ΠΡΑΚΤΙΚΑ ΒΟΥΛΗΣ(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΣΤ΄

Τετάρτη, 01 Φεβρουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 8ο Δημοτικό Σχολείο Ιλίου, το 28ο Δημοτικό Σχολείο Πειραιά και από το 1ο Γυμνάσιο Πετρούπολης, σελ.
3. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτού, σελ.
4. Επί προσωπικού θέματος, σελ.
5. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς την Υπουργό Παιδείας και Θρησκευμάτων:, σελ.
 i. με θέμα «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας» , σελ.
 ii. με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω», σελ.
 iii. με θέμα: «Ειδική μοριοδότηση των μαθητών των σεισμόπληκτων περιοχών της Γ’ Λυκείου στις Πανελλήνιες Εξετάσεις και για το σχολικό έτος 2022-2023», σελ.
 iv. με θέμα: «Κλείνουν το 28ο Δημοτικό Σχολείο Περιστερίου», σελ.
 v. με θέμα: «Εκατοντάδες παραμένουν τα κενά σε φιλολόγους Ειδικής Αγωγής, ακόμα και μετά την τρίτη φάση προσλήψεων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού», σελ.
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΛΑΜΠΡΟΥΛΗΣ Γ. σελ.

ΟΜΙΛΗΤΕΣ

Α. Επί προσωπικού θέματος:
 ΛΟΒΕΡΔΟΣ Α. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Α. , σελ.
 ΓΡΗΓΟΡΙΑΔΗΣ Κ. , σελ.
 ΚΕΓΚΕΡΟΓΛΟΥ Β. , σελ.
 ΛΑΜΠΡΟΥΛΗΣ Γ. , σελ.
 ΛΟΒΕΡΔΟΣ Α. , σελ.
 ΤΖΑΚΡΗ Θ. , σελ.
 ΧΗΤΑΣ Κ. , σελ.

Γ. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΚΑΦΑΝΤΑΡΗ Χ. , σελ.
 ΚΕΓΚΕΡΟΓΛΟΥ Β. , σελ.
 ΜΑΚΡΗ Ζ. , σελ.
 ΦΑΜΕΛΛΟΣ Σ. , σελ.

Δ. Επί του σχεδίου νόμου του Υπουργείου Εξωτερικών:
 ΑΘΑΝΑΣΙΟΥ Α. , σελ.
 ΒΑΡΒΙΤΣΙΩΤΗΣ Μ. , σελ.
 ΒΕΛΟΠΟΥΛΟΣ Κ. , σελ.
 ΒΡΟΥΤΣΗΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΛΟΒΕΡΔΟΣ Α. , σελ.
 ΛΟΓΙΑΔΗΣ Γ. , σελ.
 ΜΥΛΩΝΑΚΗΣ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΤΖΑΚΡΗ Θ. , σελ.
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΣΤ΄

Τετάρτη 1η Φεβρουαρίου 2023

Αθήνα, σήμερα την 1η Φεβρουαρίου 2023, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-1-2023 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΞΕ΄ συνεδριάσεώς του, της Τρίτης 31 Ιανουαρίου 2023 σε ό,τι αφορά την ψήφιση στο σύνολο του σχεδίου νόμου: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις»)

Παρακαλείται η κυριά Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών του ΣΥΡΙΖΑ, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα Τετάρτη 1η Φεβρουαρίου 2023 θα συζητηθούν πέντε επίκαιρες ερωτήσεις, οι με αριθμό 366, 367, 370, 379 και 383. Όλες αυτές οι πέντε ερωτήσεις θα απαντηθούν από την Υφυπουργό Παιδείας και Θρησκευμάτων κ. Ζέττα Μακρή.

Έχω την τιμή να ανακοινώσω προς το Σώμα ότι η Διαρκής Επιτροπή Εθνικής Άμυνας και Εξωτερικών υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού».

Πριν ξεκινήσουμε τη συζήτηση, διατυπώθηκε ένα αίτημα από την κ. Καφαντάρη, η οποία είναι τέταρτη στη σειρά. Αν συμφωνούν οι συνάδελφοι, να συζητηθεί η ερώτησή της δεύτερη. Θα προηγηθεί ο κ. Φάμελλος και μετά η κ. Καφαντάρη. Προέκυψε ένα προσωπικό ζήτημα οικογενειακό. Αν δεν έχετε αντίρρηση, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν έχω αντίρρηση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι εδώ ο κ. Αρσένης, που είναι τρίτος στη σειρά. Πιστεύω ότι και ο συνάδελφος δεν θα διαφωνήσει.

Ξεκινάμε τη συζήτηση με την πρώτη με αριθμό 379/30-1-2023 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας».

Κύριε Φάμελλε, έχετε τον λόγο για την πρωτολογία σας.

**ΣΩΚΡΑΤΗΣ ΦΑΜΕΛΛΟΣ:** Καλημέρα, κύριε Πρόεδρε, κυρία Υφυπουργέ, και καλό μήνα.

Νομίζω ότι γνωρίζετε το θέμα. Υποβάλαμε αναφορά στις 16 Σεπτεμβρίου για το ίδιο ζήτημα. Απαντήσατε με τα στοιχεία από μία επίκαιρη ερώτηση που είχε κάνει ο κ. Δελής. Επανήλθαμε με ερώτηση στις 19 Οκτωβρίου. Απαντήσατε ξανά με τα στοιχεία της επίκαιρης που είχε κάνει ο κ. Δελής στη συζήτηση που κάνατε μαζί του. Δεν είναι ακριβώς το θέμα, αλλά εν πάση περιπτώσει, κατανοώ ότι δεν επενδύσατε χρόνο για να απαντήσετε στην ερώτηση και να ασχοληθείτε με το θέμα.

Καταθέσαμε επίκαιρη ερώτηση πλέον γιατί υπάρχει μια προφανής αδικία που υφίστανται τα νήπια και οι γονείς στην περιοχή του Λουδία. Τελικά δεν είναι αυτονόητο το δικαίωμα πρόσβασης στη δημόσια παιδεία, ιδιαίτερα όταν έχεις Κυβέρνηση Μητσοτάκη, από τις χειρότερες στιγμές της Δεξιάς. Με τη Νέα Δημοκρατία, λοιπόν, και το θέμα του νηπιαγωγείου είναι θέμα διεκδίκησης.

Οι επιλογές βέβαια που έγιναν από τον κ. Μητσοτάκη και την κ. Κεραμέως είναι γνωστές. Πρώτα απ’ όλα, με την αύξηση του αριθμού των μαθητών ανά τμήμα είχατε έναν στόχο, να κλείσετε τμήματα, να κλείσετε σχολεία, να σταματήσετε εκπαιδευτικούς. Και αυτά ανακοινώθηκαν στις 31-8-2022. Είχαμε όμως και πολλές αρνητικές επιπτώσεις πλέον στους μαθητές. Βέβαια, οφείλω να ομολογήσω ότι δεν έγιναν τα ίδια για τα ιδιωτικά εκπαιδευτήρια. Εκεί μια χαρά κάνετε εγκαίνια, τους χαϊδεύετε, τους υποστηρίζετε. Ναι, για τους σχολάρχες είστε μια χαρά κυβέρνηση.

Στην περίπτωση του Λουδία όμως ανεστάλη η λειτουργία του νηπιαγωγείου λόγω τεσσάρων εγγραφών τον Ιούλιο. Το έχετε πει στις επίκαιρες, μην μου το ξαναπείτε, το γνωρίζω. Όμως, τον Σεπτέμβριο, πολύ πριν την αρχή της σχολικής χρονιάς, γράφτηκαν άλλα δύο νήπια και έτσι, λοιπόν, έξι παιδάκια -τα οποία οι γονείς τους γύρισαν σε ένα χωριό, για να στηρίξουν και το χωριό τους, να μείνουν και στον τόπο τους- υποχρεώθηκαν να μην πηγαίνουν στο νηπιαγωγείο. Μιλάμε για παιδιά νέων οικογενειών. Μιλάμε για την ελληνική ύπαιθρο, τριάντα χιλιόμετρα από τη Θεσσαλονίκη. Τελικά, παρ’ ότι οι γονείς γύρισαν στον Λουδία γιατί υπήρχε εκεί νηπιαγωγείο, εσείς τους είπατε ότι δεν θα υπάρχει νηπιαγωγείο στον Λουδία. Το μόνο που εισέπραξαν ήταν άρνηση και αδιαφορία.

Είναι γεγονός ότι επικοινωνήσαμε πάρα πολλές φορές και εγώ και με τον γενικό γραμματέα. Προσπάθησα να βρω μία λύση και πριν τον κοινοβουλευτικό έλεγχο. Τίποτα. Πριν την έναρξη της σχολικής χρονιάς, έξι νήπια, το νηπιαγωγείο δεν δούλεψε, με όριο τα πέντε. Μάλιστα. Όλη η τοπική κοινωνία κυριολεκτικά είναι έξω φρενών μαζί σας και αναρωτιέται για ποιον λόγο ταλαιπωρείται.

Κυρία Υφυπουργέ, το είδατε και στην ερώτηση. Μετά την πρώτη διαδικασία κοινοβουλευτικού ελέγχου, οι γονείς μού φέρανε ένα δημοσίευμα το οποίο έλεγε για νηπιαγωγεία στην εκλογική σας περιφέρεια που με λιγότερα παιδιά δούλεψαν -και καλά κάνουν. Και ρωτάνε: Γιατί; Εμείς είμαστε ενός κατώτερου θεού πολίτες; Δεν έχουμε και εμείς δικαίωμα να κάνουμε κάτι τέτοιο; Γιατί και σε εμάς δεν μπορεί να λειτουργήσει το νηπιαγωγείο; Δεν ζητάνε κάτι διαφορετικό. Ζητάνε το ίδιο, απλά δικαιοσύνη. Ζητάνε απλώς τα παιδιά έχουν πρόσβαση στη δημόσια παιδεία.

Ρωτάμε, λοιπόν, για να μην σας ταλαιπωρώ, αν η τήρηση της νομοθεσίας είναι επιλεκτική. Αν είναι υποχρέωση ή όχι της πολιτείας να προσφέρει ισότιμα το αγαθό της παιδείας σε όλα τα παιδιά. Αν θα κάνετε κάτι για να λειτουργήσει το νηπιαγωγείο. Βέβαια, ξέρω ότι θα μου πείτε του χρόνου και να δούμε αν έχει παιδάκια. Και τελικά, πόσο άδικη είναι αυτή η Κυβέρνηση Μητσοτάκη;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Καλημέρα και καλό μήνα σε όλους.

Ξέρετε, κύριε συνάδελφε, όταν ο κ. Κόπτσης που είπατε, ο γενικός γραμματέας, μου έλεγε ότι επικοινωνούσατε για το ζήτημα του Λουδία και τον ρωτούσα τι γίνεται, μου απαντούσε ότι το επιχείρημά σας ήταν ότι αφού λειτουργούν και στην περιφέρεια της Μακρή, πρέπει να λειτουργήσει και ο Λουδίας. Και πριν ζητήσω από τις υπηρεσίες να κάνουν έλεγχο, ήμουν σίγουρη ότι δεν έχετε κανένα άλλο επιχείρημα. Γιατί ένας Βουλευτής ο οποίος έχει διατελέσει και σε κυβερνητική θέση, όταν έχει επιχειρήματα που υποστηρίζουν αυτό που ζητεί, τα επικαλείται.

Ας ξεκινήσουμε, λοιπόν, από τα τρία νηπιαγωγεία τα οποία λειτουργούν στη δική μου εκλογική περιφέρεια και κατά την εκτίμησή σας, έχουν τον ίδιο αριθμό μαθητών και τις ίδιες προδιαγραφές με το νηπιαγωγείο του Λουδία. Τα νηπιαγωγεία στους οικισμούς Χλόη και Αϊδίνι στην εκλογική μου περιφέρεια έχουν τον ελάχιστο αριθμό των πέντε μαθητών. Δίπλα από τον οικισμό Χλόη υπάρχει το νηπιαγωγείο του Αγίου Γεωργίου Φερών, επίσης στην εκλογική μου περιφέρεια. Έκλεισε.

Το νηπιαγωγείο στον οικισμό Βρύναινα έχει πραγματικά μόνον δύο μαθητές. Κρίθηκε αναγκαία η λειτουργία του, παρ’ ότι έχει μικρότερο από τον προβλεπόμενο αριθμό μαθητών, λόγω της γεωγραφικής θέσης, της απόστασης από την πλησιέστερη σχολική μονάδα, της αδυναμίας μεταφοράς των μαθητών σε άλλο σχολείο. Σε περίπτωση που θα υπήρχε αναστολή λειτουργίας του νηπιαγωγείου της Βρύναινας, οι δύο μικροί μαθητές θα έπρεπε να μεταφερθούν μέσα από ένα πολύ κακό οδικό δίκτυο είτε στη Σούρπη, απόσταση δεκαοχτώμισι χιλιόμετρα, είτε στον Αλμυρό, απόσταση είκοσι τρία χιλιόμετρα.

Και να σας πω και κάτι που προφανώς, δεν το ξέρετε. Αυτό το νηπιαγωγείο της εκλογικής μου περιφέρειας που λειτουργεί τώρα που είμαι Υφυπουργός, λειτουργούσε και επί ΣΥΡΙΖΑ με τον ίδιο αριθμό μαθητών. Το ίδιο νηπιαγωγείο που τώρα λειτουργεί στην εκλογική μου περιφέρεια -κατά εσάς χατιράκι στην περιφέρειά μου- πάλι επί Υφυπουργίας μου ανεστάλη λειτουργία του πέρυσι γιατί δεν είχε τον απαιτούμενο αριθμό μαθητών.

Πέραν, λοιπόν, αυτών που αναφέρετε εσείς και τα απομονώσατε γιατί είναι στην Περιφέρεια της Μαγνησίας, το τρέχον σχολικό έτος 2022-2023 σε παραμεθόριες και δυσπρόσιτες περιοχές λειτουργούν διακόσια είκοσι έξι νηπιαγωγεία γενικής αγωγής με πέντε ή και λιγότερους μαθητές, όλα εκτός της εκλογικής μου περιφέρειας. Δέκα νηπιαγωγεία με έναν μαθητή. Είκοσι τέσσερα νηπιαγωγεία με δύο μαθητές. Σαράντα εννέα νηπιαγωγεία με τρεις μαθητές. Πενήντα τέσσερα νηπιαγωγεία με τέσσερις μαθητές. Ογδόντα εννέα νηπιαγωγεία με πέντε μαθητές. Υποθέτω ότι η ένστασή σας δεν αφορά στα διακόσια είκοσι τρία νηπιαγωγεία, μόνο αυτά που είναι στη Μαγνησία.

Ας έρθουμε, λοιπόν, τώρα στο δικό σας. Ανεστάλη, πράγματι, η λειτουργία του το έτος 2022-2023. Η απόφαση ήταν του Περιφερειακού Διευθυντή Πρωτοβάθμιας και Δευτεροβάθμιας Εκπαίδευσης Κεντρικής Μακεδονίας και προτάθηκε να ανασταλεί η λειτουργία του Νηπιαγωγείου Λουδία λόγω του μικρού αριθμού των εγγεγραμμένων μαθητών. Ήταν μόνο τέσσερις μαθητές. Ποια ήταν η απόσταση; Να θυμίσω τη διαφορά από τη Βρύναινα; Τρία χιλιόμετρα. Εκτιμώμενος χρόνος μεταφοράς έξι μόλις λεπτά. Δρόμος πάρα πολύ καλός.

Έγιναν οι διαδικασίες που επιβάλλονται από τη γραφειοκρατία και τον νόμο και επίσης η επαφή με την Περιφέρεια Μακεδονίας -αυτή είναι η υπεύθυνη για τις μεταφορές των μαθητών, όπως είναι όλες οι περιφέρειες -και προτάθηκε η μεταφορά των μαθητών στα τρία χιλιόμετρα με εκτιμώμενο χρόνο μεταφοράς έξι λεπτά με πολύ καλό δρόμο. Προτάθηκε να μεταφερθούν οι μαθητές με λεωφορείο που μεταφέρει και τους μαθητές γυμνασίου και λυκείου και με παρουσία συνοδού λόγω της μικρής ηλικίας. Δεν ξέρω αν αληθεύουν οι πληροφορίες που έφτασαν και σε μένα ότι εσείς πρωτοστατήσατε να αρνηθούν οι γονείς αυτή τη μεταφορά. Σε κάθε περίπτωση, τα μεταφέρουν με δικά τους μεταφορικά μέσα. Ανακριβώς αναφέρεται στο έγγραφό σας ότι δεν φοιτούν τα παιδιά. Δεν παραμένουν στο σπίτι. Φοιτούν γιατί είναι και υποχρεωτικό.

Αναφέρατε επίσης, πάλι ανακριβώς, ότι υπήρχε μεγαλύτερος αριθμός μαθητών. Ο ένας μαθητής ο οποίος φοιτά χρήζει κατ’ οίκον διδασκαλίας, την οποία και εξακολουθεί να λαμβάνει, άρα δεν περιλαμβάνεται. Ο γονέας του άλλου μαθητή απάντησε στην ερώτηση ότι δεν είναι καθόλου σίγουρος ότι το παιδί θα το πάει εκεί.

Δεύτερο και τελευταίο, το Νηπιαγωγείο του Λουδία δεν καταργήθηκε. Ανεστάλη η λειτουργία του. Εάν ο αριθμός είναι επαρκής του χρόνου, θα ξαναλειτουργήσει. Αυτά ήπια και προσθετικά, χωρίς να θέλω να επεκταθώ στον τρόπο που προσεγγίσατε το θέμα, στη μομφή που με πολύ επιπόλαιο, λαϊκίστικο και ανακριβέστατο τρόπο στρέψατε εναντίον μου. Στη δευτερολογία μου θα επανέλθω.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κυρία Υφυπουργέ, νομίζω ότι δεν καταλάβατε ακριβώς το νόημα της ερώτησής μου.

Όταν η διεύθυνση και στη συνέχεια ο Γενικός Γραμματέας δεν κάνουν τίποτα για να λειτουργήσει ένα σχολείο που έχει έξι μαθητές, όταν οι γονείς διαμαρτύρονται και δεν υπάρχει δυνατότητα μεταφοράς από την περιφέρεια, τότε ήρθαν οι γονείς και μας κατέθεσαν αυτό που θα καταθέσω στα Πρακτικά, κύριε Πρόεδρε, που είναι το δημοσίευμα για τα νηπιαγωγεία στην περιοχή της Μαγνησίας, που καλά έκανε και διαφήμισε η κ. Μακρή.

Εμείς, όμως, κυρία Μακρή, δεν σας είπαμε ότι κακώς λειτουργούν τα νηπιαγωγεία. Εμείς σας είπαμε ότι κακώς δεν λειτουργούν και στον Λουδία. Τα δύο μέτρα και τα δύο σταθμά είναι το πρόβλημα. Καλώς λειτουργούν τα νηπιαγωγεία και στη Μαγνησία και σε όλη την Ελλάδα.

Στον Λουδία, γιατί δεν λειτουργεί το νηπιαγωγείο, είναι το πρόβλημα, κυρία Μακρή, και πολύ καλά έκανε και σας θύμωσε και πολύ καλά έκανε και σας πρόσβαλε, διότι στον κ. Κόψη δεν είπα αυτό το ζήτημα, όταν επικοινώνησα μαζί του. Και επειδή είναι από τη Θεσσαλονίκη και τον ξέρω και ως προϊστάμενο εκπαίδευσης, τον πήρα πολύ απλά και τον ενημέρωσα ότι έξι παιδιά μένουν εκτός νηπιαγωγείου πριν την έναρξη της σχολικής χρονιάς και δεν υπάρχει τρόπος μεταφοράς. Τέλος, δεν αρνήθηκαν προφανώς με τη σύσταση κανενός από εμάς.

Και ξέρετε και κάτι άλλο, κύριε Πρόεδρε; Ακούστε. Ζήτησαν από τα έξι νήπια να μεταφερθούν στο διπλανό χωριό με το λεωφορείο του λυκείου, το οποίο φεύγει στις επτάμισι και γυρίζει στις δύο, ενώ το νηπιαγωγείο, ακόμα και αν υπήρχε ολοήμερο, δουλεύει διαφορετικές ώρες, δηλαδή οκτώ και τέταρτο με τέσσερις. Πείτε μου σας παρακαλώ πολύ πώς θα γινόταν αυτή η μεταφορά; Επτάμισι θα φύγει το λεωφορείο του λυκείου για να πάνε τα νήπια οχτώ και τέταρτο στο σχολείο. Θα τα στέλνατε; Και λέει η κυρία Υφυπουργός ότι «θα προσλαμβάναμε συνοδό για να συνοδεύει τα παιδιά». Δηλαδή, το δημόσιο θα πληρώσει μία συνοδό, αλλά δεν πληρώνει μία νηπιαγωγό. Για ποιο λόγο; Ενώ το σχολείο έχει και θέρμανση και καθαριότητα και υφίστανται μαζί με το δημοτικό, άρα δεν θα είχε επιπλέον έξοδα το δημόσιο. Αυτό που έλεγαν οι γονείς είναι κάτι που δίνει μηδενικό κόστος στο δημόσιο. Πρόκειται για ένα σχολείο υφιστάμενο, κτηριακώς επαρκές, με θέρμανση, καθαριότητα. Απλά έπρεπε να φύγει νηπιαγωγός και να μειώσετε κατά μία θέση τη δημόσια παιδεία. Αυτό κάνετε. Θέλετε να διώχνετε εργαζόμενους από το δημόσιο, γιατί είστε με τους σχολάρχες και την ιδιωτική παιδεία.

Και λέτε, λοιπόν, τώρα να πάνε τα παιδάκια με το γυμνάσιο και το λύκειο, το οποίο προφανώς δεν γίνεται σε επίπεδο ωρών, διότι το γειτονικό νηπιαγωγείο δεν έχει ολοήμερο ούτε αυτό θα ταίριαζε γιατί τα παιδιά αυτά πρέπει να δουλέψουν τελείως διαφορετικές ώρες. Υπάρχει έγγραφο του διπλανού νηπιαγωγείου ότι δεν έχει ολοήμερο, για να μην μπερδευτείτε και μου λέτε πάλι ιστορίες.

Άρα, εμείς μετά από τρεις παρεμβάσεις κοινοβουλευτικού ελέγχου τι άλλο τι πρέπει να κάνουμε, κυρία Μακρή. Τι άλλο πρέπει να κάνουμε για να σας πούμε ότι στην περίπτωση του Λουδία είστε άδικοι, ότι είναι αντίθετο με την ανάγκη των παιδιών, ότι στερείτε το νηπιαγωγείο αυτή τη στιγμή από τα νήπια, που δεν μπορούν να πηγαίνουν όλα κάθε μέρα πλέον; Δεν μπορούν να πηγαίνουν κάθε μέρα γιατί τα πηγαινοφέρνουν οι γονείς τους πράγματι με ιδιωτικά μέσα, που κάποιοι δουλεύουν, κάποιοι έχουν άλλες υποχρεώσεις, κάποιοι μπορεί να μην έχουν αυτοκίνητο και στο τέλος-τέλος τα ρεζερβουάρ τους μπορεί να είναι άδεια, γιατί είμαστε πρωταθλητές στα κέρδη των διυλιστηρίων. Σκεφτείτε το κι αυτό. Εσείς το κάνατε, η Κυβέρνησή σας. Αυτό σημαίνει αδικία. Για αυτό έχουμε πρόβλημα στην ύπαιθρο από τους αγρότες μέχρι τους κατοίκους που δεν μπορούν να πάνε τα παιδιά τους σχολείο. Το κάνατε εσείς.

Και ρωτάμε πολύ απλά: Αφού δεν δημιουργείται κόστος για το δημόσιο, αφού υπάρχει το σχολείο, αφού υπήρχε δομή, αφού υπάρχουν τα παιδιά, για ποιο λόγο να μην είμαστε δίκαιοι και για τα παιδιά του Λουδία; Αυτό σας λέμε μόνο. Πολύ καλά κάνουν και λειτουργούν τα υπόλοιπα νηπιαγωγεία. Ούτε θα μπλέξουμε σε συζήτηση να μετράμε τα υπόλοιπα νηπιαγωγεία, γιατί τα παιδιά πηγαίνουν σχολείο και αυτό είναι δικαίωμά τους και η Ελληνική Δημοκρατία το 2023, όσο κι αν εσείς παραβιάζετε το Σύνταγμα ως Κυβέρνηση, πρέπει να έχει σχολεία για τα παιδιά της.

Όμως, στην περίπτωση του Λουδία δεν το κάνετε και το χωριό ερημώνει. Αυτό είναι το μοντέλο Μητσοτάκη; Αυτό ρωτάμε. Διότι εμείς πράγματι και με παρεμβάσεις -βλέπω εδώ από το 2018- θεσπίσαμε τη δίχρονη προσχολική εκπαίδευση. Διάβασα στην πρώτη ερώτηση του κ. Δελή ότι το κάνατε εσείς. Πότε το κάνατε εσείς; Αυτό έγινε με τον ν.4521 του ΣΥΡΙΖΑ. Απορώ τι απαντήσεις δίνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Φάμελλε, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Κυρία Μακρή, λοιπόν, επί του συγκεκριμένου σας λέω: Ήταν ενήμερος ο Γενικός Γραμματέας μόνο για τα ζητήματα λειτουργίας του Λουδία. Καμμία σχέση με τη Μαγνησία. Οι γονείς μάς το έφεραν μετά την αναφορά. Οι γονείς μάς το έφεραν το δημοσίευμα και ξέρω ποιος γονέας μάς το έφερε. Όμως, πρέπει να απαντήσετε: Όπως στην υπόλοιπη Ελλάδα θα λειτουργήσει το νηπιαγωγείο του Λουδία; Μόνο αυτό ζητάμε, τίποτα άλλο.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Γιατί, κύριε συνάδελφε, το έγγραφό σας, σας διαψεύδει; Θέλετε να σας διαβάσω τον τίτλο; «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας». Το ίδιο λέτε και μέσα στο κείμενο.

**ΣΩΚΡΑΤΗΣ ΦΑΜΕΛΛΟΣ:** Το κατέθεσα στις 8 Δεκεμβρίου.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καλά, το επανακαταθέσατε εκατόν πενήντα φορές. Ας το διορθώνατε.

**ΣΩΚΡΑΤΗΣ ΦΑΜΕΛΛΟΣ:** Γιατί το παρακάνατε.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Όχι μόνο βάλατε αυτόν τον τίτλο, αλλά τον διαφημίσατε και δώσατε και δελτία Τύπου και το προβάλλατε.

**ΣΩΚΡΑΤΗΣ ΦΑΜΕΛΛΟΣ:** Σαφέστατα, γιατί θέλω απάντηση.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Πολύ καλά κάνατε, αν νομίζετε ότι σας βοηθάει πολιτικά. Εγώ σας λέω ότι λαϊκίζετε και ψεύδεστε. Σας το λέω με πάρα πολύ μεγάλη ειλικρίνεια

**ΣΩΚΡΑΤΗΣ ΦΑΜΕΛΛΟΣ:** Καταθέτω και το έγγραφο στα Πρακτικά.

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε. Σας παρακαλώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Καταθέστε το έγγραφο.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Απ’ ότι πληροφορήθηκα -και απ’ ότι φαίνεται σωστά πληροφορούμαι-υποκινήσατε και τους γονείς να μην δεχθούν όλα αυτά τα οποία αναφέρατε.

Κατ’ αρχάς, ολοήμερο δεν μπορούσε να λειτουργήσει. Πρέπει να είναι τουλάχιστον δέκα οι μαθητές. Πώς να λειτουργήσει ως ολοήμερο;

Δεύτερον, δεν ακούσατε τι έλεγα. Εξακολουθείτε να μιλάτε για έξι παιδιά. Τέσσερα είναι τα παιδιά. Το ένα έχει κατ’ οίκον διδασκαλία και το άλλο δεν ήθελε ο πατέρας να το πάει εκεί πέρα. Αν του χρόνου είναι έξι-επτά, μακάρι θα λειτουργήσει ξανά.

Προφανώς και δεν ακούσατε τα συγκριτικά στοιχεία που σας κατέθεσα και αφορούν στα σχολεία και της δικής μου εκλογικής περιφέρειας και στα άλλα διακόσια είκοσι τρία. Τα αγνοείτε αυτά. Δεν σας βολεύει.

Ξέρετε σε τι έπεσα έξω μόνο, κύριε Φάμελλε; Πίστευα ότι σήμερα θα ερχόσασταν και θα φωνάζατε για να πνίξετε την απουσία επιχειρημάτων με τις φωνές σας.

Μας κατηγορήσατε μεταξύ των άλλων ότι το κάναμε αυτό γιατί ενισχύουμε την ιδιωτική παιδεία και αποδυναμώνουμε τη δημόσια; Και το λέτε αυτό σε μία Κυβέρνηση που έκανε είκοσι πέντε χιλιάδες διορισμούς, τους πρώτους στην ειδική αγωγή στα εκπαιδευτικά χρονικά, και τους πρώτους μετά από δεκαετίες στη γενική αγωγή, όταν εσείς ανήκατε σε μία κυβέρνηση, η οποία δεν έκανε κανένα μα κανένα διορισμό; Αυτό δείχνει, δηλαδή, ότι δεν ενδιαφερόμαστε για τη δημόσια παιδεία και την αποδυναμώνουμε; Να μην αναφερθώ στις προσλήψεις των αναπληρωτών που ξεπερνούν τις πενήντα χιλιάδες. Αναφέρομαι στους διορισμούς. Κανένας μα κανένας διορισμός επί των ημερών σας. Είκοσι πέντε χιλιάδες έγιναν στην τριετία της διακυβέρνησης του Κυριάκου Μητσοτάκη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Άρα, όλα αυτά επαναλαμβάνω -και θα τελειώσω με αυτό, κύριε Πρόεδρε- δείχνουν την απόλυτη ένδεια σοβαρών επιχειρημάτων για τη λειτουργία στο τρέχον σχολικό έτος του νηπιαγωγείου, το οποίο υποστηρίζετε και ανήκει στη δική σας εκλογική περιφέρεια και θα σας παρακαλούσα θερμά τα κίνητρα που σας ωθούν να κάνετε κοινοβουλευτικό έλεγχο να μη θεωρείτε ότι είναι κίνητρα και άλλων όταν κάνουν τη δουλειά τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε τώρα με την πρώτη με αριθμό 383/30-1-2023 επίκαιρη ερώτηση δευτέρου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς)Καφαντάρη προς την Υπουργό Παιδείας και Θρησκευμάτων,με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

Κυρία Καφαντάρη, έχετε τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κυρία Υπουργέ, κύριε Πρόεδρε, κύριοι συνάδελφοι, καλημέρα και καλό μήνα. Εύχομαι ό,τι το καλύτερο για όλους.

Θα ξεκινήσω με το ότι η κοινοβουλευτική παρέμβαση που γίνεται σήμερα για το θέμα του 9ου και 14ου Δημοτικού Σχολείου στο Αιγάλεω είναι η πολλοστή -θα έλεγα- κοινοβουλευτικά. Σήμερα έχει τον χαρακτήρα επίκαιρης ερώτησης, διότι και αναφορές έχουν κατατεθεί από τον ΣΥΡΙΖΑ - Προοδευτική Συμμαχία και αναφορές έγιναν και δύο φορές κατατέθηκαν τροπολογίες σχετικές που θα έδιναν, αν τις δεχόταν η Κυβέρνηση Μητσοτάκη και το Υπουργείο Παιδείας, μια λύση για την ομαλή λειτουργία της σχολικής κοινότητας στα εν λόγω σχολεία.

Σήμερα ερχόμαστε εδώ, λοιπόν, επειδή τίποτα δεν έχει γίνει, και καταθέτουμε αυτή την επίκαιρη ερώτηση.

Κυρία Υπουργέ, εκπροσωπείτε μια Κυβέρνηση, εκπροσωπείτε ένα Υπουργείο, το οποίο φαίνεται εκ των πραγμάτων και εκ των αποτελεσμάτων ότι δεν ενδιαφέρεται να λύσει ζητήματα της σχολικής κοινότητας γενικότερα, αλλά και ειδικότερα στην περιοχή του Αιγάλεω. Στέκεται το Υπουργείο και παρακολουθεί, βλέπουμε ευθύνες να μεταφέρονται από το Υπουργείο Παιδείας προς το Υπουργείο Εσωτερικών, αλλά οι λύσεις μέχρι στιγμής δεν έχουν έρθει. Ενώ το Υπουργείο Παιδείας, που έχει την ευθύνη της εκπαιδευτικής διαδικασίας, της ομαλής εκπαιδευτικής διαδικασίας, να είναι μέρος της λύσης, δυστυχώς αναδεικνύεται ότι είναι μέρος του προβλήματος. Πρόκειται για ένα Υπουργείο, το οποίο φαίνεται εκ των αποτελεσμάτων ότι δεν φροντίζει τα παιδιά να λειτουργούν και να εκπαιδεύονται σε υγιή και ασφαλή σχολεία.

Η εκπαιδευτική κοινότητα του Αιγάλεω είναι ανάστατη εδώ και πάρα πολύ καιρό ακριβώς μετά την έξωση που έγινε στο 9ο Δημοτικό και την προσπάθεια και την απόφαση για συγχώνευση με το 14ο Δημοτικό. Μια δικαστική διαμάχη που έχει ιστορία μεταξύ του δήμου και των ιδιοκτητών του χώρου εξελίσσεται εις βάρος των παιδιών.

Ξέρω ότι θα πείτε πρώτα απ’ όλα ότι τα κτήρια, τα σχολεία, τα κτηριακά συγκροτήματα είναι υπόθεση των δήμων, άρα είναι υπόθεση του Υπουργείου Εσωτερικών. Πολλές ευθύνες υπάρχουν στον δήμο και δεν θα τις αμφισβητήσουμε. Από την άλλη μεριά, όμως, υπάρχουν και ομόφωνες αποφάσεις του δημοτικού συμβουλίου σχετικά με τη λειτουργία του εν λόγω σχολείου, οι οποίες φυσικά δεν υλοποιήθηκαν -περί αναγκαστικής απαλλοτρίωσης μιλώ-, υπήρχε κωλυσιεργία και είμαστε στην κατάσταση που είμαστε σήμερα.

Δηλαδή, βλέπουμε τα παιδιά από τα Χριστούγεννα και μετά να μη μετέχουν της εκπαιδευτικής διαδικασίας. Εδώ υπάρχει σοβαρή ευθύνη του Υπουργείου, καθώς έχει την ευθύνη το Υπουργείο Παιδείας για τη μόρφωση των νέων ανθρώπων.

Από την άλλη μεριά βλέπουμε και επικοινωνιακές κινήσεις εδώ και δέκα μέρες, κυρία Υπουργέ, καθώς ο αρμόδιος Υφυπουργός Εσωτερικών μετά από μία παρέμβαση επικοινωνιακού χαρακτήρα υποψήφιας Βουλευτή στη δυτική Αθήνα θα δώσει λύση και θα φέρει μία τροπολογία για να λυθεί το συγκεκριμένο ζήτημα. Έχουν περάσει δέκα μέρες και αυτό το πράγμα δεν έχει έρθει. Όπως είπα και πριν, από τις 9 Γενάρη τα παιδιά είναι εκτός εκπαιδευτικής διαδικασίας.

Πώς εγγυάται το Υπουργείο Παιδείας αυτή την ομαλή εκπαιδευτική διαδικασία; Οι γονείς είναι ανάστατοι, όπως και οι εκπαιδευτικοί. Τα παιδιά είναι στον δρόμο. Οι ευθύνες μετακινούνται από το ένα Υπουργείο στο άλλο. Ποια, όμως, είναι η πρωτοβουλία που οφείλει να πάρει το Υπουργείο το οποίο εκπροσωπείτε, για την εύρυθμη λειτουργία των σχολείων; Σημειώνουμε ότι περίπου διακόσια παιδιά -για την ακρίβεια, εκατόν ενενήντα πέντε ή εκατόν ενενήντα οκτώ- θα συστεγαστούν από το 9ο στο 14ο Δημοτικό. Θα είναι γύρω στα διακόσια παιδιά. Μάλιστα, εδώ δημιουργούνται σοβαρά ζητήματα υγιεινής και ασφάλειας. Μιλάμε για κατάργηση χώρων δραστηριότητας. Μιλάμε για πολύ μικρό προαύλιο. Μιλάμε για κλιμακοστάσια, κλπ..

Ποια ευθύνη, λοιπόν, αναλαμβάνετε αυτή τη στιγμή για την επίλυση του θέματος άμεσα;

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):**

Σας ευχαριστώ, κύριε Πρόεδρε.

Το Υπουργείο μας αναλαμβάνει όλη την ευθύνη που του αναλογεί. Θα σας εξηγήσω, λοιπόν, ποια είναι η ευθύνη του Υπουργείου και ποια είναι η αρμοδιότητά του.

Ο ρόλος του ΥΠΑΙΘ όχι μόνο στη συγκεκριμένη περίπτωση, αλλά γενικώς, είναι επιτελικός. Οτιδήποτε αφορά στην ανέγερση νέων κτηριακών υποδομών, στην προσθήκη, στη μίσθωση, στη συστέγαση με άλλη σχολική μονάδα, στην αποδοχή παραχώρησης με σκοπό τη στέγαση, στη μεταστέγαση σε άλλη σχολική δομή, πρέπει να εκκινήσει με την απόφαση, με την πρωτοβουλία, με τα σχετικά αιτήματα του οικείου δήμου.

Τι λέει, λοιπόν, ο νόμος; Ο οικείος δήμος υποβάλλει αίτημα στην αρμόδια υπηρεσία του Υπουργείου μας -αυτή, κυρία Καφαντάρη, είναι η Διεύθυνση Τεχνικών Υπηρεσιών- και αυτή, αφού και μόνον εάν ζητήσει ο οικείος δήμος, εκπονεί κτηριολογικό πρόγραμμα. Για να γίνει αυτό το αίτημα, να είναι πλήρες και να το μελετήσει η διεύθυνση αυτή, πρέπει να συνοδεύεται από διατύπωση γνώμης της Δημοτικής Επιτροπής Παιδείας.

Εν προκειμένω για τη συστέγαση του 9ου Δημοτικού Σχολείου Αιγάλεω με το 14ο Δημοτικό Σχολείο Αιγάλεω πρέπει να υπάρχει έγγραφο της Διεύθυνσης Πρωτοβάθμιας Εκπαίδευσης Γ΄ Αθήνας που να έχει για τις δύο σχολικές μονάδες στοιχεία όπως το ΦΕΚ της ίδρυσης, τη λειτουργικότητα και τη δυναμικότητα, τον αριθμό των τμημάτων των μαθητών ανά τμήμα και των εκπαιδευτικών, την πιθανή λειτουργία Τμήματος Ένταξης ή Τμήματος ΖΕΠ -δηλαδή, Ζώνη Εκπαιδευτικής Προτεραιότητας- και οποιοδήποτε επιπλέον στοιχείο κριθεί απαραίτητο να αναφερθεί.

Πρέπει, επίσης, να υπάρχουν και κατόψεις -η τεχνική ορολογία είναι «διαστασιολογημένες κατόψεις»- του κτηρίου στο οποίο στεγάζεται το 14ο Δημοτικό Σχολείο, αναφορά στην παρούσα χρήση των χώρων και εκείνο στο οποίο προγραμματίζεται η συστέγασή του με το Δημοτικό Σχολείο Αιγάλεω.

Εάν και εφόσον -και μόνον εάν και εφόσον- υποβληθούν όλα αυτά που σας ανέφερα λεπτομερώς και κουραστικά, τότε το ΥΠΑΙΘ κάνει ενδεικτικό κτηριολογικό πρόγραμμα, προσδιορίζει το είδος, τον αριθμό, το μέγεθος των χώρων που χρειάζονται σε κάθε περίπτωση. Αφού γίνει όλο αυτό, τότε ο δήμος -εν προκειμένω ο Δήμος Αιγάλεω- συστήνει την Επιτροπή Καταλληλότητας και κρίνει τους προσφερόμενους χώρους.

Μέχρι στιγμής, κυρία Καφαντάρη, παρά τη φασαρία που έγινε, παρά τις διαμαρτυρίες που γίνονται, παρά τις δημόσιες δηλώσεις όλων που εμπλέκονται και ενδιαφέρονται για την υπόθεση, ο Δήμος Αιγάλεω στο Υπουργείο μας δεν έχει υποβάλει κανένα αίτημα κτηριολογικού προγράμματος. Ξέρετε τι έχει υποβάλει μόνο; Έχει υποβάλει ένα έγγραφο χωρίς αριθμό πρωτοκόλλου, χωρίς υπογραφή. Το θέμα του είναι «Έλεγχος τήρησης προδιαγραφών ασφάλειας και καταλληλότητας υποδομών του 14ου Δημοτικού Σχολείου Αιγάλεω και την περίπτωση μεταστέγασης του 9ου Δημοτικού Σχολείου σε αυτό». Αυτό πήρε αριθμό πρωτοκόλλου στις 25-1-2023 -για να καταλάβετε και πότε υποβλήθηκε- απαντήθηκε στις 30-1-2023 από το Υπουργείο μας και καθίσταται σαφές με την απαντητική επιστολή μας, για να μην κουράσω με λεπτομέρειες, ότι δεν τίθεται θέμα αρμοδιότητας του ΥΠΑΙΘ γι’ αυτό το οποίο ζητεί ο Δήμος Αιγάλεω.

Όπως είπα λοιπόν -θα το επαναλάβω, γιατί είμαι σίγουρη ότι επειδή έχει ενδιαφέρον το θέμα αυτό, το ακούνε πολλοί- ο δήμος είναι υποχρεωμένος γι’ αυτά που σας ανέφερα. Δεν γίνεται τίποτα χωρίς την υποβολή σχετικού αιτήματος με τα απαραίτητα έγγραφα και στοιχεία τα οποία σας ανέφερα. Αυτό είναι γνωστό στον δήμο, γιατί ήδη από το 2009 υπάρχει σχετική αλληλογραφία του Υπουργείου μας με τους δήμους που τους εξηγεί τι πρέπει να γίνει σε αυτές τις περιπτώσεις.

Θα σας πω ότι σε μια επικοινωνία που είχαμε διά του κ. Πέτσα, παρουσία τηλεφωνική και του Δημάρχου Αιγάλεω, εξήγησα, δεσμεύτηκα και το επαναλαμβάνω ενώπιόν σας εδώ στο Κοινοβούλιο ότι εάν και εφόσον ή όταν ο δήμος στείλει τα έγγραφα που απαιτούνται, όπως λεπτομερώς σας ανέφερα, αμέσως -είναι προσωπική μου δέσμευση αυτή- θα εξεταστεί από το Υπουργείο μας ώστε οι διαδικασίες μετά σε ό,τι αφορά τον δήμο να εκκινήσουν.

Θα σας πω όμως και κάτι που θα σας το πω ως παράπονο, κυρία Καφαντάρη, γιατί σε άλλα fora έχουμε συνεργαστεί. Σας ενδιαφέρει αυτό και δικαίως. Και καλά κάνετε και κάνετε κοινοβουλευτικό έλεγχο. Ξέρετε πότε επιδιώξατε συνάντηση με την ηγεσία του Υπουργείου Παιδείας. Την επιδιώξατε όταν η Υπουργός και ο Γενικός Γραμματέας ήταν σε υπηρεσιακό ταξίδι στη Θράκη και όταν εγώ απαντούσα σε κοινοβουλευτικό έλεγχο στον κ. Φίλη. Δεν ειδοποιήσατε κανέναν. Εισβάλατε στο Υπουργείο, διαμαρτυρηθήκατε σε κάμερες λέγοντας: «Μας αγνοούν, δεν μας βλέπουν, δεν ενδιαφέρονται». Ποτέ -μα, ποτέ- δεν ήρθατε να ζητήσετε ενημέρωση, να καθίσουμε από κοινού να συζητήσουμε, γιατί είναι όντως θέμα παιδείας.

Εγώ αυτές τις γενικότητες περί δημόσιας παιδείας, έλλειψης ενδιαφέροντος της Κυβέρνησης Μητσοτάκη, κ.λπ., που καταρρίπτονται από αριθμούς και από τη μέχρι τώρα πολιτική μας συμπεριφορά, τα θεωρώ και ανάξια πλέον απάντησης εδώ πέρα. Μόνο αν σας ενδιέφερε ειλικρινά, θα ερχόσασταν, θα διαπιστώνατε τις αδυναμίες που και εσείς τις είπατε στην πρωτολογία σας με δικαιοσύνη ότι υπάρχουν στον Δήμο του Αιγάλεω και θα πιέζατε προς εκείνη την κατεύθυνση. Δεν θα εμπλέκατε το Υπουργείο αδίκως ή τον κ. Πέτσα που δεν είναι εδώ να σας απαντήσει, ενώ έχει απαντήσει σε κοινοβουλευτικό έλεγχο. Λέτε γενικότητες που δεν ισχύουν, παραπλανώντας αυτούς που μας ακούν.

**ΠΡΟΕΔΡΕΥΩΝ (Γεώργιος Λαμπρούλης):** Η κ. Καφαντάρη έχει τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Πρώτα απ’ όλα, όπως ξεκίνησα την πρωτολογία μου, κυρία Μακρή, είπα ότι εκπροσωπείτε ένα Υπουργείο και μία Κυβέρνηση. Όπως είπα στην πρωτολογία μου, οι μεταθέσεις ευθυνών του Υπουργείου Παιδείας και του Υπουργείου Εσωτερικών είναι ένα μπαλάκι το οποίο διαιωνίζεται. Τρίτον, επειδή μας λέτε ότι δεν ρωτήσαμε, «δεν», «δεν», «δεν», σας λέω ότι έχουμε κάνει πολλές κοινοβουλευτικές παρεμβάσεις σχετικές και αυτά τα οποία είπατε σήμερα για μια διαδικασία που γνωρίζουμε, φυσικά έχουν λεχθεί και έχουν απαντηθεί από το Υπουργείο, αλλά λύση δεν έχει δοθεί.

Η κατάσταση σήμερα είναι τα παιδιά να είναι στον δρόμο. Ανάστατη είναι η εκπαιδευτική κοινότητα, όπως και οι γονείς, οι μαθητές, οι εκπαιδευτικοί στο Αιγάλεω. Βέβαια, το Αιγάλεω, όπως γνωρίζετε, έχει και πολλά άλλα ζητήματα σχετικά με τα σεισμόπληκτα σχολεία, που πάλι θα μας πείτε ότι είναι θέμα του δήμου και κατ’ επέκταση του Υπουργείου Εσωτερικών, αλλά το πρόβλημα από το 2019 παραμένει, Είναι συγκεκριμένα τα σχολεία, δηλαδή το 7ο, το 17ο, το Ειδικό Δημοτικό, νηπιαγωγεία, η ανασύσταση του 1ου Γυμνασίου.

Όμως, το Υπουργείο Παιδείας οφείλει να ενδιαφέρεται για τους μαθητές, για τη μόρφωση και για την εκπαιδευτική διαδικασία. Υπάρχουν διαδικασίες, αν υπήρχε η πολιτική βούληση από την πλευρά του Υπουργείου, με τις οποίες θα μπορούσατε να παρέμβετε και να πιέσετε, γιατί είστε μέλη μιας Κυβέρνησης συγκεκριμένα.

Μας είπατε για κάποιες διαδικασίες. Χθες -δεν ξέρω αν ισχύει- ο δικός σας δήμαρχος -γιατί είναι Νέα Δημοκρατία ο Δήμαρχος Αιγάλεω και πρέπει να το πούμε αυτό- σε συνάντηση που έγινε στην Επιτροπή Παιδείας στον Δήμο είπε ότι του ζητήσατε να συσταθεί η Επιτροπή Καταλληλότητας και όλα αυτά και ότι πήγε ένα έγγραφο. Δεν ξέρω αν ισχύει αυτό. Νομίζω ότι κάτι τέτοιο είπατε.

Συγχρόνως, όμως, πρέπει να πω ότι χθες πήγε στον δήμο εξώδικο για άμεση έξωση του 9ου Δημοτικού -από τους ιδιοκτήτες είναι το εξώδικο- που σημαίνει «Αδειάστε τον χώρο, πάρτε τα θρανία, πάρτε τα πράγματα από μέσα. Έχει τελεσιδικήσει το θέμα». Άρα, λοιπόν, πρέπει όλα αυτά που μας λέτε να έχουν ήδη γίνει.

Όμως, εδώ βλέπουμε ότι υπάρχει μια απροθυμία από την πλευρά του Υπουργείου να παρέμβει, διότι έχει ευθύνη για την εκπαιδευτική διαδικασία, η κ. Μακρή. Για τα παιδιά μας έχετε συγκεκριμένη ευθύνη.

Να μην πω βέβαια ότι το Σαββατοκύριακο πήγε και ο Συνήγορος του Πολίτη και θα βγάλει ένα πόρισμα που είναι στην κατεύθυνση ότι δεν πρέπει να γίνει η εν λόγω μεταστέγαση, διότι υπάρχει σοβαρό θέμα ασφάλειας και υγιεινής. Και βέβαια να υπενθυμίσω και να κλείσω με τους στίχους του Παλαμά, «απλόχωρα, μεγάλα, γέρα σχολεία χτίστε». Αυτό πρέπει να γίνει και η ευθύνη του Υπουργείου σε αυτό είναι πάρα πολύ σημαντική.

Αν η Κυβέρνηση, αν το Υπουργείο Παιδείας που έχουμε την εν λόγω ερώτηση δεν είναι ικανό να λύσει τα προβλήματα της νέας γενιάς, της εκπαίδευσης, της καθημερινότητας των πολιτών, λοιπόν καλύτερα θα ήταν αυτή η Κυβέρνηση που ή δεν μπορεί ή είναι αδύναμη ή δεν έχει την πολιτική βούληση γρήγορα να παραιτηθεί και να φύγει. Τα παιδιά είναι στον δρόμο. Ένας μήνας πέρασε και δεν κάνουν μαθήματα.

Η Κυβέρνηση και το ένα Υπουργείο ρίχνει το μπαλάκι στο άλλο και τις ευθύνες και τα παιδιά είναι στο δρόμο και δεν μπορούν να μορφωθούν. Αυτή είναι η Κυβέρνηση την οποία εκπροσωπείτε. Δεν αναφέρομαι προσωπικά ποτέ, πολιτικά τοποθετούμαι.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ελάτε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μιας και το ρίξαμε στην ποίηση να πω και εγώ το στίχο του Καβάφη που σκέφτηκα, «μήτε στα λόγια μήτε στα έργα του βαθύς».

Επί της ουσίας, κυρία Καφαντάρη, τι μας είπατε; Μας είπατε ότι υπάρχουν γενικώς ευθύνες. Προφανώς υπάρχουν, για να έχουμε φτάσει στο σημείο να μην υπάρχει σχολείο να στεγαστούν τα παιδιά, υπάρχουν ευθύνες για το πρόβλημα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Παιδιά στον δρόμο υπάρχουν, κυρία Υπουργέ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Μάλιστα, κυρία Καφαντάρη. Έχω μία ιδιαίτερη πολιτική αλλεργία σε γενικότητες και λαϊκισμούς του τύπου «παιδιά στο δρόμο». Αφού σας ενδιαφέρει, κυρία Καφαντάρη, ασκείστε την πίεση στον δήμαρχο που κατατάξατε στη Νέα Δημοκρατία…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Δικός σας είναι.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Και επειδή είναι δικός μας; Εγώ δεν αρνούμαι ότι και πολλοί δικοί μας μπορεί να κάνουν λάθη. Αναρωτιέμαι μόνον, επειδή το επισημάνατε, αν ήταν δικός σας θα την κάνετε την φασαρία στη Βουλή;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Βεβαίως. Μην το λέτε αυτό, κυρία Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην κάνετε διάλογο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν θα την κάνατε, γιατί το ότι θεωρήσετε χρήσιμο να αναφέρετε σε ποια παράταξη πρόσκειται ο δήμαρχος -δεν τον ξέρω ούτε κατ’ όψη, σας διαβεβαιώ- σημαίνει ότι μάλλον αυτό ήταν το κριτήριο να φέρετε το θέμα στη Βουλή.

Σας επαναλαμβάνω, λοιπόν, γιατί προφανώς δεν ακούσατε την πρωτολογία και είναι κάτι που με στενοχωρεί, ειδικά από εσάς. Δεν έχει αρμοδιότητα. Δεν είναι ότι δεν έχει ενδιαφέρον, δεν έχει ευαισθησία, δεν θέλει να λυθεί το θέμα το Υπουργείο μας ή το Υπουργείο Εσωτερικών στο βαθμό της ευθύνης του. Δεν έχει αρμοδιότητα το δικό μας Υπουργείο να κάνει τίποτε εάν δεν εκκινήσουν οι διαδικασίες από τον Δήμο Αιγάλεω. Ένα ο δήμαρχος άργησε, δεν έκανε καλά τη δουλειά του, θα την κάνει καθυστερημένα, πίστεψε ότι ορισμένα πράγματα θα λυθούν διαφορετικά, δεν ξέρω. Δεν μπορώ να τον κατηγορήσω, διότι δεν έχω στοιχεία.

Σε κάθε περίπτωση σε εμάς μέχρι τώρα που μιλάμε τα έγγραφα που απαιτούνται, ο πλήρης φάκελος που απαιτείται με τα στοιχεία -γιατί τα στοιχεία δεν πρέπει να είναι συνοπτικά, πρέπει να είναι συγκεκριμένα, αναφέρονται αναλυτικά και είναι σε γνώση όσων εμπλέκονται με τη διαδικασία ή αν δεν είναι σε γνώση ρωτούν και μαθαίνουν- δεν έχουν έρθει. Μόνοι μας δεν δικαιούμαστε να κάνουμε τίποτε.

Εμείς στο δικό μας Υπουργείο, αλλά και σε όλα τα Υπουργεία της Κυβέρνησης Μητσοτάκη, λειτουργούμε σύμφωνα με τον νόμο και με θρησκευτική ευλάβεια εμείς, μιας που είμαστε και θρησκευμάτων.

Πιέστε, λοιπόν, τον δήμαρχο, γιατί είναι σημαντικό το θέμα και λέτε τα παιδιά είναι στο δρόμο και έχει έρθει η έξωση. Μην τους κοροϊδεύετε, λέγοντάς τους ότι μπορεί να γίνουν ρυθμίσεις που στερούν αντισυνταγματικά το δικαίωμα της ιδιοκτησίας από τους ιδιοκτήτες. Εξηγήστε ποιος φταίει, τι πρέπει να κάνει και έστω και στο και δέκα -γιατί ούτε καν και πέντε δεν είναι- κάντε τη σωστή διαδικασία.

Επαναλαμβάνω: Εδώ είμαστε εμείς. Προσωπικά χέρι-χέρι θα τα πάω για να γίνουν ταχύτατα. Όχι ότι δεν γίνονται γρήγορα, αλλά σε αυτή την περίπτωση λόγω ευαισθησίας να γίνουν ακόμη πιο γρήγορα. Αποδώστε ευθύνες εκεί που χρειάζεται. Μην έρχεστε εδώ και βγάζετε λογύδρια, τα οποία έχει ετοιμάσει από το σπίτι με γενικότητες, οι οποίες μπορεί στην τηλεόραση να είναι καλές στο Κοινοβούλιο, όμως, είναι μάλλον γραφικές.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δεύτερη με αριθμό 370/30-1-2023 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς την Υπουργό Παιδείας και Θρησκευμάτων, με θέμα: «Ειδική μοριοδότηση των μαθητών των σεισμόπληκτων περιοχών της Γ΄ λυκείου στις Πανελλήνιες Εξετάσεις και για το σχολικό έτος 2022 - 2023».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κυρία Υπουργέ, όπως γνωρίζετε και από προηγούμενη συζήτησή μας, στις 27 Σεπτεμβρίου του 2021 είχαμε έναν καταστροφικό σεισμό, ο οποίος οδήγησε εκατοντάδες οικογένειες είτε σε οικίσκους είτε σε ακατάλληλους χώρους στέγασης. Με απόφαση του Υπουργείου, πράγματι ενισχύθηκαν οι μαθητές που ζούσαν σε αυτές τις συνθήκες σε σχέση με τη διαδικασία εισαγωγής στην τριτοβάθμια εκπαίδευση. Ήταν μια πολύ θετική κίνηση του Υπουργείου Παιδείας.

Δυστυχώς, έναν χρόνο μετά, δεκαέξι μήνες μετά, οι συνθήκες είναι οι ίδιες αν δεν είναι χειρότερες. Συνεχίζουν να ζουν στους οικίσκους, συνεχίζουν να ζουν σε απομακρυσμένες περιοχές εκατοντάδες οικογένειες. Θα σας δώσω ένα νούμερο. Από τους εννιά χιλιάδες φακέλους που αναμένεται να υποβληθούν, έχουν υποβληθεί μέχρι στιγμής γύρω σε χίλιοι πεντακόσιοι φάκελοι για την αποκατάσταση των σπιτιών και έχουν εγκριθεί μόνο πέντε. Δεν έχει υλοποιηθεί καμμία αποκατάσταση μέχρι τώρα. Έχουμε, λοιπόν, συνέχιση της ίδιας κατάστασης, έχουμε έκτακτη κατάσταση στην περιοχή. Η περιοχή συνεχίζει να είναι σε κατάσταση έκτακτης ανάγκης και αυτό που ζητώ είναι να εφαρμοστεί ο ν.3013/2002 εφόσον υπάρχουν οι προϋποθέσεις της κήρυξης σε έκτακτη ανάγκη και ο ν.4777/2021 που εφαρμόστηκε και πέρυσι και για αυτή τη σχολική χρονιά, εφόσον έχουμε συναίσθηση της κατάστασης ανάγκης και πραγματικά περιστατικά που επιβεβαιώνουν δυστυχώς, τη χειροτέρευση της κατάστασης σε σχέση με τη διαβίωση των οικογενειών και ιδιαίτερα των οικογενειών με παιδιά και μαθητές.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Πράγματι, κύριε συνάδελφε, έχετε και δικαιολογημένο και έντονο ενδιαφέρον για το συγκεκριμένο θέμα γιατί έχουν έρθει οι επίκαιρες ερωτήσεις σας καθώς επίσης και η αναφορά, στα οποία θέλω να πιστεύω ότι δώσαμε επαρκείς απαντήσεις αλλά επανερχόμαστε και λόγω του δικού σας κοινοβουλευτικού ελέγχου αλλά και λόγω της δικής σας ευαισθησίας του θέματος.

Στη συζήτηση που είχε γίνει στην πρώτη επίκαιρη ερώτηση σας στις 18 Οκτωβρίου του 2021, είχαμε αναγνωρίσει, απαντώντας για λογαριασμό του Υπουργείου βεβαίως τις ιδιαίτερες ανάγκες που προκύπτουν για τους μαθητές και τους σπουδαστές αυτών των σεισμόπληκτων περιοχών.

Επίσης, το συζητήσαμε ξανά στις 11 Ιουλίου του 2022 και πάλι τότε είχαμε φέρει τις προϋποθέσεις αναλυτικά που πρέπει να πληρούν οι μαθητές σεισμόπληκτων περιοχών, ώστε να ενταχθούν σε αυτή την ευεργητική διαδικασία ποια έγγραφα χρειάζεται να καταθέσουν. Σύμφωνα με το ισχύον νομικό πλαίσιο -το επικαλείστε και εσείς στην ερώτησή σας- οι μαθητές της τελευταίας τάξης, οι απόφοιτοι των ΓΕΛ και ΕΠΑΛ των περιοχών που πλήττονται κατά τη διάρκεια του σχολικού έτους λόγω φυσικών καταστροφών εισάγονται καθ’ υπέρβαση του αριθμού εισακτέων σε σχολές τμήματα και εισαγωγικές κατευθύνσεις των ΑΕΙ και των Ανώτατων Εκκλησιαστικών Ακαδημιών. Αυτή εφαρμόζεται και για μαθητές και αποφοίτους ΓΕΛ και ΕΠΑΛ που κατοικούν μονίμως στις περιοχές που έχουν πληγεί ακόμη κι αν η αίτηση, η δήλωση συμμετοχής στις Πανελλήνιες γίνεται σε σχολείο της περιοχής ή σε άλλη διεύθυνση δευτεροβάθμιας. Και αυτό ισχύει -παρακαλώ, κύριοι συνάδελφοι να το επαναλάβω και να το προσέξετε- μόνο για όσους υποβάλουν αίτηση δήλωση και συμμετέχουν στις πρώτες, μετά το συμβάν, Πανελλαδικές Εξετάσεις της τακτικής εξεταστικής περιόδου ή στις Πανελλαδικές Εξετάσεις κατά τη διάρκεια των οποίων συνέβη το περιστατικό και αφορά στην εισαγωγή κατά το οικείο ακαδημαϊκό έτος.

Βεβαίως και απαραίτητη προϋπόθεση -το γνωρίζετε- έχει κηρυχθεί η περιοχή σε κατάσταση έκτακτης ανάγκης από την πολιτική προστασία. Και με βάση αυτά -το είπατε και εσείς, να μην κουράζω το Σώμα, επαναλαμβάνοντας τα ίδια- έχει κάνει χρήση η Υπουργός κ. Κεραμέως, έχει δώσει τη δυνατότητα αυτή σε όσους συμμετείχαν στις πρώτες Πανελλαδικές Εξετάσεις μετά το συμβάν. Οι Πανελλαδικές Εξετάσεις του 2022 - 2023 δεν είναι οι πρώτες. Είναι οι δεύτερες μετά το συμβάν. Καταλαβαίνω τις ειδικές περιπτώσεις, τις ειδικές ρυθμίσεις, τις οποίες εσείς θέλετε να τις κάνουμε λίγο πιο γενικές, αλλά με βάση το ισχύον νομικό πλαίσιο, νομίζω εάν αυτό γενικευθεί, θα πάψουν να είναι ειδικές, θα γίνουν γενικές και δεν είμαι καθόλου σίγουρη ότι αυτό είναι προς όφελος της εκπαιδευτικής κοινότητας.

Άκουσα με προσοχή και ευαισθησία τα ιδιαίτερα θέματα τα οποία αναφέρατε. Δεν μπορώ να απαντήσω σε αυτά, όχι γιατί δεν υπάρχει απάντηση, αλλά γιατί δεν είναι αρμοδιότητα του Υπουργείου Παιδείας και δεν θέλω να αδικήσω άλλα εμπλεκόμενα Υπουργεία που γνωρίζουν πολύ καλά κυρίως εάν υπάρχει καθυστέρηση ή σε ποιους λόγους οφείλεται.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ την κυρία Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ.

Κύριε Πρόεδρε, το Υπουργείο Παιδείας καλείται να διαχειριστεί μια πραγματικότητα σε σχέση με τους μαθητές κι αυτό προβλέπει ο νόμος. Βεβαίως και δεν έχει ευθύνη για το γεγονός ότι ακόμα δεν έχει κινηθεί η διαδικασία για την αποκατάσταση των σχολείων και θα κάνει και πολλά χρόνια, όπως πάει η διαδικασία.

Ο Υπουργός Εσωτερικών, μόλις τη Δευτέρα, μού απάντησε ότι είναι αποκλειστική αρμοδιότητα του δήμου και δεν έχει προχωρήσει αυτή η διαδικασία της αποκατάστασης των σχολείων -να μπει σε έναν δρόμο, δηλαδή, αυτή η αποκατάσταση- και δεσμεύτηκε ότι θα χρηματοδοτήσει η Κυβέρνηση, εφόσον προχωρήσει η διαδικασία, την αποκατάσταση από διάφορες χρηματοδοτικές πηγές είτε το ΕΣΠΑ, είτε τον προϋπολογισμό, είτε από άλλες πηγές. Αυτό, όμως, και επιβεβαιώνει την κατάσταση που σας λέω και δεν θα έχει άμεσα αποτελέσματα εντός του έτους. Οι συνθήκες είναι οι ίδιες, αν όχι χειρότερες, σας το λέω. Γνωρίζω τον νόμο και είναι έτσι που το είπατε.

Αυτό που ζητώ μέσα στο Κοινοβούλιο, το νομοθετικό Σώμα, είναι η Κυβέρνηση, που έχει τη νομοθετική πρωτοβουλία, να εξετάσει την κατάσταση και αν πράγματι επί της ουσίας οι προϋποθέσεις και οι συνθήκες είναι έτσι όπως εγώ τις αναφέρω, αλλά και με θεσμική ενημέρωση από τα άλλα Υπουργεία -μπορείτε να έχετε την ενημέρωση για την κατάσταση-, να αναλάβετε πρωτοβουλία, για να ισχύσουν και για μια χρονιά ακόμη, στην ειδική αυτή περίπτωση που συνεχίζουν οι δύσκολες συνθήκες για τους μαθητές, η καθ’ υπέρβαση εισαγωγή στα ανώτατα εκπαιδευτικά ιδρύματα από τους μαθητές, τους αποφοίτους και για τη χρονιά 2022 - 2023.

Επομένως, δεν διαφωνούμε σε σχέση με το τι ισχύει. Το αίτημα είναι να επεκταθεί ειδικά για αυτή την περιοχή, που οι συνθήκες, όπως σας είπα, όχι μόνο δεν είναι ίδιες, αλλά είναι και χειρότερες.

Επομένως, δεν αντιδικούμε σε κανένα από τα θέματα που είπατε ή σε αυτά που έχουν γίνει. Καλώς βοηθήθηκαν οι μαθητές. Θέλω να συνεννοηθούμε και να προχωρήσουμε. Εσείς να έχετε μια ενημέρωση και εφόσον κρίνετε, ως πολιτική ηγεσία του Υπουργείου Παιδείας, ότι αξίζει τον κόπο να υπάρξει ενδιαφέρον για αυτά τα παιδιά, να προχωρήσετε σε νομοθετική πρωτοβουλία, την οποία θα στηρίξουμε.

Διότι, η ενδεχόμενη κατάθεση τροπολογίας ή πρότασης νόμου από εμένα που δεν θα έχει τη συναίνεση της Κυβέρνησης, δεν μπορεί να αποδώσει. Επομένως, θα είναι μόνο για επικοινωνιακούς λόγους, για την ανάδειξη του θέματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι πολύ σοβαρό, όμως, το θέμα και θέλω το δικό σας ενδιαφέρον και τη δικιά σας δέσμευση όχι ότι σήμερα θα το λύσετε, αλλά ότι θα το εξετάσετε όλο αυτό, αφού πάρετε βεβαίως μια αποτύπωση θεσμικά της κατάστασης και όσων βιώνουν οι μαθητές και φέτος.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστώ, κύριε Κεγκέρογλου.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Πράγματι, συμφωνούμε, κύριε συνάδελφε, για το ισχύον νομικό πλαίσιο. Εννοείται και το ξέρετε. Ποτέ δεν φαντάστηκα ότι θα έρθετε ανενημέρωτος ή θα διαστρεβλώσετε αυτά που ισχύουν.

Καταλαβαίνω το ενδιαφέρον σας, είναι πολύ δικαιολογημένο. Είπαμε, το θέμα είναι ευαίσθητο. Θα το μεταφέρω στην Υπουργό, η οποία, ούτως ή άλλως, έχει γνώση και της ερώτησης και της δικής μου απάντησης, αλλά θα σας πω -γιατί δεν θέλω να καλλιεργώ και φρούδες ελπίδες- ότι όταν κάτι που είναι ειδικό και ισχύει με αυστηρές και συγκεκριμένες προδιαγραφές, γίνει γενικό, τότε παύει να έχει την έννοια της ειδικής μεταχείρισης, όταν και εφόσον υπάρχουν συγκεκριμένες προϋποθέσεις.

Επίσης, σας ευχαριστώ που αναφέρατε και την επικοινωνία σας με τα άλλα Υπουργεία, που δείχνει ότι όλα έχουν γνώση και ενδιαφέρον. Εγώ είπα δεν μπορώ να απαντήσω -για λόγους που αντιλαμβάνεστε- για άλλα Υπουργεία, γιατί δεν έχω πλήρη γνώση των κινήσεών τους.

Τελειώνοντας, θα μου επιτρέψετε, κύριε Πρόεδρε, να ευχαριστήσω τον συνάδελφο για την ευπρεπή αντιμετώπιση του θέματος αυτού, χωρίς υπερβολές, χωρίς οξύνσεις και να του πω ότι προσωπικά λυπούμαι που θα εγκαταλείψει αυτή την Αίθουσα, αλλά του εύχομαι καλή επιτυχία στο επόμενο εγχείρημα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 366/30-1-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Κλείνουν το 28ο Δημοτικό Σχολείο Περιστερίου».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, συνεχίζοντας λίγο την προηγούμενη συζήτηση, θα ήθελα -είναι ένα θέμα που έχουμε συζητήσει πολλές φορές για το 9ο- να μας μεταφέρατε την εικόνα σας από το αρμόδιο Υπουργείο Εσωτερικών για θέματα των δήμων, για το αν θα κατατεθεί αυτή η τροπολογία άμεσα, γιατί οι γονείς περιμένουν αυτή την απάντηση.

Έχω καταθέσει νέα επίκαιρη, η οποία θα συζητηθεί τη Δευτέρα, αλλά ελπίζω να μην χρειαστεί να συζητηθεί. Ελπίζω να έχουμε κάποιο νεότερο αύριο, μεθαύριο και η Κυβέρνηση να υλοποιήσει τη δέσμευσή της για την κατάθεση της τροπολογίας για την επίταξη του σχολείου. Φαντάζομαι θα είσαστε ενήμεροι. Θα ήθελα λίγο να μας πείτε τι να περιμένουν οι γονείς. Θα είναι συνεπής η Κυβέρνησή σας σε αυτή τη δέσμευση;

Πάμε σε ένα άλλο σχολείο στην ίδια περιοχή, στο Περιστέρι, δίπλα στο 28ο Δημοτικό Σχολείο, για το οποίο εδώ και πάρα πολλά χρόνια, από το 2008, υπάρχει οικόπεδο για να χτιστεί, να γίνει το δημόσιο σχολείο, γιατί και αυτό είναι ένα κτήριο όπου υπάρχουν διαφιλονικίες μεταξύ ιδιωτών και δημοσίου. Έχουμε τόσα χρόνια να μην κάνει η πολιτεία αυτά που πρέπει.

Και όχι μόνο αυτό. Υπάρχει μια συστηματική απαξίωση του σχολείου και ένας εκφοβισμός των γονέων. Αυτός ο εκφοβισμός είναι ότι το σχολείο κλείνει, ότι το σχολείο δεν θα υπάρχει. Εδώ και πέντε χρόνια ο αριθμός των μαθητών του σχολείου μειώθηκε κατά 50%. Μειώθηκε όχι γιατί έχουμε αποπληθυσμό στην περιοχή, όχι γιατί η γειτονιά σταμάτησε να κάνει παιδιά. Μειώθηκε, επειδή ο κόσμος φοβάται. Φοβάται ότι θα κλείσει αυτό το σχολείο και προτιμάει να γράψει το παιδί του σε άλλα σχολεία, που θα είναι βέβαιο ότι τα παιδιά θα ξεκινήσουν και θα τελειώσουν στο ίδιο σχολείο.

Δεν έγινε, προφανώς, ολοήμερο. Δεν έγινε οτιδήποτε άλλο που θα έκανε αυτό το σχολείο θελκτικό. Απλώς, υπάρχει ένας επικίνδυνος φόβος κλεισίματος.

Και έρχεται -γιατί είναι καθαρά αρμοδιότητα δική σας- η διεύθυνση πρωτοβάθμιας εκπαίδευσης να υλοποιήσει αυτό τον φόβο, συγχωνεύοντας στο 28ο με το 20ο. Έχουμε, δηλαδή, την ίδια κατάσταση πάλι, σε ένα σχολικό κτήριο να μπει ένας αριθμός παιδιών, το οποίο σημαίνει ότι δεν θα υπάρχουν αίθουσες μουσικής, δεν θα υπάρχουν αίθουσες εργαστηρίων. Πάλι γυρνάμε στη δεκαετία του ’60, του ’70. Σχολείο θα είναι, με βάση την απόφαση του Υπουργείου, αίθουσες κουτάκια για τους μαθητές, χωρίς ηχομόνωση, με γυψοσανίδες πολλές φορές, που ό,τι γίνεται στη μία αίθουσα ακούγεται στην άλλη, χωρίς να υπάρχουν οι υπόλοιπες υποδομές για πολλαπλές εκδηλώσεις, για μουσική, για οτιδήποτε άλλο προβλέπει το σύγχρονο σχολείο.

Οι γονείς δεν δέχονται αυτή την απόφαση. Ούτε ο ίδιος ο δήμος δεν στηρίζει αυτή την απόφαση. Ο δήμος λέει ότι θέλει να συνεχίσει να λειτουργεί το 28ο και το 20ο ξεχωριστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εσείς έρχεστε και παίρνετε αυτή την απόφαση σε πιο πλαίσιο; Δεν γνωρίζετε τη συστηματική απαξίωση αυτού του σχολείου; Θα μας πείτε εδώ ότι μειώθηκε ο αριθμός των μαθητών. Δεν έγινε τεχνηέντως από τη μείωση; Είναι αποπληθυσμός της γειτονιάς ή εκφοβισμός των γονέων. Μια συστηματική απαξίωση για συγχώνευση και τελικά, υποβάθμιση της παιδείας στην ήδη πολύπαθη Δυτική Αθήνα, που δεν έχει μόνο το 9ο, αλλά όλα τα σεισμόπληκτα του Αιγάλεω. Έχει τον ΧΥΤΑ Φυλής, τη μεταφερόμενη ρύπανση από το «Θριάσιο» και τεράστια ανεργία και φτώχεια. Μια Δυτική Αθήνα που ξεκίνησε σαν τόπος φιλοξενίας ανθρώπων που δεν είχαν πουθενά αλλού στέγη. Έχτισαν στο Περιστέρι τα σπίτια τους πάνω σε λιγνιτωρυχεία και γι’ αυτό με τον σεισμό καμμιά φορά έχουμε μεγάλα ζητήματα.

Τώρα τους ξαναγυρνάτε πίσω. Κατάφεραν οι άνθρωποι να φτάσουν σε ένα επίπεδο ευημερίας και τους ξαναγυρνάτε πίσω. Αυτή είναι η πραγματικότητα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Πριν απαντήσω στην ερώτηση του συναδέλφου, να του πω ότι το Υπουργείο Εσωτερικών επεξεργάζεται, όπως έχει δεσμευτεί δημόσια -ειπώθηκε και πριν τη συζήτηση από τον κ. Πέτσα, υπάρχει δέσμευση-, για να κατατεθεί τροπολογία, η οποία θα προσπαθήσει να λύσει το πρόβλημα αυτό. Πιστεύω ότι εφόσον το έχει αναλάβει το αρμόδιο Υπουργείο Εσωτερικών, το θέμα θα λυθεί.

Τώρα στη δική σας ερώτηση, κύριε συνάδελφε, λέτε ότι το Υπουργείο, μετά από εισήγηση της διεύθυνσης πρωτοβάθμιας εκπαίδευσης Γ΄ Αθήνας καταργεί το 28ο Δημοτικό Σχολείο Περιστερίου και το συγχωνεύει με το 20ο Δημοτικό Σχολείο για το σχολικό έτος 2023-2024. Δυσκολεύομαι να κατανοήσω τη βεβαιότητα την οποία έχετε, γιατί ουσιαστικά δέχεστε ότι αυτό είναι τετελεσμένο γεγονός τη στιγμή που, τώρα που μιλούμε, το Υπουργείο επεξεργάζεται τα αιτήματα τα οποία έχουν έρθει. Δεν έχει λάβει καμμία απολύτως απόφαση.

Θα σας πω πάρα πολύ σύντομα, λοιπόν, ποιο είναι το θεσμικό πλαίσιο, όταν υπάρχουν σχολικές μεταβολές και το σημείο που βρισκόμαστε αυτή τη στιγμή, που σας το εξήγησα ήδη, ότι δεν έχει ληφθεί καμμία απόφαση. Αυτή η βεβαιότητα, δηλαδή, της κατάργησης δεν προκύπτει από πουθενά.

Οι σχολικές μεταβολές περιλαμβάνουν ιδρύσεις, προαγωγές, υποβιβασμούς, συγχωνεύσεις και καταργήσεις σχολικών μονάδων. Κάθε χρόνο εκδίδεται εγκύκλιος του Υπουργείου μας, σύμφωνα με την οποία ο διευθυντής πρωτοβάθμιας ή δευτεροβάθμιας εκπαίδευσης μέσα σε ορισμένη προθεσμία εισηγείται ποιες σχολικές μεταβολές πρέπει να γίνουν στην περιοχή της αρμοδιότητάς του. Εν συνεχεία, ο περιφερειακός διευθυντής εκπαίδευσης και οι αρμόδιοι δήμοι γνωμοδοτούν ως προς τις σχολικές μεταβολές που περιλαμβάνονται στην εισήγηση του διευθυντή εκπαίδευσης.

Αξίζει εδώ να σημειωθεί και πρέπει να το προσέξετε, παρακαλώ, ότι όσες σχολικές μεταβολές αποφασιστούν, κατόπιν επεξεργασίας των εισηγήσεων που μόλις σας ανέφερα, θα περιλαμβάνονται σε κοινή υπουργική απόφαση των Υπουργείων Οικονομικών και Παιδείας και Θρησκευμάτων και ισχύουν από το επόμενο σχολικό έτος.

Κλήθηκαν, λοιπόν, οι διευθυντές πρωτοβάθμιας και δευτεροβάθμιας, καταχώρισαν τις προτάσεις τους μέχρι τις 15-10-2022 για τις συγχωνεύσεις των σχολικών μονάδων, μέχρι τις 22-11-2022 για τις υπόλοιπες μεταβολές και συμπλήρωσαν τις σχετικές φόρμες που υπέβαλαν στο πληροφοριακό σύστημα myschool. Οι περιφερειακοί διευθυντές πρωτοβάθμιας και δευτεροβάθμιας υπέβαλαν θετική ή αρνητική εισήγηση σε αντίστοιχες φόρμες, οι οποίες υπάρχουν μέχρι 29 Νοεμβρίου ή 9 Δεκεμβρίου αντίστοιχα, αφού προφανώς μελέτησαν και επεξεργάστηκαν τις προτάσεις των διευθύνσεων της περιοχής τους.

Να σημειώσω εδώ ότι η εγκύκλιος αυτή που σας ανέφερα αναφέρει τις ευθύνες, το χρονοδιάγραμμα και τον τρόπο με τον οποίο πρέπει να υποβάλλονται οι σχετικές αιτήσεις και εισηγήσεις. Υπογραμμίζει την ιδιαίτερη προσοχή που απαιτείται να δοθεί στην τεκμηρίωση της πρότασης τόσο της Διεύθυνσης Εκπαίδευσης όσο και της Περιφερειακής Διεύθυνσης Εκπαίδευσης. Πρέπει, δηλαδή, βάσει της εγκυκλίου που έχει εκδώσει το Υπουργείο μας να αναφέρονται αναλυτικά και όχι συνοπτικά οι ιδιαίτεροι λόγοι που στοιχειοθετούν την πρόταση και την ανάγκη για τη συγκεκριμένη μεταβολή.

Όλα αυτά τα στοιχεία έχουν παραληφθεί από το Υπουργείο. Είναι στο στάδιο της επεξεργασίας. Καμμία απόφαση δεν έχει ληφθεί μέχρι στιγμής.

Θέλω να σας πω στη δευτερολογία μου, ειδικότερα και αν υπάρχει χρόνος και διάθεση, τα κριτήρια τα οποία πρέπει να συνοδεύουν τα έγγραφα που υποβάλλονται στο Υπουργείο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, καταλαβαίνω ότι αναφέρετε ότι δεν είναι καθόλου σίγουρη η συγχώνευση και χαίρομαι πολύ για αυτό. Χαίρομαι, δηλαδή, που το Υπουργείο δεν έρχεται να υπερασπιστεί τη συγχώνευση εδώ και είναι πολύ σημαντικό.

Έχω παραστεί σε προγραμματισμένη κινητοποίηση και συνάντηση με τον διευθυντή πρωτοβάθμιας της περιοχής. Έλειπε ο ίδιος, παρ’ όλο που είχε ανακοινωθεί η κινητοποίηση. Συναντήσαμε τον αναπληρωτή του εν είδει. Όμως, δεν μας δόθηκαν απαντήσεις για την ουσιαστική τεκμηρίωση αυτού του αιτήματος, της εισήγησης της Διεύθυνσης Πρωτοβάθμιας Εκπαίδευσης Γ΄ Αθήνας. Και επειδή αναφέρετε ότι πρέπει να είναι αναλυτική τεκμηρίωση και όχι συνεπτυγμένη, θα ήθελα να μας πείτε αν είναι αναλυτική η τεκμηρίωση στη συγκεκριμένη περίπτωση, από τη στιγμή που έχετε το έγγραφο, γιατί εγώ πάλι σας μεταφέρω την προσωπική μου εμπειρία. Ήμουν εκεί πέρα, ήταν γονείς, ήταν εκπαιδευτικοί. Δεν υπήρχαν απαντήσεις από τη Διεύθυνση Πρωτοβάθμιας Γ΄ Αθηνών.

Οπότε αναρωτιέμαι: Ποια είναι αυτή η τεκμηρίωση, για να καταλάβουμε κιόλας προς τα πού κινείται το Υπουργείο. Διότι μια υπηρεσία του Υπουργείου ζητάει συγχώνευση. Μας λέει ότι θα πρέπει να συμφωνήσει ο δήμος, οπότε εφόσον δεν υπάρχει σύμφωνη γνώμη του δήμου, δεσμεύεστε να μην υπάρξει η συστέγαση και η συγχώνευση;

Αυτά τα δύο ερωτήματα νομίζω ότι είναι πάρα πολύ κρίσιμα για τους γονείς, τους εκπαιδευτικούς, τα παιδιά δύο σχολείων και του 28ου και του 20ου.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αρσένη.

Κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εκείνο για το οποίο δεσμεύομαι, κύριε συνάδελφε, με απόλυτη ειλικρίνεια ενώπιόν σας είναι ότι, αν δεν τηρούνται οι αναλυτικές και συγκεκριμένες προδιαγραφές που τίθενται από την εγκύκλιο και τον νόμο, προφανώς και δεν θα υπάρχει καμμία μεταβολή. Αυτό είναι απόλυτη δέσμευση όχι μόνο για τη δική σας περίπτωση, αλλά γενικά για τις ενέργειες του Υπουργείου μας.

Θα επαναλάβω, λοιπόν, γιατί έχει τη σημασία και για την ενημέρωση δι’ υμών, εκείνων που ενδιαφέρονται, τι χρειάζεται για να ληφθούν οι σχετικές αποφάσεις, τις οποίες σε αυτή τη φάση επεξεργάζονται οι διευθύνσεις του Υπουργείου μας. Δεν έχει καν έρθει η εισήγηση σε εμάς.

Λέω, λοιπόν, ότι πρέπει να αποσταλεί έγγραφο στους δήμους για τις τεκμηριωμένες προτάσεις που έχουν καταχωριστεί στο πληροφοριακό σύστημα myschool για κάθε είδους σχολική μεταβολή -απαραίτητη προϋπόθεση- απαιτείται η γνωμοδότηση των δημοτικών συμβουλίων επ’ αυτών και στη γνωμοδότηση πρέπει να προσδιορίζεται ρητά το ζήτημα της στέγασης, δηλαδή πού ακριβώς θα στεγαστούν τα σχολεία.

Σύμφωνα με την εγκύκλιο, διαβιβάστηκαν από τους διευθυντές πρωτοβάθμιας και δευτεροβάθμιας εκπαίδευσης στο ΥΠΑΙΘ, μετά στις οικείες περιφερειακές διευθύνσεις μέχρι τις 7-12-2022 για κάθε προτεινόμενη από τους ίδιους σχολική μεταβολή -επαναλαμβάνω, προτεινόμενη, όχι αποφασισμένη- τα ακόλουθα: Γνωμοδότηση του οικείου δημοτικού συμβουλίου, βεβαιώσεις ανάληψης δαπάνης λειτουργικών εξόδων, δέσμευσης οικονομικών πιστώσεων και ανάληψης δαπάνης για το κόστος μεταφοράς των μαθητών, αν πρόκειται για προτεινόμενες ιδρύσεις, προαγωγές ή προσθήκες των νέων ειδικοτήτων ή βεβαιώσεις ανάληψης δαπάνης για το κόστος μεταφοράς των μαθητών, αν πρόκειται για συγχωνεύσεις ή καταργήσεις.

Σε αυτές τις τεκμηριωμένες και επιβεβλημένες ενέργειες των διευθυντών της εκπαίδευσης προστίθενται και οι ανάλογες εισηγήσεις των οικείων περιφερειακών διευθυντών εκπαίδευσης.

Επίσης, για να υπάρχουν σχολικές μεταβολές, λαμβάνεται υπ’ όψιν ο αριθμός των μαθητών, η ορθή διαχείριση του ανθρώπινου δυναμικού. Και εδώ παρενθετικά, σας προλαβαίνω, λέγοντας ότι σε μια κυβέρνηση που έκανε διορισμούς, τους πρώτους στην ειδική αγωγή και πρώτους μετά από δεκαετίες στη γενική αγωγή, εικοσιπέντε χιλιάδες τον αριθμό, δεν μπορεί κανείς να ισχυριστεί ότι γίνονται μεταβολές για να υπάρχει οικονομία ανθρώπινου δυναμικού. Λαμβάνεται υπ’ όψιν, επίσης, η χιλιομετρική απόσταση που διανύουν οι μεταφερόμενοι μαθητές και οι κτηριακές υποδομές. Ο στόχος είναι να λειτουργούν άρτιες μονάδες, που να είναι επαρκώς εξοπλισμένες και επαρκώς στελεχωμένες.

Η οργανικότητα, επίσης, προσδιορίζεται με την αναλογία δεκαπέντε μαθητών προς έναν δάσκαλο όσον αφορά στα μονοθέσια, διθέσια και τριθέσια δημοτικά σχολεία και εικοσιπέντε μαθητών προς έναν δάσκαλο σε ό,τι αφορά τα υπόλοιπα σχολεία.

Καταλαβαίνετε, λοιπόν και εσείς ότι είναι μια διαδικασία πολυπαραγοντική, που, λόγω της ευαισθησίας του θέματος, έχει ανάγκη σοβαρής εξέτασης και σοβαρής λήψης απόφασης.

Αυτή τη στιγμή, λοιπόν, δεν έχει ληφθεί καμμία απόφαση για την κατάργηση, όπως και κλείσιμο του σχολείου, όπως εσείς λέτε στο έγγραφο που έχετε καταθέσει στο Κοινοβούλιο.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη συζήτηση της τελευταίας επίκαιρης ερώτησης. Είναι η δεύτερη με αριθμό 367/30-1-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής, ακόμα και μετά την τρίτη φάση προσλήψεων».

Κύριε Αρσένη, έχετε τον λόγο.

**ΚΡΙΤΩΝ-ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι μια πολύπαθη ερώτηση που έχει αναβληθεί πολλές φορές.

Κατ’ αρχάς, ολοκληρώνοντας την προηγούμενη συζήτηση, ήθελα να πω ότι η απόσταση είναι γύρω στα δύο με τρία χιλιόμετρα μεταξύ των δύο σχολείων, οπότε μπορεί να χρειαστεί να το συζητήσουμε ξανά, για να είστε ενήμεροι και από τον κοινοβουλευτικό έλεγχο, που σημαίνει για το 28ο και το 20ό να σκεφτείτε έναν παππού ή μια γιαγιά η οποία κατά κανόνα μπορεί να παίρνει το παιδί μετά το σχολείο, ότι πρέπει να διανύσει αυτά τα δύο με τρία χιλιόμετρα. Είναι μια απαγορευτική απόφαση για τη ζωή αυτών των παιδιών. Γι’ αυτό και πρέπει να ανατραπεί η σύγχυση. Καταλαβαίνω ότι δεν είναι απόφαση, αλλά η εισήγηση πρέπει να ανατραπεί, να μην ολοκληρωθεί και σαν απόφαση, να μη γίνει ποτέ απόφαση η μεταστέγαση και η συγχώνευση των δύο σχολείων.

Πάμε στην ειδική αγωγή. Είχαμε την τρίτη φάση προσλήψεων αναπληρωτών Ειδικής Αγωγής στις 18-11-2022 και παρ’ όλο που έγινε αυτή η τρίτη φάση και ήταν η φάση που θα μας έφερνε μέχρι και μετά τα Χριστούγεννα, έχουμε τεράστια κενά στους εκπαιδευτικούς στην Ειδική Αγωγή. Δηλαδή, έχουμε μόνο στην Αττική διακόσιες πενήντα οκτώ θέσεις, ενώ συνολικά τα κενά φιλολόγων ξεπερνούν τις τετρακόσιες σαράντα δύο θέσεις. Είναι τεράστια αυτά τα κενά.

Και είναι τεράστια αυτά τα κενά, γιατί καθίσαμε και υπολογίσαμε σε τι αντιστοιχούν και βρίσκουμε ότι αντιστοιχούν σε κενά στήριξης χιλίων πεντακοσίων μαθητών, κύριε Πρόεδρε. Και για χάρη της διαφάνειας, λάβαμε υπ’ όψιν ότι ένας εκπαιδευτικός παρέχει παράλληλη στήριξη σε δύο μαθητές και σε κάθε τμήμα ένταξης φοιτούν τουλάχιστον δεκαπέντε μαθητές.

Με βάση αυτά τα στοιχεία, ποια στοιχεία έχουμε στα τμήματα ένταξης και ποια σε παράλληλη στήριξη;

Μιλάμε για χίλιους πεντακόσιους μαθητές που δεν παίρνουν αυτή τη στήριξη, κυρία Υπουργέ. Νομίζω ότι όποιος μας ακούει αυτή τη στιγμή σοκάρεται, γιατί μιλάμε για παιδιά τα οποία έχουν πολλαπλές ανάγκες και αυτή τη στιγμή μένουν έκθετα τα ίδια στην ισότιμη εκπαιδευτική διαδικασία. Αποκλείονται από τη συμμετοχή στην ισότιμη εκπαιδευτική διαδικασία, με κόστος για τους γονείς, για τις οικογένειές τους και οικονομικό και ψυχολογικό και μια πίεση σε οικογένειες που ήδη δέχονται πολλαπλές πιέσεις, παραπάνω από τη μέση οικογένεια.

Οπότε εμείς μιλάμε για παιδιά που μπορεί να έχουμε ΔΕΠΥ, αυτισμό, σύνδρομο Down, μαθησιακές δυσκολίες, προβλήματα όρασης. Είναι παιδιά που είναι ευάλωτα σε ρατσιστικές συμπεριφορές και bullying, έτσι κι αλλιώς είναι. Δεν είναι νούμερα, δεν είναι τα τετρακόσια σαράντα δύο κενά φιλολόγων. Είναι χίλια πεντακόσια παιδιά, χίλιες πεντακόσιες οικογένειες, ένα τεράστιο κοινωνικό πρόβλημα που δημιουργείται χωρίς κανέναν λόγο.

Για ποιον λόγο, ενώ είχατε τα κενά από τις αρμόδιες διευθύνσεις, δεν τα συμπληρώσατε στην τρίτη φάση προσλήψεων;

Για ποιον λόγο αυτή η καθυστέρηση, κυρία Υπουργέ; Θα θέλαμε πραγματικά ειλικρινείς απαντήσεις, για να δούμε πού βρίσκεται το πρόβλημα το οποίο έχει δημιουργήσει τεράστιο θέμα σε χίλες πεντακόσιες οικογένειες και επείγει να λυθεί άμεσα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, πράγματι, τα θέματα της ειδικής αγωγής είναι θέματα που πρέπει να προσεγγίζουμε με ιδιαίτερη προσοχή. Δεν είναι χίλια πεντακόσια, βεβαίως, τα παιδιά, αλλά όσα και να είναι -και ένα παιδί να υπάρχει- είναι κάτι το οποίο δεν πρέπει να το παραμελούμε. Και στενοχωρούμαι όταν είμαι υποχρεωμένη -και για λόγους ακρίβειας στην απάντησή σας αλλά και για την καταγραφή στα Πρακτικά- να επαναλαμβάνω απλώς νούμερα.

Θέλω να σας διαβεβαιώσω ότι το Υπουργείο δεν βλέπει τα παιδιά αυτά μόνο σαν αριθμούς. Διότι οι αριθμοί μας απασχολούν, ο αριθμός των μαθητών, των εκπαιδευτικών. Καταλαβαίνετε ότι όλα αυτά βαραίνουν στις πολιτικές μας αποφάσεις. Έχει μια ιδιαίτερη προσέγγιση και αντιλαμβάνεται την ιδιαιτερότητα του θέματος και με αυτόν τον τρόπο λειτουργεί. Όμως, όπως σας είπα, πρέπει να απαντήσω στην ερώτησή σας και για τις ανάγκες και των Πρακτικών να επαναλάβω αυτά που είπα ήδη σήμερα αρκετές φορές.

Τα τελευταία τρία χρόνια έχουν γίνει πέντε χιλιάδες εννιακόσιοι είκοσι εννέα μόνιμοι διορισμοί στην Ειδική Αγωγή, δηλαδή έξι χιλιάδες διορισμοί στην Ειδική Αγωγή και Εκπαίδευση, πρώτη φορά στα χρονικά της εκπαίδευσης. Δεν ξέρω αν το ελληνικό κράτος αυτό πρέπει να το αναφέρει κι εγώ, εν προκειμένω, με κάθε ευκαιρία, αλλά αυτή είναι η πραγματικότητα. Είναι η πρώτη φορά, δηλαδή.

Είναι τέσσερις χιλιάδες τετρακόσιοι ογδόντα εννιά εκπαιδευτικοί Ειδικής Αγωγής και Εκπαίδευσης, χίλια τετρακόσια σαράντα μέλη εκπαιδευτικού και βοηθητικού προσωπικού Ειδικής Αγωγής, δεκαοκτώ χιλιάδες εννιακόσιοι οκτώ, σχεδόν δεκαεννιά χιλιάδες μόνιμοι διορισμοί εκπαιδευτικών στη Γενική Εκπαίδευση μετά από δώδεκα χρόνια αδιοριστίας και πλέον. Στον δικό μου νομό μπορεί να αγγίζει και τα τριάντα χρόνια.

Συνολικά, ο αριθμός των μόνιμων διορισμών των εκπαιδευτικών και των μελών ειδικού εκπαιδευτικού και βοηθητικού προσωπικού στη Γενική Εκπαίδευση και Ειδική Αγωγή, όλος ο αριθμός των διορισμών που έγιναν τα τελευταία τρία χρόνια είναι είκοσι τέσσερις χιλιάδες οκτακόσιοι τριανταεπτά, σχεδόν εικοσιπέντε χιλιάδες. Για τον κλάδο των φιλολόγων επτακόσιοι σαράντα τέσσερις μόνιμοι διορισμοί στην Ειδική Αγωγή και Εκπαίδευση, χίλιοι εξακόσιοι σαράντα τέσσερις μόνιμοι διορισμοί στη Γενική Εκπαίδευση. Συνολικά, στα τρία χρόνια δύο χιλιάδες τετρακόσιοι οκτώ διορισμοί εκπαιδευτικών φιλολόγων.

Για το σχολικό έτος 2022-2023, είκοσι μία χιλιάδες τριακόσιοι τέσσερις εκπαιδευτικοί και μέλη ειδικού εκπαιδευτικού και βοηθητικού προσωπικού στην Ειδική Αγωγή και Εκπαίδευση, εκ των οποίων δεκατέσσερις χιλιάδες εκατόν ενενήντα ένας στο Πρόγραμμα Εξειδικευμένης Εκπαιδευτικής Υποστήριξης, αυτό που λέμε «Παράλληλη Στήριξη». Είναι είκοσι τρεις χιλιάδες εννιακόσιοι δεκαπέντε στη Γενική Εκπαίδευση. Συνολικά, ο αριθμός των προσλήψεων αναπληρωτών μέχρι τώρα ξεπερνάει τις σαράντα πέντε χιλιάδες διακόσιες δεκαεννιά.

Για τους φιλολόγους δύο χιλιάδες τετρακόσιες σαράντα δύο προσλήψεις αναπληρωτών στη Γενική Εκπαίδευση, χίλιοι εκατόν εβδομήντα επτά αναπληρωτές στην Ειδική Αγωγή και Εκπαίδευση, εκ των οποίων οι επτακόσιοι πενήντα δύο στην Παράλληλη Στήριξη.

Αναφέρετε στο έγγραφό σας την τρίτη φάση. Πράγματι, όπως είπατε και εσείς, είναι ένας παλιός κοινοβουλευτικός έλεγχος, ο οποίος επανέρχεται και επανέρχεται και σωστά -δεν το λέω αρνητικά- αλλά, λόγω δυσκολιών που υπάρχουν, αναγκάζεστε να το επαναφέρετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Τελειώνω, κύριε Πρόεδρε.

Όμως, μετά την τρίτη φάση που λέτε εσείς, υπήρξε και η τέταρτη φάση στις 28-11-2022, όπου έγιναν οκτακόσιες δεκαπέντε προσλήψεις εκπαιδευτικών πρωτοβάθμιας και δευτεροβάθμιας εκπαίδευσης στη Γενική Εκπαίδευση και στις 21-12-2022 προσλήψεις διακοσίων δέκα μελών ειδικού εκπαιδευτικού και ειδικού βοηθητικού προσωπικού και τριακόσιοι εβδομήντα επτά εκπαιδευτικοί πρωτοβάθμιας και δευτεροβάθμιας εκπαίδευσης στην Ειδική Αγωγή και Εκπαίδευση, βάσει ειδικής προκήρυξης για την κάλυψη των κενών. Άρα τα κενά είναι λιγότερα.

Θα επαναλάβω εδώ, γιατί έχει τη σημασία του, ότι για το Υπουργείο μας και ένα κενό έχει μεγάλη σπουδαιότητα, έχει μεγάλη βαρύτητα, αλλά θα αναγνωρίσετε και εσείς ότι σε μια διαδικασία ζώσα, όπως είναι η εκπαίδευση, μπορεί να δημιουργηθούν κενά κατά τη διάρκεια της εκπαιδευτικής διαδικασίας για λόγους για τους οποίους δεν ευθύνονται οι εκπαιδευτικοί μας. Καλούμαστε και εμείς να τα αναπληρώσουμε όσο γίνεται ταχύτερα. Παρ’ όλα αυτά, κάποιες δυσλειτουργίες θα παρατηρούνται και κάποιες καθυστερήσεις που δεν οφείλονται σε υπαιτιότητα ούτε του Υπουργείου ούτε πολύ περισσότερο των εκπαιδευτικών.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υφυπουργέ, δεν σας καταλαβαίνω, για να είμαι ειλικρινής. Και δεν σας καταλαβαίνω, γιατί μιλάτε μας περιγράψατε όλες τις προσλήψεις, αλλά ξεχάσατε να αναφέρετε ότι το προσωπικό που δουλεύει στην πρωτοβάθμια και δευτεροβάθμια εκπαίδευση, οι γυναίκες και οι άντρες που δουλεύουν ως εκπαιδευτικοί, στη συντριπτική πλειοψηφία τους είναι στην ηλικία συνταξιοδότησης και γι’ αυτό κιόλας υπάρχουν τα τεράστια κενά. Οπότε οι προσλήψεις σας ήταν αναπληρώσεις ανθρώπων που βγήκαν στη σύνταξη, όχι κάλυψη κάποιων κενών και πλήρωση οργανογραμμάτων.

Πάμε, όμως, στην ουσία της ερώτησης. Λέτε ότι μετά την κατάθεση της ερώτησης λόγω των διαρκών αναβολών συζήτησης έγιναν και επιπλέον προσλήψεις και λέτε ότι τα κενά δεν θα είναι πλέον τετρακόσια σαράντα δύο, αλλά θα είναι διακόσια τριάντα δύο.

Εξηγήστε μας, όμως, αφού ξέρετε τις ανάγκες από την αρχή του χρόνου, για ποιον λόγο φτάνουμε σχεδόν Φλεβάρη -1η Φεβρουαρίου- να έχουμε διακόσια τριάντα κενά στην Ειδική Αγωγή, αν είναι αυτά και πείτε μας σε πόσες οικογένειες αντιστοιχούν αυτά. Αντιστοιχούν σε εννιακόσιες οικογένειες, σε οκτακόσιες; Ποιο είναι το νούμερο που εσείς δίνετε; Διότι, αν μας πείτε ότι δεν μένουν παιδιά χωρίς κάλυψη, θα εννοείτε ότι για την παράλληλη στήριξη απλώς θα βρεθεί ένας εκπαιδευτικός και ενώ αντιστοιχεί σε δύο παιδιά, να δουλέψει σε δύο σχολεία, όχι, δηλαδή σε δύο παιδιά, αλλά σε δύο σχολεία και όποιους μαθητές έχουν ανάγκη εκεί πέρα.

Αυτό καταλαβαίνετε ότι δεν είναι μια κατάσταση κανονικότητας, όταν σχεδόν τα μισά τμήματα ένταξης μέχρι τώρα δεν είχαν εκπαιδευτικό. Δεν είναι μια κατάσταση κανονικότητας, δεν έχουν κανονικό φιλόλογο.

Αυτό που θέλουμε από εσάς είναι να μας εξηγήσετε, κατ’ αρχάς, απολογιστικά τι μας έφερε ως εδώ.

Τι είναι αυτό, δηλαδή, κυρία Υφυπουργέ, που δεν ξέρατε; Διότι μη μου πείτε ότι είναι άδειες λοχείας ή άλλοι λόγοι υγείας που μας έφεραν να έχουμε κενά στην τέταρτη διαδικασία κάλυψης μέσα στον χρόνο. Δεν μπορεί αυτό να ισχύει. Θα μπορούσατε να τα είχατε καλύψει από τον Σεπτέμβριο, από τον Οκτώβριο. Για ποιον λόγο δεν καλύφθηκαν;

Τι είναι αυτό, δηλαδή, που σας έκανε να δώσετε δεύτερη προτεραιότητα ή τρίτη ή τέταρτη στην Ειδική Αγωγή; Και ρωτάω καθόλου τυχαία, γιατί έχουμε τρομερά προβλήματα και στη στέγη στην Ειδική Αγωγή. Έχουμε ζητήσει επανειλημμένα το θέμα του ΕΝΕΕΓΥΛ Περιστερίου και το πώς αυτή τη στιγμή συστεγάζεται. Το υποχρεώνετε να συστεγαστεί με το 14ο Γυμνάσιο στο Περιστέρι, το οποίο επίσης στέλνετε στο 11ο Λύκειο. Δηλαδή, έχουμε ένα ντόμινο συστεγάσεων που υποβαθμίζει την ποιότητα της εκπαίδευσης.

Να θυμίσω ότι για το ΕΝΕΕΓΥΛ Περιστερίου, ξανά, κυρία Υπουργέ, ότι το συστεγάζετε σε πρώτο όροφο ανοιχτού τύπου, με μπαλκόνια, που απαγορεύεται για ένα Ειδικό Σχολείο, πόσω μάλλον το συστεγάζετε πάλι με σχολείο και το πάτε σε ένα κτήριο το οποίο έχει λιγότερες δομές και υποδομές και αίθουσες ακόμα από αυτό από το οποίο το βγάζετε. Αυτό για να σας δείξω τη μεγάλη εικόνα.

Θα μου πείτε πάλι ότι αυτό είναι απόφαση του δήμου. Όμως, μεταξύ μας, ξέρουμε το πόσο η αρμόδια διευθύντρια της δευτεροβάθμιας, κυρία Μακρή, έχει αναλάβει προσωπικά το ζήτημα, ως επισπεύδουσα της διαδικασίας και έχει επιλέξει τις λεπτομέρειες.

Οπότε θέλουμε εδώ πέρα να μας πείτε αν αυτό προκύπτει για οικονομικούς λόγους και πού πήγαν τα χρήματα αυτά, αν είναι για οικονομικούς λόγους. Τι είναι αυτό που σας κάνει να βάζετε σε δεύτερη μοίρα την Ειδική Αγωγή;

Γιατί τόσα κενά; Δεν δικαιολογούνται, όταν πλέον θα φτάσουμε στο Πάσχα σε λίγο, κυρία Υπουργέ. Είναι αδικαιολόγητα. Θέλουμε τη δική σας αιτιολόγηση, γιατί δεν μας έχετε απαντήσει σε αυτό, γιατί φτάσαμε ως εδώ. Γενικόλογα, ότι υπήρχαν έκτακτες ανάγκες. Σε τι αριθμό αυτά τα κενά αφορούν τις έκτακτες ανάγκες; Σε πόσους από αυτούς τους ανθρώπους προέκυψε έκτακτη ανάγκη και πότε ανακοινώθηκε αυτή η ανάγκη; Πότε ήταν γνωστό από το Υπουργείο σας; Κοινώς, γιατί βάζετε σε δεύτερη και τρίτη και τέταρτη προτεραιότητα την ειδική αγωγή;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υφυπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ και πάλι, κύριε Πρόεδρε.

Κατ’ αρχάς, να χαιρετίσω το γεγονός ότι μετά από πολλές κοινοβουλευτικές ερωτήσεις προς το ΥΠΑΙΘ αντιληφθήκατε ότι στα θέματα της στέγασης πρέπει να απευθυνθείτε σε άλλο Υπουργείο που είναι και το αρμόδιο.

Κατά δεύτερον, μετά από αυτά τα οποία είπα, φαντάστηκα ότι δεν θα διανοείτο κάποιος συνάδελφος να μου πει ότι βάζουμε σε δεύτερη μοίρα την ειδική αγωγή και ενώ σας ανέφερα -ξέρω ότι γίνομαι κουραστική, αλλά με υποχρεώνετε εσείς με την τοποθέτησή σας- πόσους διορισμούς και πόσες προσλήψεις έχουμε κάνει για την ειδική αγωγή. Κύριε συνάδελφε, είμαστε πρώτοι σε διορισμούς στα εκπαιδευτικά χρονικά της χώρας. Πού στηρίζετε αυτή την κατηγορία ότι βάζουμε την ειδική αγωγή σε δεύτερη μοίρα;

Και να σας πω και κάτι άλλο. Οι προσλήψεις γίνονται με βάση τα λειτουργικά κενά. Τα λειτουργικά κενά προκύπτουν κατά τη διάρκεια της εκπαιδευτικής διαδικασίας. Κανείς δεν μπορεί να τα προβλέψει, ούτε το Υπουργείο ούτε και οι ίδιοι οι εκπαιδευτικοί. Με βάση, λοιπόν, αυτά προβαίνουμε σε πρώτη, δεύτερη, τρίτη, τέταρτη φάση προσλήψεων. Αντί να μας επαινέσετε που δεν σταματάμε τις προσπάθειες και δεν οχυρωνόμαστε πίσω από μια ενδεχόμενη διατύπωση ότι «Ξέρετε, δεν υπήρχαν τα κενά στην αρχή. Θα δούμε τι θα γίνει του χρόνου», μας μέμφεστε και από πάνω;

Και επειδή όλα αυτά που λέτε αποδεικνύονται με νούμερα -γιατί και εσείς αριθμούς επικαλεστήκατε-, θα επανέλθω, λοιπόν, και θα σας πω ότι ειδικά στην παράλληλη στήριξη οι ανάγκες έχουν αυξηθεί με γεωμετρική πρόοδο. Σας λέω ενδεικτικά ότι στο έτος 2016-2017 οι προσλήψεις εκπαιδευτικών -πάντα προσλήψεις, το ξεκαθαρίζω, κανένας διορισμός, μόνο επί Κυβέρνησης Μητσοτάκη γίνονται διορισμοί- για την παράλληλη στήριξη ήταν δύο χιλιάδες εξακόσιοι σαράντα πέντε. Για το έτος 2017-2018 έγιναν τρεις χιλιάδες τριακόσιες ενενήντα έξι. Το προεκλογικό σχολικό έτος 2018-2019 έγιναν έξι χιλιάδες τριακόσιοι εξήντα.

Και ερχόμαστε τώρα στη δική μας διακυβέρνηση που τα βάζει σε δεύτερη μοίρα, δεν ενδιαφέρεται και ό,τι άλλο λέτε. Το σχολικό έτος 2019-2020 έγιναν επτά χιλιάδες επτακόσιες εξήντα οκτώ προσλήψεις. Το σχολικό έτος 2020-2021 έγιναν εννιά χιλιάδες οκτακόσιες επτά προσλήψεις. Τη σχολική χρονιά 2021-2022 έγιναν έντεκα χιλιάδες εκατόν ογδόντα δύο προσλήψεις. Φέτος έχουμε ήδη δεκατέσσερις χιλιάδες εκατόν ενενήντα μία προσλήψεις για την παράλληλη στήριξη και στις επόμενες φάσεις με βάση τα λειτουργικά κενά -να εξηγήσουμε σε αυτούς που μας ακούν ότι είναι τα κενά που δημιουργούνται κατά τη διάρκεια της λειτουργίας των σχολείων- θα καλυφθούν και η τοποθέτηση γίνεται με την απόφαση του οικείου διευθυντή εκπαίδευσης.

Άρα, λοιπόν, επειδή οι αριθμοί είναι αποκαλυπτικοί, όπως και να τους προσεγγίσετε στην περίπτωση αυτή, περιορίζομαι σε αυτό και νομίζω ότι έτσι έχω απαντήσει και στις απορίες σας και στην ερώτησή σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υφυπουργό.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επίκαιρων ερωτήσεων.

Πριν περάσουμε στη νομοθετική εργασία, θα διακόψουμε για λίγο και θα επανέλθουμε στις 11:00΄.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ)**

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθήτριες και μαθητές και δύο συνοδοί εκπαιδευτικοί από το 8ο Δημοτικό Σχολείο Ιλίου.

Η Βουλή τούς καλωσορίζει και τους εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού».

Το σχέδιο νόμου ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** To Σώμα συμφώνησε.

Θα ξεκινήσουμε με αυτούς οι οποίοι έχουν αντίρρηση. Ο κ. Λογιάδης από το ΜέΡΑ25 έχει τον λόγο για πέντε λεπτά.

**ΘΕΟΔΩΡΑ ΤΖΑΚΡΗ:** Κύριε Πρόεδρε, γιατί ξεκινάτε από το ΜέΡΑ25; Κι εμείς δεν έχουμε ψηφίσει.

**ΠΡΟΕΔΡΕΥΩΝ (Απόστολος Αβδελάς):** Εσείς έχετε αποχή.

**ΘΕΟΔΩΡΑ ΤΖΑΚΡΗ:** Σε κάθε περίπτωση, έχουμε το δικαίωμα να τοποθετηθούμε.

**ΠΡΟΕΔΡΕΥΩΝ (Απόστολος Αβδελάς):** Θα πάρετε τον λόγο. Δεν είπα όχι.

**ΘΕΟΔΩΡΑ ΤΖΑΚΡΗ:** Από το ΜέΡΑ25 ξεκινάτε;

**ΠΡΟΕΔΡΕΥΩΝ (Απόστολος Αβδελάς):** Ναι. Ανάποδα. Έχετε κάποια υποχρέωση και θέλετε να προηγηθείτε;

**ΘΕΟΔΩΡΑ ΤΖΑΚΡΗ:** Όχι.

**ΠΡΟΕΔΡΕΥΩΝ (Απόστολος Αβδελάς):** Θα τοποθετηθείτε, δεν φέρνουμε αντίρρηση.

Ορίστε, κύριε Λογιάδη, έχετε τον λόγο για πέντε λεπτά.

**ΓΕΩΡΓΙΟΣ ΛΟΓΙΑΔΗΣ:** Κύριε Πρόεδρε, κυρίες και κύριοι, θα ξεκινήσω από το τέλος. Γιατί ως ΜέΡΑ25 καταψηφίζουμε την κύρωση; Συνοψίζουμε έξι βασικούς λόγους για τους οποίους είμαστε αντίθετοι στις εμπορικές και επενδυτικές συμφωνίες, σε αυτού του είδους τις κυρώσεις του Υπουργείου Εξωτερικών.

Πρώτον, γιατί η οικονομική παγκοσμιοποίηση εξυπηρετεί κυρίως τα οικονομικά συμφέροντα των πολυεθνικών εταιρειών σε βάρος των μικρομεσαίων επιχειρήσεων. Ο πλούτος συσσωρεύεται διεθνώς στις πολύ μεγάλες επιχειρήσεις και εκτιμάται ότι μέσα στο 2017 οι πιο πλούσιοι άνθρωποι στον κόσμο αύξησαν τα κέρδη τους κατά 27%.

Δεύτερον, γιατί οι συμφωνίες αυτές οδηγούν στην αποβιομηχανοποίηση πολλών χωρών. Από τη μια στιγμή στην άλλη χώρες χάνουν τη βιομηχανία και την παραγωγή τους, καθώς οι πολυεθνικές επιχειρήσεις κατευθύνονται σε χώρες με φθηνή και ανασφάλιστη εργασία.

Τρίτον, επιβαρύνουν σημαντικά το περιβάλλον και το κλίμα, γιατί οι συμφωνίες οδηγούν στην αύξηση της ποσότητας των εμπορευμάτων που μεταφέρονται σε μεγάλες αποστάσεις από τη μία χώρα στην άλλη, αυξάνοντας ταυτόχρονα και την κατανάλωση καυσίμων στις μεταφορές.

Τέταρτον, αποδυναμώνουν τις τοπικές οικονομίες, κάτι που είναι αντίθετο στη λογική της βιωσιμότητας. Το ΜέΡΑ25 πιστεύει ότι όσο οι τοπικές κοινωνίες στηρίζουν τη βιοποικιλότητα, δηλαδή την παραγωγή πολλών αγαθών με μια σχετική αυτάρκεια, οι χώρες αυξάνουν την αντοχή τους στις παγκόσμιες κρίσεις που εμφανίζονται συχνά στην καπιταλιστική οικονομία. Αυτό το βλέπουμε σήμερα παραπάνω με την κρίση του COVID και με την κατάρρευση των εφοδιαστικών αλυσίδων.

Πέμπτον, οι συμφωνίες αυτές ευνοούν τη λογική της μονοκαλλιέργειας. Ειδικά στην Ελλάδα τα νησιά μας δεν παράγουν τίποτα και είναι άμεσα εξαρτημένα από τον τουρισμό, κάτι που τα καθιστά ευάλωτα, εάν κάποια στιγμή υπάρξει τουριστική κρίση στην ευρύτερη περιοχή. Η μονόπλευρη ανάπτυξη των τοπικών οικονομιών είναι αντίθετη με τη λογική της αυτάρκειας που θα εξασφαλίσει την επιβίωση και την ασφάλεια για τις επόμενες γενιές και το περιβάλλον.

Έκτον, αφαιρούν το δικαίωμα από τις κοινωνίες να νομοθετούν στο μέλλον με αυστηρότερα περιβαλλοντικά και εργατικά πρότυπα, καθώς κάτι τέτοιο μπορεί να οδηγήσει σε οικονομικές κυρώσεις.

Θα ήθελα να υπογραμμίσω σήμερα εδώ την επίσημη επίσκεψη, κατόπιν πρόσκλησης των δύο κυβερνήσεων, του Γραμματέα του ΜέΡΑ25 Γιάνη Βαρουφάκη στην Κούβα και στο Μεξικό, στο πλαίσιο της Προοδευτικής Διεθνούς -Progressive International- και της σφυρηλάτησης του Νέου Κινήματος Αδεσμεύτων. Ο Γραμματέας του ΜέΡΑ25 επισήμανε πως στόχος του Νέου Κινήματος Αδεσμεύτων δεν μπορεί να είναι τίποτα λιγότερο από την ολοκληρωτική κατάργηση της εξουσίας του κεφαλαίου επί των κοινωνιών των ανθρώπων, που υποδαυλίζει την αξιοπρέπεια και καθιστά σταδιακά τον πλανήτη ακατοίκητο για το είδος μας.

«Το να είσαι πολιτικά και ηθικά αδέσμευτος δεν σημαίνει να είσαι ουδέτερος. Σημαίνει πως οφείλεις να είσαι και στο πλευρό του θύματος, αλλά και να είσαι από τους πρώτους που ασκούν κριτική όποτε και όπου καταπατώνται οι ελευθερίες και τα δημοκρατικά δικαιώματα. Ένα Νέο Κίνημα Αδεσμεύτων μπορεί να ανακτήσει την έννοια της ελευθερίας και να διευρυνθεί πέρα από τον στενό ρόλο μιας συμμαχίας των G77 και των BRICS, για να συμπεριλάβει τους εργαζόμενους στον παγκόσμιο Βορρά, διότι τα θύματα του ιμπεριαλισμού είναι παντού, τόσο στην περιφέρειά του όσο και στη μητρόπολή του», υπογράμμισε ο Γιάνης Βαρουφάκης, ενώ επεσήμανε πως είναι στη φύση της άρχουσας τάξης να φράζει τον δρόμο που οδηγεί ακόμα και στη δική της σωτηρία, γι’ αυτό πρέπει να καταργήσουμε την παγκόσμια αυτοκρατορία του κεφαλαίου.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Λογιάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και δύο συνοδοί εκπαιδευτικοί από το 28ο Δημοτικό Σχολείο Πειραιά.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο ειδικός αγορητής από την Ελληνική Λύση κ. Αντώνιος Μυλωνάκης. Η Ελληνική Λύση είχε ψηφίσει με επιφύλαξη.

Ορίστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε. Εύχομαι καλό μήνα σε όλους.

Θέλουμε να εκφράσουμε και από του Βήματος της Ολομέλειας, κύριε Υπουργέ, κυρίες και κύριοι συνάδελφοι, την οδύνη μας και τα συλλυπητήριά μας στην οικογένεια του υποσμηναγού Μάριου - Μιχαήλ Τουρούτσικα, ο οποίος έχασε τη ζωή του πολεμώντας για την πατρίδα.

Είναι ένας καθημερινός πόλεμος, κύριε Υπουργέ, κυρίες και κύριοι συνάδελφοι, που δίνουν αυτά τα νέα παιδιά, τα άριστα παιδιά, τα οποία ξυπνάνε το πρωί και δεν ξέρουν αν θα γυρίσουν στις οικογένειές τους το μεσημέρι. Όμως επιμένουν. Έχουμε μια αγωνία να δούμε τι θα γίνει και με τον αγνοούμενο κυβερνήτη του Φάντομ F-4, του σμηναγού Στάθη Τσιτλακίδη. Ελπίζουμε και ευχόμαστε η Παναγία να δώσει για να τον βρούμε τελικά. Όσο περνούν οι ώρες, βεβαίως, είναι πάρα πολύ δύσκολο και το λέει αυτό ένας άνθρωπος ο οποίος πέρασε από αυτή τη δύσκολη δουλειά, είχε δύο μεγάλα ατυχήματα, ξέρει τι σημαίνει να είσαι στον αέρα και να έχεις ένα ατύχημα. Όμως, αυτό το οποίο έχουμε αποφασίσει όλοι μας -και νομίζω αυτό εκφράζει όλο τον ελληνικό λαό και όλο το Κοινοβούλιο- είναι να στηρίζουμε πάντα τα στελέχη των Ενόπλων Δυνάμεών μας. Είναι κάτι το οποίο έχουμε υποχρέωση να κάνουμε, διότι και αυτοί μάς στηρίζουν και θα μας στηρίξουν στις δύσκολες στιγμές.

Κυρίες και κύριοι συνάδελφοι, προχωρώ τώρα επί της ουσίας. Με το προτεινόμενο σχέδιο νόμου κυρώνεται το πρωτόκολλο το οποίο υπογράφτηκε στις Βρυξέλλες τον Νοέμβριο του 2016, σχετικά με την προσχώρηση του Ισημερινού στη Συμφωνία Εμπορίου μεταξύ της Ευρωπαϊκής Ένωσης και των κρατών-μελών της, αφ’ ενός, και της Κολομβίας και του Περού, αφ’ ετέρου. Είναι μία συμφωνία η οποία έχει υπογραφεί στις Βρυξέλλες το 2012 και κυρώθηκε με τον ν.4518/2018.

Με την κύρωση του πρωτοκόλλου τα μέρη της Συμφωνίας Εμπορίου μεταξύ της Ευρωπαϊκής Ένωσης και των κρατών-μελών της, αφ’ ενός, και της Κολομβίας και του Περού, αφ’ ετέρου, αποδέχονται την προσχώρηση της Δημοκρατίας του Ισημερινού στην ως άνω συμφωνία.

Εμείς καλούμεθα εδώ σήμερα να κυρώσουμε αυτή τη συμφωνία, μία συμφωνία η οποία παρουσιάζει μια ιδιομορφία, θα έλεγα, καθώς οι διατάξεις της εφαρμόζονται σε διμερείς εμπορικές και οικονομικές σχέσεις μεταξύ κάθε επιμέρους υπογράφουσας χώρας των Άνδεων και κράτους-μέλους της Ευρωπαϊκής Ένωσης, αλλά όμως όχι στις εμπορικές και οικονομικές σχέσεις μεταξύ των ίδιων των χωρών. Δεν έχουν, δηλαδή, καμμία σχέση στις εμπορικές και τις οικονομικές σχέσεις το Περού με τον Ισημερινό και τις άλλες χώρες των Άνδεων. Είναι μία ιδιομορφία η οποία νομίζω ότι κάποια στιγμή πρέπει να λυθεί μεταξύ των κρατών-μελών.

Σίγουρα με την παρούσα τροποποίηση ενισχύεται η εταιρική σχέση με την προσχώρηση του Ισημερινού στη Συμφωνία Εμπορίου της Ευρωπαϊκής Ένωσης με το Περού και την Κολομβία. Όμως, όπως έχουμε τονίσει και σε αντίστοιχες άλλες συμφωνίες, οι συνέπειες αυτής, ο αντίκτυπος αυτής της συμφωνίας δηλαδή, αν θέλετε, για την Ελλάδα είναι πολύ μικρός, είναι μηδαμινός. Από το 2012, και λίγα χρόνια πριν, δεν έχουμε κάποια μεγάλη εμπορική δραστηριότητα, για να πούμε ότι πράγματι αυτός ο δρόμος έχει ανοίξει προς τις χώρες της Λατινικής Αμερικής.

Εκτός από τις διάφορες νομοτεχνικές βελτιώσεις στα επιμέρους άρθρα της συμφωνίας και τα αντίστοιχα παραρτήματα, με σκοπό την προσχώρηση του Ισημερινού, η παρούσα συμφωνία δεν φαίνεται πάντως να παρουσιάζει μελανά ή ύποπτα σημεία.

Κυρίες και κύριοι, προχωρώ με την πρόταση της Ελληνικής Λύσης. Όπως έχουμε πει πολλές φορές, είμαστε ιδιαίτερα ευαίσθητοι σε θέματα κυρίως του πρωτογενούς τομέα, δηλαδή γεωργία, κτηνοτροφία, αλιεία. Να θυμίσω τη συμφωνία και την οριοθέτηση της ΑΟΖ την οποία είχαμε κάνει, κύριε Υπουργέ, με την Ιταλία και κυρίως για τους αλιείς ότι μπορούν να έρχονται να ψαρεύουν τα ψάρια στα ελληνικά χωρικά ύδατα, δηλαδή από τα έξι μέχρι τα δώδεκα ναυτικά μίλια. Θα ήθελα, λοιπόν, να ρωτήσω το Υπουργείο -αν μπορεί να απαντήσει- πόσους τόνους αλιεύματος εξάγει η χώρα μας προς αυτές τις χώρες και πόσα χρήματα χάνονται άραγε από το δημόσιο για τη μη δασμολόγησή τους, σύμφωνα με αυτές τις διατάξεις; Υπάρχει κάποια μελέτη πόσα έξοδα χάνει η χώρα μας; Αυτό είναι κάτι που ρώτησα και στην επιτροπή. Μπορούμε να έχουμε μια απάντηση;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, αυτό το οποίο έχουμε να πούμε και να μνημονεύσουμε είναι ότι τα προϊόντα τα οποία αναφέρονται στο παράρτημα μπορεί να μην αφορούν σε μεγάλο βαθμό την Ελλάδα, καθώς σχετίζονται με προϊόντα τα οποία η χώρα μας δεν παράγει σε μεγάλες ποσότητες και δεν εξάγει, όπως, για παράδειγμα, κρεμμύδια, περουβιανά φασόλια, φασόλια Λίμας, κ.λπ.. Όμως, εδώ η Κυβέρνηση θα έπρεπε -και λέω, κύριε Υπουργέ, ότι μπορούμε να το κάνουμε αυτό- να ζητήσει την εξαίρεση δικών μας προϊόντων, όπως τα γαλακτοκομικά, το ελαιόλαδο, τα εσπεριδοειδή, κ.λπ. κάθε φορά που κάνουμε τέτοιες συμφωνίες.

Κλείνοντας να πω -και ευχαριστώ, κύριε Πρόεδρε, για την ανοχή σας- πως το συμπέρασμα το οποίο βγαίνει είναι ότι η Ελλάδα αφ’ ενός είναι υποχρεωμένη να κυρώσει την παρούσα συμφωνία στο πλαίσιο των κοινοτικών της υποχρεώσεων, χωρίς ωστόσο η συμφωνία αυτή να δείχνει ικανή να δημιουργήσει ουσιαστικές συμβατικές υποχρεώσεις με τις δύο χώρες της Λατινικής Αμερικής, αφ’ ενός, και, αφ’ ετέρου, ότι η Κυβέρνηση οφείλει, όπως το λέμε σε κάθε ευκαιρία, να διασφαλίζει τα ελληνικά συμφέροντα, τις ελληνικές εξαγωγές και τα ελληνικά προϊόντα.

Η Ελληνική Λύση ψηφίζει «παρών» για το παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα μιλήσω μετά ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Απόστολος Αβδελάς):** Θα μιλήσετε μετά τους ειδικούς αγορητές. Έχω την αίσθηση ότι θα έρθει και ο Αρχηγός του κόμματός μου να μιλήσει. Σας προετοιμάζω.

Καλείται στο Βήμα ο ειδικός αγορητής από το Κομμουνιστικό Κόμμα Ελλάδας κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Τον Ιούνιο του 2012, αλλά και το 2018, υπήρξαν τοποθετήσεις του Κομμουνιστικού Κόμματος Ελλάδας σχετικά με τη σύναψη Συμφωνίας Zώνης Ελεύθερου Εμπορίου μεταξύ Ευρωπαϊκής Ένωσης, Περού και Κολομβίας. Υπάρχει, δηλαδή, προϊστορία σε σχέση με αυτό το οποίο συζητάμε σήμερα. Ακριβώς αυτές οι αρχικές μας εκτιμήσεις μπορεί μεν να αναφέρονται σε μια συμφωνία ελεύθερου εμπορίου -εύηχος όρος-, αλλά στην ουσία αφορά τις σχέσεις των καπιταλιστικών επιχειρήσεων του Περού και της Κολομβίας και των ισχυρών κρατών-μελών της Ευρωπαϊκής Ένωσης και φυσικά αυτό το status -το καθεστώς- δεν αλλάζει με την προσχώρηση σε αυτή τη συμφωνία και του Ισημερινού.

Κατά την άποψή μας, λοιπόν, η σύναψη Συμφωνίας Ζώνης Ελεύθερου Εμπορίου μεταξύ Ευρωπαϊκής Ένωσης, Περού και Κολομβίας έχει έναν βασικό σκοπό. Αυτός είναι η ενίσχυση των θέσεων των ευρωενωσιακών μονοπωλίων έναντι των ανταγωνιστών τους από τις Ηνωμένες Πολιτείες της Αμερικής, την Κίνα και τη Βραζιλία, με όποιες ιδιαιτερότητες υπάρχουν αυτή την περίοδο, με παρούσα την καπιταλιστική κρίση και φυσικά την όξυνση των αντιθέσεων που τα «απόνερά» τους τα ζούμε και στον γεωπολιτικό μας περίγυρο.

Είναι χαρακτηριστικό ότι κοντινές χώρες, όπως η Βολιβία και το Εκουαδόρ, έχουν αρνηθεί να προσχωρήσουν στη συμφωνία. Ήδη οι Ηνωμένες Πολιτείες της Αμερικής έχουν συνάψει Συμφωνία Ελεύθερου Εμπορίου με το Περού. Χρησιμοποιώντας δε ως πρόσχημα την καταπολέμηση της παραγωγής και εμπορίας ναρκωτικών, καθώς και την εδραίωση της δημοκρατίας, κάνουν αυτό που κάνουν παντού: κλιμακώνουν την πολιτική παρέμβαση, με στόχο το «τσάκισμα» του λαϊκού κινήματος.

Για την εργατική τάξη και τα λαϊκά στρώματα του Περού και της Κολομβίας αυτή η συμφωνία δεν προοιωνίζει τίποτε καλό. Αντίθετα, θα σημάνει την επιτάχυνση των καπιταλιστικών αναδιαρθρώσεων, απεριόριστη δράση των πολυεθνικών της Ευρωπαϊκής Ένωσης, καταλήστευση του φυσικού πνευματικού πλούτου, καταστροφή της βιομηχανικής και αγροτικής παραγωγής και «γονάτισμα» των εργαζομένων και της φτωχής αγοράς. Είναι ένα πολυχρησιμοποιημένο, δοκιμασμένο μοντέλο.

Ανομολόγητος τώρα στόχος της πολιτικής τόσο της Ευρωπαϊκής Ένωσης όσο και των Ηνωμένων Πολιτειών της Αμερικής είναι το «τσάκισμα» των κατακτήσεων και των λαϊκών δικαιωμάτων. Ταυτόχρονα, θα υπάρξει περαιτέρω ενίσχυση των επεμβάσεων της Ευρωπαϊκής Ένωσης στο πολιτικό σύστημα και οι δράσεις χειραγώγησης, μέσω πολιτικών κομμάτων, μη κυβερνητικών οργανώσεων και φυσικά του εργοδοτικού συνδικαλισμού.

Η Ευρωπαϊκή Ένωση είναι αυτή η οποία έχει χαρακτηρίσει το μαζικό λαϊκό κίνημα FARC ως τρομοκρατική οργάνωση. Αυτή είναι που αγνοεί επιδεικτικά τις συνεχιζόμενες μαζικές δολοφονίες συνδικαλιστών και κομμουνιστών με ευθύνη της κυβέρνησης της Κολομβίας. Αυτή στήριξε, αυτή στηρίζει τα αντιδραστικά καθεστώτα.

Για το Κομμουνιστικό Κόμμα Ελλάδας το αδυνάτισμα του ευρωενωσιακού ιμπεριαλιστικού κέντρου και η πάλη για την αποδέσμευση από την Ευρωπαϊκή Ένωση είναι έμπρακτη, διεθνιστική αλληλεγγύη στην πάλη της εργατικής τάξης και των λαών, για μια ανάπτυξη χωρίς μονοπώλια και εκμεταλλευτές.

Τώρα, με την προσχώρηση της αστικής τάξης μιας ακόμη καπιταλιστικής χώρας της Λατινικής Αμερικής, του Ισημερινού, σε μια λεόντεια για τα μονοπώλια συμφωνία, ίσα-ίσα αυτή ενισχύει επιπλέον το τσάκισμα των μικρών αγορών των χωρών αυτών και πρώτα και κύρια των ιθαγενών πληθυσμών τους, των αυτοαπασχολούμενων και μικροεπαγγελματιών.

Τέλος, δημιουργεί πραγματικούς όρους διείσδυσης των ευρωπαϊκών ομίλων σε αντιπαράθεση με τα ανταγωνιστικά τους μονοπώλια που δραστηριοποιούνται στην περιοχή αυτή της Λατινικής Αμερικής, των ΗΠΑ δηλαδή, της Κίνας, αλλά και της Ρωσίας.

Το Κομμουνιστικό Κόμμα Ελλάδας ήδη έχει δηλώσει ότι καταψηφίζει τη συμφωνία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Παπαναστάση.

Καλείται στο Βήμα η εισηγήτρια του ΣΥΡΙΖΑ - Προοδευτικής Συμμαχίας, κ. Θεοδώρα Τζάκρη και μετά ο Αρχηγός της Κοινοβουλευτικής Ομάδας της Ελληνικής Λύσης κ. Βελόπουλος.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κυρίες και κύριοι Βουλευτές, δεν θα ήθελα να επαναληφθώ. Εξάλλου τα περισσότερα τα είπα χθες στην επιτροπή. Η συμφωνία που κυρώνεται σήμερα είναι μια αναγκαία τυπική διαδικασία διεύρυνσης της αρχικής συμφωνίας της Ευρωπαϊκής Ένωσης με την Κολομβία και το Περού για την προσχώρηση και του Ισημερινού και μπορεί να επανέλθουν κάποια στιγμή, όταν και η Βολιβία αποφασίσει να προσχωρήσει σε αυτή τη συμφωνία των χωρών των Άνδεων, όπως λέγεται, με την Ευρωπαϊκή Ένωση.

Επί του παρόντος, η συμφωνία είναι σε προσωρινή εφαρμογή και θα συνεχίσει να είναι σε προσωρινή εφαρμογή, εφόσον ακόμη και το τελευταίο κράτος-μέλος της Ευρωπαϊκής Ένωσης την κυρώσει στο εθνικό του κοινοβούλιο. Με την προσωρινή εφαρμογή, ούτως ή άλλως, έχουν μπει σε εφαρμογή όλα αυτά που προβλέπονται από τη συμφωνία, αλλά λείπει η τυπική ολοκλήρωση.

Κύριε Υπουργέ, η δική μας προσέγγιση ως προς τις συμφωνίες αυτές ως οριζόντια αρχή είναι υποστηρικτική, θεωρώντας πως πράγματι δημιουργούνται ευκαιρίες για νέες επιχειρηματικές δραστηριότητες και για ενθάρρυνση επενδύσεων. Οι εμπορικές συμφωνίες που υπογράφει η Ευρωπαϊκή Ένωση με τρίτες χώρες θεωρούμε ότι ανοίγουν δρόμους, γιατί βοηθούν και στην εξωστρέφεια της ελληνικής οικονομίας και γενικά διευκολύνουν τους Έλληνες εξαγωγείς, κυρίως όμως δημιουργείται ένα σύστημα κανόνων για συναλλαγές και ένα πιο προβλέψιμο οικονομικό περιβάλλον.

Ωστόσο, όπως σας είπα, υπάρχουν πάντα επιφυλάξεις για το κατά πόσο σε αυτές τις διεθνείς εμπορικές συμφωνίες κατοχυρώνονται τα ελληνικά συμφέροντα.

Συγκεκριμένα, αναφέρομαι στα ελληνικά προϊόντα ονομασίας προέλευσης και γεωγραφικής ένδειξης, για τα οποία η ελληνική πλευρά πάντα δίνει μάχες για την προστασία τους και αυτό πρέπει να το ξαναπώ ως γενική παρατήρηση. Η Ευρωπαϊκή Επιτροπή θα πρέπει να είναι πιο προσεκτική και πιο υποστηρικτική σχετικά με όλα αυτά που διακυβεύονται στις συμφωνίες αυτές και να προστατεύει με τον ίδιο τρόπο τα ευαίσθητα προϊόντα των κρατών-μελών. Σε καμμία περίπτωση δεν πρέπει να θυσιάζεται η ευρωπαϊκή γεωργία και να γίνεται το αντάλλαγμα της Ευρωπαϊκής Ένωσης για την επίτευξη εμπορικών συμφωνιών, τόσο σε διμερές όσο και σε πολυμερές επίπεδο, στο πλαίσιο του ΠΟΕ. Γιατί μια τέτοια προσέγγιση θίγει δυσβάσταχτα τη χώρα μας.

Αναφέρατε, κύριε Υπουργέ, πόσο βοήθησε η συμφωνία στην προστασία της φέτας στην Κολομβία. Μάλιστα, αυτό είναι πολύ σημαντικό. Να ένα πολύ θετικό στοιχείο αυτής της συμφωνίας. Ωστόσο, από αυτή την άποψη, την προστασία δηλαδή των επώνυμων προϊόντων και θα αναφερθώ στα ελληνικά προϊόντα, η συμφωνία με τις χώρες των Άνδεων πρέπει να παραδεχτούμε ότι είναι περιορισμένης φιλοδοξίας. Περιελήφθησαν μόνο πέντε ελληνικά προϊόντα ονομασίας προέλευσης και γεωγραφικής ένδειξης, όπως η φέτα, οι ελιές Καλαμών, η μαστίχα Χίου, το ελαιόλαδο Σητείας και το ούζο, ένας αριθμός πολύ μικρός σε σχέση με τα εκατόν δεκαεννέα προϊόντα ΠΟΠ και ΠΓΕ της Ευρωπαϊκής Ένωσης που συμπεριελήφθησαν στον αρχικό συνοπτικό κατάλογο, αλλά και με τα ελληνικά προϊόντα ονομασίας προέλευσης και ΠΓΕ εν γένει.

Για την Ελλάδα η προστασία των προϊόντων με γεωγραφική ένδειξη είναι θέμα ύψιστης πολιτικής και οικονομικής σημασίας, γιατί αφορά στη διασφάλιση του εισοδήματος των μικρών επιχειρήσεων και των μικρομεσαίων επιχειρήσεων και αποτελεί το κίνητρο και τη διατήρηση της απασχόλησης υπαίθρου.

Συμφωνώ ότι η χώρα μας πρέπει να είναι παρούσα στη Νότια Αμερική και να κάνει την παρουσία της όλο και πιο δυναμική. Όμως για τη συμφωνία που έχει τεθεί έστω και σε προσωρινή εφαρμογή από το 2013 από τα στοιχεία που μας φέρατε χθες είναι ξεκάθαρο ότι η χώρα μας δεν έχει εκμεταλλευτεί αυτή την εμπορική ευκαιρία. Αναφερθήκατε, κύριε Υπουργέ, στα οικονομικά στοιχεία. Σε ό,τι αφορά την Κολομβία έχουμε 33 εκατομμύρια ευρώ διμερές εμπόριο, με 2 εκατομμύρια ευρώ εξαγωγικό πλεόνασμα για τη χώρα μας, με τον Ισημερινό έχουμε 152 εκατομμύρια διμερές εμπόριο, με ελλειμματικό κατά 129 εκατομμύρια το εμπορικό ισοζύγιο εις βάρος μας, 29 εκατομμύρια διεθνές εμπόριο με το Περού, με πλεόνασμα 15 εκατομμυρίων μόνο για τη χώρα μας. Δεν είναι και πολύ υπέρ μας τα στοιχεία αυτά, κύριε Υπουργέ, γιατί το συνολικό εμπορικό ισοζύγιο με αυτές τις χώρες παραμένει αρνητικό σε σημαντικό βαθμό. Άρα χρειάζεται προσπάθεια για να αντιστραφούν τα νούμερα αυτά.

Αυτά γενικά σε σχέση με τη συμφωνία.

Τώρα, κύριε Πρόεδρε, κυρίες και κύριοι συνάδελφοι, όπως είπα και χθες η Κοινοβουλευτική μας Ομάδα αποφάσισε την αποχή μας από όλες τις ψηφοφορίες όσων νομοσχεδίων έρθουν από τούδε και στο εξής, γιατί ως Αξιωματική Αντιπολίτευση και ως κορμός της δημοκρατικής παράταξης δεν θέλουμε και δεν μπορούμε να επικυρώνουμε την εκτροπή που ζούμε τους τελευταίους έξι μήνες.

Και είδα, κύριε Υπουργέ, από τις δηλώσεις σας μετά ότι αυτή η στάση μας σας παραξένεψε. Θα προτιμούσαμε βέβαια, κυρίες και κύριοι συνάδελφοι, να έχουν αποχωρήσει ο κ. Χατζηδάκης και η διμοιρία των παρακολουθούμενων Υπουργών, φίλων και συγγενών, αλλά δυστυχώς πού τέτοια τύχη. Αυτοί προτίμησαν το «φίλοι-φίλοι, καριοφίλι».

Επίσης, κύριε Βαρβιτσιώτη, σας θυμίζω ότι τα ίδια λέγατε και όταν αποχωρήσαμε και από την εξεταστική επιτροπή. Αλλά οι εξελίξεις έδειξαν, κύριε Υπουργέ, ότι η ομάδα των δεκαπέντε Βουλευτών της Συμπολίτευσης προσπάθησε να θάψει το θέμα ευτελίζοντας -αν θέλετε- και υλοποιώντας και το θεσμικό τους ρόλο και το πρόσωπό τους. Δεν είναι όμως, μόνο το Υπουργικό Συμβούλιο και το Κοινοβούλιο. Αλήθεια, υπάρχει θεσμός τον οποίον θα εξαιρέσετε της θεσμικής κατάπτωσης και θα τον σεβαστείτε; Είδαμε τις προηγούμενες μέρες τι έγινε. Δικαιοσύνη στο σύστημα Ντογιάκος-Κυριάκος, ευρωπαϊκοί θεσμοί, σκαιές επιθέσεις εις βάρος της ολλανδής φιλελεύθερης βουλευτού που ηγείται των ερευνών. Γελάει και το παρδαλό κατσίκι στις Βρυξέλλες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Μιλάμε για το Πεντάγωνο στο οποίο παρακολουθείται πλέον και ο τελευταίος καψιμιτζής, με τον κ. Γεωργιάδη να δηλώνει υπερήφανος ότι αυτά γίνονται και στην Τουρκία του Ερντογάν. Οδός Κατεχάκη, σουρωτήρι μαφιόζων, ΕΥΠ της πλάκας, ανεξάρτητες αρχές οι οποίες αντιμετωπίζονται με απροκάλυπτη περιφρόνηση και θα έλεγα και με απειλές. Μόνο τη φωτογραφία της κ. Τουλουπάκη στο εδώλιο δεν τους δείξατε. Και βεβαίως από τη μνήμη της κυβέρνησης δεν γλίτωσε ούτε η Πάντειος που τόλμησε, λέει, να οργανώσει επιστημονικό συνέδριο για όσα προβληματίζουν τους επιστήμονες.

Και εδώ έρχεστε βεβαίως με το ύφος του Στρατηγού Λάμαχου και μας λέτε με αυτό το σαρδόνιο χαμόγελο και με αυτή την ειρωνεία και με αυτόν τον κυνισμό ότι «μπλα, μπλα, μπλα, δημοκρατία, μπλα, μπλα, μπλα, μας ψηφίσατε». Λοιπόν, όχι! Δεν θα αναγκάσουμε όλους τους θεσμούς, τις πολιτικές δυνάμεις και τον επιστημονικό κόσμο της χώρας να σας ακολουθήσουν σε αυτή την θεσμική κατάπτωση.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κυρία Τζάκρη, ολοκληρώστε.

**ΘΕΟΔΩΡΑ ΤΖΑΚΡΗ:** Ξαφνιάζεστε λοιπόν, κύριε Υπουργέ, γιατί πλέον των δικών μας διαμαρτυριών δεν λάβαμε υπ’ όψιν τις διαμαρτυρίες όλων αυτών που σας επισημαίνουν ότι η δημοκρατία κινδυνεύει. Και μετά από μια τέτοια βαρυσήμαντη επισήμανση η στάση της Αξιωματικής Αντιπολίτευσης σάς είναι απολύτως αρμόζουσα και δέουσα.

Επομένως λοιπόν, κύριε Υπουργέ, η κυβερνητική αυτή αντισυνταγματική εκτροπή υπαγορεύει τη στάση μας για την οριζόντια αποχή μας από όλες τις ψηφοφορίες των νομοσχεδίων, πλην βεβαίως της ρύθμισης που ενδεχομένως φέρετε για τον αποκλεισμό από την εκλογική διαδικασία της ναζιστικής ιδεολογίας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτού.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Πετρούπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Κάποτε ως χώρα -βλέπω νέα παιδιά πάνω και χαίρομαι- είχαμε έναν Κουν, είχαμε έναν Σεφέρη, έναν Ελύτη, έναν Χατζηδάκη, έναν Θεοδωράκη, μία Ακαδημία Αθηνών, η οποία μας έδινε δρόμους φωτεινούς, δρόμους πολιτιστικούς, πνευματικούς, τελείως διαφορετικούς απ’ αυτούς που καθημερινά δείχνει το ελληνικό Κοινοβούλιο.

Δυστυχώς η ποιότητα του ελληνικού Κοινοβουλίου είναι ο καθρέφτης μιας εικόνας που, εμάς τουλάχιστον, μας θλίβει: Η ποιότητα του λόγου, οι εκφράσεις, οι τοποθετήσεις, οι μικροκομματικές αντιλήψεις. Επίσης, οι καιροσκοπικές, ψηφοθηρικές επιλογές και το γεγονός ότι υπάρχει αναντιστοιχία λόγων και έργων -άλλα λέμε προεκλογικά, άλλα κάνουμε μετεκλογικά- δημιουργούν πλήρη σύγχυση και απαξία στο συνολικό πολιτικό προσωπικό της χώρας. Όχι άδικα.

Θεωρώ ότι η απαξία προς την πολιτική είναι αποτέλεσμα της απαξίας δράσης και σοβαρής άσκησης πολιτικής απ’ όλα τα κόμματα. Πώς θα πείσουμε τα νέα παιδιά που είναι εκεί πάνω, όταν ακούν ότι ένα κόμμα θα απέχει από την νομοθετική εργασία, από τις εργασίες της Βουλής; Πώς θα πείσουμε τα παιδιά εκεί πάνω ότι είναι σωστό που εκείνοι που θα απέχουν θα πληρώνονται κιόλας; Είναι λίγο αντιφατικά στη δική μου λογική.

Τώρα το μόνο που «σπέρνουμε» συνολικά στην κοινωνία είναι μίσος, μίσος κομματικό, μισός προσωπικό, μίσος συνολικά από τον έναν προς τον άλλον. Ακούσαμε έναν Υπουργό να αποκαλεί «Ραν Ταν Πλαν», σκύλο δηλαδή, έναν συνάδελφό του πριν λίγες μέρες. Ακούσαμε από τη Νέα Δημοκρατία για «πολιτικούς πιθήκους» του ΣΥΡΙΖΑ. Και τα παιδιά από πάνω νομίζουν, φαντάζομαι, ότι δεν είναι στο Κοινοβούλιο, αλλά στον ζωολογικό κήπο.

Αυτά, λοιπόν, είναι μηνύματα, που πρέπει να πάρουμε προσωπικά ο καθένας ξεχωριστά. Και μπορεί να έχουν κουραστεί όλοι αυτοί εδώ μέσα να επιχειρούν με κάθε τρόπο να απαξιώσουν την εργασία και τη δουλειά των υπολοίπων Βουλευτών συναδέλφων, που έρχονται με μεράκι, με διάθεση να συνομιλήσουν, να ανταλλάξουν απόψεις, να συζητήσουμε μεταξύ μας για τα νέα παιδιά, τα δωδεκάχρονα, τα δεκατετράχρονα, τα δεκαπεντάχρονα, τα οποία όταν θα τελειώσουν το λύκειο, θα πάνε στο πανεπιστήμιο, αλλά δεν ξέρουν τι δουλειά θα κάνουν μετά.

Αντί να ασχοληθούμε με τα μείζονα ζητήματα, να καταθέσουμε προτάσεις όλοι μαζί, ο ένας λέει ότι κάποτε θα γίνουν κάποιες εκλογές, παίζοντας με το ύψιστο δικαίωμα της εκλογικής διαδικασίας -αναφέρομαι στον Έλληνα Πρωθυπουργό και στη δήλωσή του από την Ιαπωνία- και ο άλλος λέει ότι «θα απέχω από τις διαδικασίες». Πραγματικά, κατά τη δική μας άποψη, όλα αυτά είναι απεχθή, δεν είναι σωστά, δεν είναι σοβαρά.

Και βέβαια, υπάρχουν και άλλα πράγματα που σηματοδοτούν τη δυσάρεστη εξέλιξη. Φτιάξατε μια κοινωνία πενήντα χρόνια χωρίς ιδανικά και αξίες. Το μόνο ιδανικό που υπάρχει εδώ μέσα είναι το κόμμα μας, το ΠΑΣΟΚ, η Νέα Δημοκρατία, ο ΣΥΡΙΖΑ, η κομματική μας μηχανή. Και όχι η συνολική μηχανή μιας χώρας που λέγεται «Ελλάδα», και η οποία καταρρέει καθημερινά.

Φτιάξατε πραγματικά «Φρανκενστάιν» πρότυπα. Παραδείγματος χάριν -θα το πω και δεν με ενδιαφέρει- ο Τατσόπουλος, ο οποίος μπορεί να υβρίζει όλη μέρα την Ορθοδοξία, μπορεί να υβρίζει και να αποκαλεί τους Τρεις Ιεράρχες «χιτλερικούς» και «ναζί», αλλά αν τολμήσω και πω κάτι άλλο εγώ γι’ αυτόν, τότε είναι δικαίωμά του να εκφέρει άποψη. Δεν είναι σωστά πράγματα αυτά. Είναι ρατσισμός να καταφέρεσαι εναντίον οποιασδήποτε θρησκείας, είτε του Ισλάμ είτε του Βούδα είτε του άθεου ή του άθρησκου, πολλώ δε μάλλον θα έλεγα για την Ορθοδοξία μας, που υπάρχει επί δύο χιλιάδες έτη. Είναι ανεπίτρεπτο!

(Χειροκροτήματα από την πτέρυγα της Ελληνικής Λύσης)

Και βγαίνει ο πρόεδρος της Ένωσης Θεολόγων Ελλάδας και καταγγέλλει ότι δεν διδάσκονται τα παιδιά μας στο σχολείο τα θρησκευτικά. Γιατί να μη διδαχθούμε ιστορία, πολιτισμό, θρησκεία; Γιατί; Αναρωτιέμαι πραγματικά.

Πριν από λίγα λεπτά ενημερώθηκα ότι η Ολλανδία κλείνει το προξενείο της στην Τουρκία. Ταξιδιωτικές οδηγίες εναντίον της Τουρκίας πέφτουν σωρηδόν. Αντί ενωμένα όλα τα κόμματα να εκμεταλλευτούν αυτή τη θετική ευτυχή συγκυρία και να κάνουμε μια εξωστρεφή ενημέρωση σε ολόκληρο τον κόσμο για το τι εστί Ερντογάν, δηλαδή φασίστας, αυταρχικό κράτος, επιβολή, ιμπεριαλισμός, μιλιταρισμός από την πλευρά τους, και να τους καταδικάσουμε, εσείς ασχολείστε με τον μικρόκοσμό σας.

Και βέβαια, κύριε Υπουργέ, είστε απ’ αυτούς που έχετε διασταλτική ερμηνεία πολλές φορές στην εκφορά του λόγου σας. Συναντήσατε τον ψευτομακεδόνα Υπουργό και γελούσατε στις φωτογραφίες. Αυτό λέω αναντιστοιχία λόγων και έργων. Προεκλογικά λέγατε «όχι Μακεδονία τα Σκόπια», μετεκλογικά με τον ψευτομακεδόνα Υπουργό.

Αυτά, λοιπόν, δημιουργούν ρωγμές στο μυαλό των νέων παιδιών εκεί πάνω, ρωγμές για το κατά πόσο μπορούν να σας εμπιστευτούν κάποιοι. Παίζετε με τους θεσμούς. Είστε μικροί για τα μεγάλα. Το έχω πει χίλιες φορές.

Επαναλαμβάνω. Πείτε μου σε ποια σοβαρή χώρα ο Πρωθυπουργός παίζει με τις εκλογές. Οι εκλογές για την οικονομία και την ψυχολογία της αγοράς είναι ο ακρογωνιαίος λίθος του στατικού οικοδομήματος της οικονομίας. Όταν παίζεις με τις εκλογές, παίζεις με την οικονομία. Ουδείς έχει δικαίωμα, λοιπόν, να λέει ότι κάποιες εκλογές θα γίνουν κάπου τον Απρίλιο, Μάιο, Ιούνιο. Τι είναι; Η Πυθία; Και από την άλλη, ο κ. Τσίπρας είπε ότι δεν πάω στη Βουλή, αποχή.

Εμείς κάναμε δύο προτάσεις και ενημερώνουμε τον ελληνικό λαό. Η πρώτη πρόταση εδώ και πάρα πολλά χρόνια -ας μας ακούσουν τα παιδιά- ήταν να μην πληρώνονται οι Βουλευτές που δεν έρχονται στη Βουλή, να μην παίρνουν ούτε ένα ευρώ.

(Χειροκροτήματα από την πτέρυγα της Ελληνικής Λύσης)

Κανείς δεν μας βοήθησε σε αυτό. Όλοι έκαναν τις «πάπιες», γιατί πολύ απλά έχουν άλλες προτεραιότητες: Να ψηφίζουν υπέρ των ολιγαρχών, να ψηφίζουν υπέρ των περικοπών μισθών και συντάξεων -Κατρούγκαλος και Νέα Δημοκρατία-, να ψηφίζουν τον ΕΝΦΙΑ, την υπερφορολόγηση των Ελλήνων, την απολιγνιτοποίηση, τις κατασχέσεις ακίνητης περιουσίας, τη λειτουργία υπέρ των funds, υπέρ των εισπρακτικών, που ΣΥΡΙΖΑ, ΠΑΣΟΚ και Νέα Δημοκρατία μαζί το έκαναν αυτό. Μαζί! Αύριο στον Άρειο Πάγο εκδικάζεται η ιστορία αυτή. Κανένας δε μιλάει.

Και επειδή είπα για τα Σκόπια, αύριο έχουμε στη Φλώρινα τη δίκη για το ψευτομακεδονικό σωματείο. Εμείς θα είμαστε εκεί. Πόσοι από τη Νέα Δημοκρατία θα είναι εκεί, που αγωνίζονταν στα συλλαλητήρια με περικεφαλαίες; Φαντάζομαι ουδείς.

(Χειροκροτήματα από την πτέρυγα της Ελληνικής Λύσης)

Όσο για τον ΣΥΡΙΖΑ, πρέπει να υπενθυμίσω για ακόμη μια φορά στον ελληνικό λαό κάτι. Το ΠΑΣΟΚ έχει ψηφίσει το 80% περίπου των νομοσχεδίων της Νέας Δημοκρατίας. Πού διαφωνεί; Εξ ου και η χθεσινή δήλωση του κ. Ανδρουλάκη. Τι είπε ο κ. Ανδρουλάκης; Μέχρι χθες ήθελε εντολή για να κυβερνήσει. Τώρα λέει ότι «όποιος είναι πρώτο κόμμα, θα συζητήσω μαζί του». Πώς να εμπιστευτείς έναν τέτοιο πολιτικό αρχηγό, που άγεται και φέρεται μέρα με την ημέρα, νύχτα προς μέρα, και λέει άλλα αντ’ άλλων;

Όσο για τον ΣΥΡΙΖΑ, περίπου το 50% των νομοσχεδίων της Νέας Δημοκρατίας το έχει υπερψηφίσει. Και αναρωτιέμαι, ποια είναι η διαφορά των τριών κομμάτων. Η ουσιαστική, όχι η τυπική. Εμείς δεν μένουμε στον τύπο, αλλά στην ουσία. Και έχουμε απαριθμήσει πολλές αντιλαϊκές επιλογές και των τριών κομμάτων.

Εδώ θα πω το εξής. Ας μάθει ο ελληνικός λαός τι προτείνει ακόμα η Ελληνική Λύση, στο οποίο κανένα κόμμα δεν συμφώνησε: Πλήρη διαγραφή χρεών προς την εφορία και προς όλες τις υπόλοιπες υπηρεσίες, γιατί έτσι κάνατε με μεγάλους ολιγάρχες. Καταθέσαμε και τα ονόματά τους.

(Χειροκροτήματα από την πτέρυγα της Ελληνικής Λύσης)

Το έχω πει για το «Πρώτο Θέμα», το site της Νέας Δημοκρατίας: κούρεμα 90%. Κανένας δεν μίλησε. Στον Μαΐλη, σε κάτι καζίνο κουρέματα 90%. Γιατί; Γιατί πολύ απλά αυτοί είναι οι φίλοι τους, αυτούς υπηρετούν οι της Νέας Δημοκρατίας, τους ολιγάρχες, όχι τους πολίτες.

Όλα αυτά τα λέω, γιατί για ό,τι έχουμε πει επιβεβαιωθήκαμε. Λέγαμε για πετρέλαια, επιβεβαιωθήκαμε. Θα σας πω σε λίγο γι’ αυτό. Λέγαμε ότι τα lockdown θα δημιουργήσουν τεράστια ψυχικά προβλήματα. Και βγήκε χθες ο εκπρόσωπος του ΕΟΔΥ, ο κ. Ζαούτης, στην ΕΡΤ -κανένα άλλο κανάλι δεν το έδειξε- και είπε το εξής: «Έρευνες δείχνουν ότι μειώνεται το προσδόκιμο της ζωής των παιδιών λόγω των μέτρων». Το ακούμε αυτό; Όταν τα έλεγε η Ελληνική Λύση κάποιοι κοροϊδεύατε εδώ μέσα. Ο Ζαούτης από τον ΕΟΔΥ, ο καθ’ ύλην αρμόδιος, τα είπε.

Δεν θα πω για τα υπόλοιπα, για την οικονομία, για τη ζημιά που κάνατε με τα συνεχή lockdown. Θα πω, όμως, το εξής. Σε αυτό το κράτος υπάρχει ένα πρόβλημα. Και εύστοχα το πήρε ο κ. Τσίπρας και το έκανε σύνθημα: Η δικαιοσύνη. Ουδέποτε υπήρχε δικαιοσύνη στην Ελλάδα και δεν υπάρχει δικαιοσύνη στην Ελλάδα, γιατί εσείς, τα κόμματα, ορίζετε την ηγεσία του Αρείου Πάγου. Εμείς θέλουμε ανεξάρτητη, αυτοδημιούργητη, αυτεξούσια δικαιοσύνη. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Απόδειξη, η ιστορία με την «Greek mafia». Όλοι αθώοι! Όλοι! Υπήρχαν παράνομες πράξεις. Αλλά, τι έκανε ο ΣΥΡΙΖΑ; Έκανε παρακολουθήσεις δίχως την άδεια του εισαγγελέα και τώρα οι υπόδικοι, που έπρεπε να καταδικαστούν, αθωώνονται, γιατί τα δικαστήρια δεν αναγνωρίζουν –ακούστε- τις υποκλοπές. Οποία ντροπή!

Πείτε στους Έλληνες έμποροι ναρκωτικών, τζογαδόροι, στημένα παιχνίδια όλα αυτά μέσα σε ένα καζάνι και αθώοι όλοι! Για ποια δικαιοσύνη μιλάμε; Βρήκαν το άλλοθι των παρανόμων υποκλοπών στα δικαστήρια, τυπικοί οι λόγοι, για να αθωωθούν πολλοί εγκληματίες. Πώς να εμπιστευτεί τη δικαιοσύνη ο Έλληνας, όταν μπαίνει για ένα κουλούρι φυλακή και πάει αυτόφωρο; Πώς να δικαιωθεί και να αισθανθεί ότι υπάρχει δικαιοσύνη; Φτιάξατε ένα σάπιο κράτος. Να ακούς εκπροσώπους την ΕΛ.ΑΣ. να συνομιλούν σαν νταβατζήδες, υπόγειες διαδρομές μεταξύ νονών της νύχτας, ανώτατων αξιωματικών, λαθρεμπόρων πετρελαίου. Να έχει αστυνομικός βενζινάδικα δικά του. Ποιος θα τον ελέγξει αυτόν; Απίστευτα πράγματα. «Φίλε μου ό,τι θέλεις για τα βενζινάδικα, εγώ και άμεσα» λέει ανώτατος αξιωματικός σε έναν βενζινά! Απίστευτα πράγματα!

Αυτό είναι το σάπιο κράτος. Είκοσι πέντε αξιωματικοί εμπλέκονται, συμπλέκονται, διαπλέκονται, διαφθείρονται, τα παίρνουν, καλύπτουν σαν νονοί, σαν Κόζα Νόστρα. Αυτό το κράτος της Σιναλόα και της Τιχουάνα η Ελληνική Λύση θα το ξαναδομήσει, θα το γκρεμίσει και θα το ξαναφτιάξει. Δεν πάει άλλο!

(Χειροκροτήματα από την πτέρυγα της Ελληνικής Λύσης)

Να πω για τον Υπουργό τον κ. Θεοδωρικάκο. Εγώ είμαι καλοπροαίρετος άνθρωπος. Αποδέχομαι αυτά που λέει. Τι λέει ο Υπουργός; Ότι προΐσταμαι εγώ, είμαι υπεύθυνος σε μια εταιρεία, αλλά δεν ξέρω ποιοι είναι από κάτω μου. Εγώ αυτό αποδέχομαι. Αυτό λέει ο κ. Θεοδωρικάκος. Υποσχεθήκατε λοιπόν νόμο και τάξη και φέρατε την αταξία.

Εγώ δέχομαι ότι δεν γνώριζε. Τότε λοιπόν είναι ανεπαρκής. Αφού δεν γνώριζε, είναι ανεπαρκής. Διότι στο πιο ευαίσθητο Υπουργείο, το Υπουργείο Δημοσίας Τάξεως, Αντεγκληματικής Πολιτικής -πώς το λέτε, βάζετε τη σαντιγί από πάνω- δεν γνωρίζει ο Υπουργός τι κάνουν οι από κάτω του. Και ρωτώ: Δεν είναι ένα ζήτημα που προκαλεί θλίψη, ανεπάρκεια του πολιτικού προσωπικού της χώρας σε όλα τα επίπεδα;

Εμένα με θλίβει ένα άλλο πράγμα. Δώσατε δικαίωμα σε ολιγάρχες να στήνουν παιχνίδια στην πλάτη Υπουργών και Αξιωματικών. Και το χειρότερο είναι οι ολιγάρχες να χτυπούν τα παιδιά των πολιτικών. Είναι ντροπή στη Νέα Δημοκρατία που αφήνει την ολιγαρχία να χτυπάει θεσμούς, να χτυπάει Υπουργούς. Αλλά εσείς το επιτρέψατε. Γιατί; Γιατί όταν είσαι φίλος με τον ολιγάρχη και συζητάς μαζί του για κάποιες επιλογές σου, στο τέλος αν αυτός ενοχληθεί θα σε κυνηγάει μέχρι τέλους. Αυτό κάνετε. Γι’ αυτό η Ελληνική Λύση δεν μιλάει με την πλουτοκρατία ούτε την ολιγαρχία. Μιλάει με τον πολίτη απευθείας.

(Χειροκροτήματα από την πτέρυγα της Ελληνικής Λύσης)

Δεν πρέπει να μπλέκουμε παιδιά και οικογένειες στις αντιπαραθέσεις μας και παρακαλώ όλους αυτούς τους ολιγάρχες, αλλά παρακαλώ και τους Υπουργούς σας. Εγώ βλέπω Υπουργούς ακόμη και τον Πρωθυπουργό να βγάζει τα παιδιά του φωτογραφίες. Γιατί βγάζεις τα παιδιά σου κύριε φωτογραφίες, που μπορούν να γίνουν αντικείμενο μπούλινγκ και επιθέσεων όχι μόνο φραστικών από τους κακοπροαίρετους; Γιατί εκθέτετε τα παιδιά σας δημοσία θέα; Εξηγήστε μου έναν λόγο. Δυστυχώς σπέρνετε ανέμους, θερίζετε θύελλες.

Και ρώτησα τον Πρωθυπουργό και δεν μου απάντησε ακόμα. Την ώρα που εμείς συζητάμε όλα αυτά και βγάζουμε τα εσώψυχά μας, η Κυβέρνηση προσανατολίζεται να στείλει τεθωρακισμένα Λέοπαρντ στην Ουκρανία. Γιατί; Εξηγήστε στον λαό, γιατί στέλνετε όπλα στην Ουκρανία; Είναι στο ΝΑΤΟ; Όχι. Είναι στην Ευρωπαϊκή Ένωση; Όχι. Είναι φιλική χώρα; Ε, τι στο καλό κάνουμε; Στείλτε στην Κύπρο όπλα, στους αδερφούς Κυπρίους στείλτε οπλισμό, σφαίρες, κανόνια, τεθωρακισμένα! Γιατί στέλνετε εκεί;

(Χειροκροτήματα από την πτέρυγα της Ελληνικής Λύσης)

Και τα παίρνετε από τον Έβρο. Είναι το χειρότερο που κάνετε. Οι πληροφορίες λένε ότι θα τα πάρετε από τον Έβρο. Και εδώ είναι το μεγάλο ζήτημα, για να κλείσω κιόλας για να μη σας κουράζω.

Την ώρα, λοιπόν, που συμβαίνουν αυτά με την Τουρκία, το ΚΙΝΑΛ, κύριε Λοβέρδο, ανακοινώνει υποψήφιο Βουλευτή κάποιον που συνοδεύει παντού τον Τούρκο πρόξενο. Θα σας τα δείξω σε φωτογραφίες τώρα και θα τα καταθέσω και στα Πρακτικά. Στέλεχος του ΣΥΡΙΖΑ νομαρχιακής επιτροπής στη Θράκη καταγγέλλει –θα σας το διαβάσω αυτούσιο- σε ανακοίνωσή του. «Έχει παγιδευτεί λέει όλος ο ΣΥΡΙΖΑ του νομού σε έναν πολιτικό κατήφορο που καταλήγει στο τουρκικό προξενείο Κομοτηνής». Δηλαδή είναι απίστευτα αυτά που συμβαίνουν. Βγαίνει ο κ. Κατρούγκαλος και λέει ότι το δικαίωμα του αυτοπροσδιορισμού δεν μπορούμε να το στερήσουμε από κάποιον. Εγώ δεν ήξερα ότι ο αυτοπροσδιορισμός προσπερνάει την πλειοψηφία. Και καταλήγει με μια δήλωση στη Συνθήκη της Λωζάνης. Η Συνθήκη της Λωζάνης μιλάει για θρησκευτικές μειονότητες και όχι για εθνικές. Και ήταν Υπουργός Εξωτερικών ο κ. Κατρούγκαλος και μπερδεύει το έθνος με το θρήσκευμα. Και υπάρχει ρητή αναφορά στη Συνθήκη της Λωζάνης ότι η Τουρκία παραιτείται παντός παρεμβάσεως στη Θράκη μας. Και βγαίνει ο κύριος αυτός και βάζει νερό στο κρασί του. Στο δικό του μπορεί να βάλει. Στο ελληνικό αγνό κρασί του πατριωτισμού και του έθνους και της προστασίας της Θράκης δεν δικαιούται κανείς να βάλει.

(Χειροκροτήματα από την πτέρυγα της Ελληνικής Λύσης)

Βουλευτής του ΣΥΡΙΖΑ βρίσκεται σε εκδήλωση του τουρκικού προξενείου για την εθνική αντίσταση των τούρκων στη Θράκη. Είναι εδώ η φωτογραφία να τα βλέπουμε. Τι δουλειά έχουν εκεί; Είναι φωτογραφίες που τις βγάζουν στο Facebook οι ίδιοι. Εδώ είναι οι φωτογραφίες. Και υποψήφιος της Νέας Δημοκρατίας στην τουρκική ένωση Θράκης. Αυτά είναι απίστευτα πράγματα.

Κύριοι των κομμάτων μην παίζετε με τη Θράκη. Μην παίζετε με τη Θράκη! Μόλις χτες κατήγγειλε ο πρόεδρος των Πομάκων Ιμάμ Αχμέτ στη Θράκη ότι τον έδειραν ανελέητα Τούρκοι πράκτορες. Κανείς δεν ασχολήθηκε. Γιατί; Γιατί ΣΥΡΙΖΑ, ΠΑΣΟΚ, Νέα Δημοκρατία, παίζετε για μερικά ψηφαλάκια τη Θράκη κορώνα-γράμματα. Η Ελληνική Λύση δεν θα το επιτρέψει! Η Θράκη θα παραμείνει, ως έχει, ελληνική.

(Χειροκροτήματα από την πτέρυγα της Ελληνικής Λύσης)

Και οι αδελφοί μας μουσουλμάνοι γιατί είναι Έλληνες πολίτες, είναι αδέλφια μας. Στην τελική οι Πομάκοι δεν έχουν καμμία σχέση με τους τουρκογενείς, οι αθίγγανοι και οι Ρομά δεν έχουν καμμία σχέση με τους πράκτορες της Άγκυρας, αλλά επιτρέπετε το προξενείο εκεί να τρομοκρατεί τον κόσμο. Τι λέμε λοιπόν; Ξήλωμα του προξενείου από την Κομοτηνή επιτέλους και ταυτόχρονη αφαίρεση από τη Σμύρνη του δικού μας προξενείου.

(Χειροκροτήματα από την πτέρυγα της Ελληνικής Λύσης)

Γίνεται διπλωματικά, δεν είναι πόλεμος. Αναρωτιέμαι γιατί δεν το κάνετε. Για να μπορούμε να μιλάμε για αυτοπροσδιορισμό, όταν η Συνθήκη της Λωζάνης λέει άλλα πράγματα και αρχίζουμε και επικαλούμεθα το Στρασβούργο, τα ανθρώπινα δικαιώματα. Ακούστε, κύριοι συνάδελφοι, αν θα γίνει κόντρα με την Τουρκία ούτε το Στρασβούργο θα πολεμήσει με την Ελλάδα ούτε τα ανθρώπινα δικαιώματα. Εσείς θα πολεμήσετε -όσοι θέλετε βέβαια- εσείς θα αμυνθείτε, μαζί θα πολεμήσουν όλοι οι Έλληνες απέναντι στην Τουρκία. Κανένα Στρασβούργο, καμμία Ευρωπαϊκή Ένωση, κανένα Ευρωκοινοβούλιο.

(Χειροκροτήματα από την πτέρυγα της Ελληνικής Λύσης)

Σταματήστε να τρέφετε αυταπάτες.

Και πάμε σε μια ωραία είδηση. Έχω την ανακοίνωση της «EXXON MOBIL». Είναι αυτή εδώ. Ξέρετε, τι λέει κύριοι της Νέας Δημοκρατίας -στον κ. Μητσοτάκη το λέω αυτό- και του ΠΑΣΟΚ και του ΣΥΡΙΖΑ; Ότι η «EXXON MOBIL» έχει κέρδη 56 δισεκατομμύρια δολάρια από το εμπόριο με τη Ρωσία και ο κ. Μητσοτάκης δεν επιτρέπει να πουλάμε μαρούλια και ροδάκινα στους Ρώσους, να κάνουμε εξαγωγή. Η «EXXON MOBIL» είναι εταιρεία αμερικανικών και εβραϊκών συμφερόντων. Δεν είναι μια εταιρεία απλή, είναι πολυεθνική. Δηλαδή οι Αμερικανοί να κονομάνε από εκεί, αλλά οι Έλληνες όχι.

Επιτίθεστε με μανία στη Ρωσία. Η Πρόεδρος της Δημοκρατίας κάλεσε τον Τούρκο πρέσβη προχθές, αλλά δεν κάλεσε τον Ρώσο. Όποια πρόκλησις, πραγματικά!

Και εμείς φωνάζαμε και φωνάζουμε για τα πετρέλαια. Σας έχω, λοιπόν, την είδηση βόμβα από ποιον; Όχι από εμάς. Η Ελληνική Διαχειριστική Εταιρεία Υδρογονανθράκων και Ενεργειακών Πόρων, ο πιο επίσημος φορέας μιλάει για έως και 3,5 δισεκατομμύρια βαρέλια δυνητικοί πόροι υδρογονανθράκων στην Ελλάδα. Αυτό σημαίνει δυνητικά ότι είναι διπλάσιο τουλάχιστον το ποσό. Τρεισήμισι δισεκατομμύρια βαρέλια Έλληνες υπάρχουν στα έγκατα της ελληνικής γης και η Νέα Δημοκρατία δεν κάνει εξόρυξη. Το απαγορεύει. Και αυτό σημαίνει 350 δισεκατομμύρια δολάρια.

Και εδώ θα θυμίσω τον Κώστα Καραμανλή, τον δικό σας πρωθυπουργό, της παράταξής σας, ο οποίος πήγε να κάνει έναν αγωγό Μπουργκάς - Αλεξανδρούπολη και τον έφαγαν οι Αμερικάνοι. Τώρα που έγινε ανάστροφα ο αγωγός αμερικανικών συμφερόντων Αλεξανδρούπολη προς τα πάνω, σήμερα είναι Σαββατοκύριακο. Ακούστε. Η Ελλάς είναι μια νατοϊκή χώρα. Η Ελλάς ανήκει ουσιαστικά στο εθνικό της συμφέρον. Αλλά δεν θα γίνω υπηρέτης των Αμερικανών, των Ρώσων και των Γερμανών για να βολεύω τα δικά τους συμφέροντα εναντίον των ελληνικών συμφερόντων. Εμείς θα παλεύουμε πρώτα για την Ελλάδα, πρώτα για τους Έλληνες και μετά για οποιονδήποτε άλλον.

(Χειροκροτήματα από την πτέρυγα της Ελληνικής Λύσης)

Και κλείνοντας θα πρέπει να δώσετε εξηγήσεις. Δεν θα πω για την μπίζνα που κάνουν με κρατικό χρήμα. Γίνονται μπίζνες με λεφτά της Ελλάδος από τα Ταμεία Ανάκαμψης και δάνεια από τις ελληνικές τράπεζες μέσω της κοινοπραξίας «METRON ΕΝΕΡΓΕΙΑΚΗ A.E.». Η «RWE» με ποσοστό συμμετοχής 51% και η ΔΕΗ με ποσοστό συμμετοχής 49% έλαβαν την τελική επενδυτική απόφαση για την κατασκευή πέντε φωτοβολταϊκών έργων. Ο προϋπολογισμός είναι εκατοντάδες εκατομμύρια. Τα 90 εκατομμύρια είναι από το Ταμείο Ανάκαμψης και Ανθεκτικότητας, τζάμπα χρήμα, 54 εκατομμύρια ευρώ από τράπεζες Eurobank Alpha Bank και τα 36 εκατομμύρια αφορούν μια ιδία συμμετοχή. Αυτοί είναι οι επενδυτές σας, «αεριτζήδες» σαν τον Λάτση με δάνεια του ελληνικού λαού να επιχειρούν να κάνουν ψευτοεπενδύσεις.

Εμείς είμαστε υπέρ της επένδυσης, αν έχει ίδια κεφάλαια ο άλλος. Είμαστε υπέρ των επιχειρηματιών, αλλά όχι με κρατικό χρήμα να θεωρούνται επενδυτές.

Τα κόμματα πρέπει να μας εξηγήσουν, και κλείνω εδώ, πώς σε είκοσι-τριάντα χρόνια καταστράφηκε η βιομηχανία, η βιοτεχνία, η δημόσια παιδεία, ερημώθηκε η ύπαιθρος, πώς καταστράφηκε ο αγρότης, ο κτηνοτρόφος, ο αλιέας, ο μικρομεσαίος, χρεοκοπήσαμε, μπήκαμε στα μνημόνια, εκποιήθηκε η δημόσια περιουσία, μετανάστευσαν επτακόσιες χιλιάδες ελληνόπουλα στο εξωτερικό, καταρρέουμε δημογραφικά και μας μπολιάζει η Κυβέρνηση με εισαγόμενους νεαρούς. Συνεχίζετε λοιπόν να εγκληματείτε εις βάρος της χώρας και το λέω με θλίψη.

Εδώ έρχεται η μεγάλη απάντηση και θα τη δώσω εγώ. Καθημερινή κλοπή στα σουπερμάρκετ, ελλείψεις, ανατιμήσεις έως 30% των προϊόντων. Είναι απίστευτο. Και λέω στον παππού και τη γιαγιά στο χωριό: «Δεν πειράζει, δεν θα πάρεις σύνταξη, το λέει η Νέα Δημοκρατία». Το Ενιαίο Δίκτυο Συνταξιούχων λέει το 44,33% των συνταξιούχων δεν έλαβε καθόλου ή πήρε μικρή αύξηση. Εννιακόσιοι δέκα χιλιάδες δεν πήραν καμμιά αύξηση, διακόσιοι εξήντα χιλιάδες πήραν σημαντικά μικρότερες αυξήσεις. Ποιος φταίει; Κατρούγκαλος και Νέα Δημοκρατία! Εσείς φταίτε που οδηγείτε τους συνταξιούχους στην πείνα! Αυτή είναι η αλήθεια και αυτή την αλήθεια δεν θα πάψουμε να τη λέμε ποτέ. Γιατί αυτή είναι η διαφορά μας. Μιλάμε τη γλώσσα της αλήθειας και όχι τη γλώσσα της μικροκομματικής.

(Χειροκροτήματα από την πτέρυγα της Ελληνικής Λύσης)

Ψηφίσατε νόμους κατά των Ελλήνων. Μηνιαίο Επίδομα Τέκνου Έλληνα 40 ευρώ συν φόρος. Μηνιαίο επίδομα τέκνου πρόσφυγα ή λαθρομετανάστη ή μετανάστη -για μας λαθρομετανάστες είναι- 240 ευρώ χωρίς φόρο. Αυτό δεν είναι ρατσισμός; Χιλιάδες κτηνοτρόφοι απειλούνται με πλειστηριασμούς πρώτης κατοικίας. Ο Παναγιώτης Πεβερέτος, Πρόεδρος Συνδέσμου Ελληνικής Κτηνοτροφίας, λέει «πρόκειται για παλιά χρέη στην πρώην ΑΤΕ. Είχαν δοθεί με εγγύηση του ελληνικού δημοσίου». Δώσατε αυτά τα δάνεια σε funds με 10% και 20% και διεκδικούν αυτοί το 100% και 150% των αποζημιώσεων.

Για εμάς η κτηνοτροφία, η αλιεία και ο πρωτογενής τομέας είναι η ατμομηχανή της ελληνικής οικονομίας του αύριο. Θα τους στηρίξουμε μέχρι τέλους.

(Χειροκροτήματα από την πτέρυγα της Ελληνικής Λύσης)

Εδώ να πω το εξής: Για εμάς είναι ψεύδος ότι η Ελλάδα είναι σε παρακμή. Η παρακμή είναι αποτέλεσμα επιλογών του ΠΑΣΟΚ, της Νέας Δημοκρατίας και του ΣΥΡΙΖΑ. Η ελληνική κοινωνία διαθέτει ένα εξαίρετο δυναμικό, εξαιρετικούς νέους, εξαιρετικά μυαλά, που διαπρέπουν διεθνώς. Αλλά είναι εξορισμένο από τους κυρίους, το έδιωξαν, το εξοστράκισαν, το έστειλαν στο εξωτερικό. Τα κέντρα λήψης αποφάσεων διοικούνται, ελέγχονται από τα τρία κόμματα αυτά, από μετριότητες, που τους επιλέγουν επίτηδες μέτριους, για να μπορούν να κάνουν αυτοί το δικό τους κομματικό κομμάτι.

Σε αυτά λοιπόν τα ολιγαρχικά, πελατειακά και διαπλεκόμενα κόμματα στις επόμενες εκλογές μία απάντηση πρέπει να δοθεί: Ένα μεγάλο «όχι» σε αυτούς και ένα μεγάλο «ναι» στην Ελληνική Λύση για αυτεξούσια και αυτοδύναμη Ελλάδα. Αυτά λοιπόν τα κόμματα θα πάρουν την απάντησή τους.

Και ο Πρωθυπουργός, που λέει κάποτε για κάποιες εκλογές που θα γίνουν, και ο κ. Τσίπρας, ο οποίος λέει: «Θα απέχω από τη Βουλή, αλλά θα πληρώνομαι κανονικά εγώ και οι Βουλευτές μου», πρέπει να καταλάβουν κάτι: Άλλο να λειτουργείς στο ελληνικό Κοινοβούλιο και άλλο να βιοπορίζεσαι. Μπορεί για μένα να λέτε πολλά για την εργασία που κάνω, αλλά δεν έχω ανάγκη τα πεντέμισι χιλιάρικα. Τα δουλεύουμε, είμαστε κάθε μέρα εδώ, παρουσιαζόμαστε εδώ και δεν ερχόμαστε μια φορά το μήνα γιατί δεν έχουμε άλλο επάγγελμα να κάνουμε. Και θα συνεχίσουμε να δουλεύουμε! Γιατί; Γιατί ποινικό αδίκημα είναι να είσαι εκατομμυριούχος και να μην έχεις δουλέψει όχι να έχεις δουλέψει και να έχεις εκατομμύρια. Αυτή είναι η φιλοσοφία μας.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πρόεδρε.

Τον λόγο έχει ο κύριος Υπουργός.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, έχω παρακολουθήσει πολλές συζητήσεις σε επίπεδο Αρχηγών. Δεν πίστευα ότι ήταν τόσο καταλυτική η νίκη του Πρωθυπουργού και της Νέας Δημοκρατίας την προηγούμενη Παρασκευή όταν συζητήθηκε η πρόταση δυσπιστίας. Δεν το πίστευα μέχρι που είδα χθες τον κ. Τσίπρα να χρειάζεται να κάνει τρεις ώρες συνέντευξη Τύπου για να μας πει ότι θα έρχεται στη Βουλή, αλλά δεν θα ψηφίζει, ακυρώνοντας στην ουσία την Κοινοβουλευτική Δημοκρατία και τον κ. Βελόπουλο να έρθει να πει εδώ επί είκοσι πέντε λεπτά περίπου όλα αυτά που ξέχασε να πει από το Βήμα την προηγούμενη Παρασκευή όταν μιλούσε και απευθυνόταν προς τον Πρωθυπουργό.

Νομίζω ότι η αποτυχία αυτή όλων των ελιγμών που γίνονται μέσα στο πλαίσιο μιας προεκλογικής εκστρατείας δεν θα πρέπει να μετατρέψουν την οποιαδήποτε συζήτηση στη Βουλή για άσχετα θέματα σε μία σύγκρουση εφ’ όλης της ύλης. Άλλωστε υπάρχει πληθώρα καναλιών, είσαστε τακτικά σε αυτά, μπορείτε να κάνετε όλη την κριτική σας και εδώ να κάνουμε αυτό το οποίο ορίζει η ημερήσια διάταξη και είναι η νομοθετική εργασία του Σώματος.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, εγώ αντιλαμβάνομαι ότι διαβάζετε «Πρώτο Ψέμα» αλλά να ψεύδεστε στο ελληνικό Κοινοβούλιο κατάφωρα δεν το περίμενα. Θα σας πω γιατί.

Εγώ είχα κλείσει επίσημη επίσκεψη εδώ και πάρα πολλούς μήνες στο Άγιο Όρος. Την προηγούμενη ημέρα μίλησα εδώ επί τριάντα λεπτά. Αυτό το ακούσατε; Όχι, «Πρώτο Ψέμα» διαβάζετε, λογικό είναι, αυτούς που κουρέψατε τα δάνεια 90%.

Τις προτάσεις μας τις ακούσατε, που τις αντιγράφετε συνεχώς; Να σας θυμίσω μερικές; Ο φράχτης στον Έβρο. Το συνεχίζετε. Πετρέλαια; Το συνεχίζετε. Τεθωρακισμένα στον Έβρο; Το συνεχίζετε. Θέλετε κι άλλες αντιγραφές της Νέας Δημοκρατίας; Δεν θα το κάνω.

Απλά εγώ περίμενα να μου πείτε, αν ξεχάσατε εσείς όταν χαιρετούσατε τον ψευτομακεδόνα Υπουργό και γελούσατε τι έλεγε η Νέα Δημοκρατία προεκλογικά. Και επίσης, αν ξεχάσατε ή πλέον λέτε ότι δεν ισχύει εκείνη η δήλωσή σας, αν είναι ένα πανί η σημαία και μπορεί να την καίει όποιος θέλει. Το έχετε πει στην κάμερα πριν δέκα χρόνια. Το πήρατε πίσω; Εγώ θυμάμαι. Εσείς θυμάστε; Τα θυμάμαι όλα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κύριος Υπουργός και παρακαλώ να τελειώσει το πινγκ-πονγκ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, αντιλαμβάνομαι τον εκνευρισμό του κ. Βελόπουλου για δύο λόγους. Πρώτα από όλα γιατί αντιλαμβάνεται ότι η Νέα Δημοκρατία με συνέπεια εφαρμόζει μία πολιτική την οποία θα ήθελε να εφαρμόσει ο ίδιος, αλλά δυστυχώς ούτε ο ελληνικός λαός τού δίνει την ευκαιρία ούτε βεβαίως έχει το όραμα, το σχέδιο της υλοποίησης αυτής της πολιτικής. Γιατί πολλά από τα στοιχεία αυτής της πολιτικής, κύριε Πρόεδρε, η ίδια η Ελληνική Λύση τα έχει καταψηφίσει. Παραδείγματος χάριν έχει καταψηφίσει τον καθορισμό της ΑΟΖ με την Ιταλία, για να ξέρουμε, για να θυμόμαστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μειωμένο καθορισμό.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Τώρα σε ό,τι αφορά σε δήλωση που έχει γίνει πριν είκοσι χρόνια, κύριε Βελόπουλε, έχω τοποθετηθεί πολλές φορές και εδώ και δημοσίως και με την οποία ξεκάθαρη τοποθέτησή μου έχω πει ότι δεν ανταποκρινόταν σε αυτά που αισθάνομαι. Είναι ξεκάθαρος ο σεβασμός μου και στη σημαία και στα σύμβολα του έθνους. Άλλωστε υπηρετώ την Ελληνική Δημοκρατία, σεβόμενος πάνω απ’ όλα τα σύμβολά της και την ιστορία της, παράλληλα με τον ελληνικό λαό.

Τέλος, μια κουβέντα ακόμα να πω. Η Συμφωνία των Πρεσπών ήταν μια κακή συμφωνία για τα εθνικά συμφέροντα η οποία όμως δέσμευσε τη χώρα. Και μέσα στο στενό πλαίσιο που άφησε αυτή η κακή συμφωνία εμείς εδώ και τρία χρόνια προσπαθούμε να την κάνουμε να λειτουργήσει. Γι’ αυτό και εντάξαμε το σύνολό της όχι πλέον μόνο στον έλεγχο του ελληνικού Υπουργείου Εξωτερικών, αλλά στον έλεγχο συνολικά της Ευρωπαϊκής Ένωσης μέσα από τη φράση η οποία έχει μπει στο διαπραγματευτικό πλαίσιο ότι «η πιστή εφαρμογή της Συμφωνίας των Πρεσπών» και όλα αυτά που προβλέπει για την άρση του αλυτρωτισμού, για την αποκατάσταση της ιστορικής αλήθειας, για τη διδασκαλία, για την εξάλειψη των συμβόλων, όλα αυτά που προβλέπει, θα πρέπει να γίνουν πριν περάσει το κατώφλι της Ευρωπαϊκής Ένωσης η γείτονα χώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ξέρετε ότι βάσει του Κανονισμού έχετε το δικαίωμα, κύριε Βελόπουλε, αλλά κάποια στιγμή να σταματήσουμε, για να σεβαστούμε και τους συναδέλφους.

Έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, χαίρομαι που παραδεχτήκατε ότι είστε κακή Κυβέρνηση. Διότι τις κακές συμφωνίες οι καλές κυβερνήσεις τις αλλάζουν ριζικά. Εσείς δεν τις αλλάξατε. Παραμένει η κακή συμφωνία. Για εμάς είναι μια προδοτική συμφωνία και το εννοώ.

Βέβαια, είπατε ότι «δεν υπογράψαμε, δεν συμφωνήσαμε, δεν ψηφίσαμε» τη μειωμένη σας επήρεια. Μειωμένη κυριαρχία στο σπίτι σας θα υπογράφατε, κύριε Υπουργέ; Μειωμένη εθνική κυριαρχία; Μπουγάτσα είναι η ΑΟΖ; Η ΑΟΖ λέει συγκεκριμένα πράγματα, διακόσια μίλια. Αν εσύ την κάνεις φιλέτο κομμάτι-κομμάτι, πώς να συμφωνήσει ένα κόμμα πατριωτικό, ελληνικό που προασπίζεται την εθνική κυριαρχία της χώρας; Δεν συμφωνούμε σε μειωμένη κυριαρχία.

Όσο για τα Σκόπια, φέρτε πρώτα τα πρωτόκολλα να τελειώνει η ιστορία και το συζητάμε μετά πόσο καλή ή κακή Κυβέρνηση είστε. Το παραδεχθήκατε ότι τις κακές αποφάσεις των προηγούμενων δεν μπορείτε να τις κάνετε καλές. Είστε κακή Κυβέρνηση.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και είναι το τελευταίο, κύριε Βελόπουλε, σας παρακαλώ.

**ΘΕΟΔΩΡΑ ΤΖΑΚΡΗ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

Τον λόγο έχει ο κύριος Υπουργός.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Η ΑΟΖ που καθορίστηκε με την Ιταλία πάτησε πάνω στις γραμμές της χάραξης της υφαλοκρηπίδας που είχε γίνει επί Κυβερνήσεως Κωνσταντίνου Καραμανλή. Αυτό να το ξέρετε. Και παράλληλα, με την επέκταση των χωρικών υδάτων στο Ιόνιο, απέκτησαν μεγαλύτερη επήρεια τα νησιά του Βορείου Ιονίου και ξέρετε πόσο εθνικά κρίσιμα είναι αυτά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Αθανασίου, θέλετε να κάνετε τοποθέτηση; Ορίστε.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, σας παρακαλώ να εξασφαλίζετε την ισότητα των όπλων.

**ΠΡΟΕΔΡΕΥΩΝ (Απόστολος Αβδελάς):** Την εξασφαλίζω.

**ΑΘΑΝΑΣΙΟΣ ΑΘΑΝΑΣΙΟΥ:** Εδώ είχαμε μία στιχομυθία ως μη έδει.

**ΘΕΟΔΩΡΑ ΤΖΑΚΡΗ:** Τριτολογίες είχαμε εδώ.

**ΠΡΟΕΔΡΕΥΩΝ (Απόστολος Αβδελάς):** Βάσει του Κανονισμού, έχουν δικαίωμα ο Υπουργός και ο Αρχηγός κόμματος. Τι να κάνω, κυρία Τζάκρη;

**ΘΕΟΔΩΡΑ ΤΖΑΚΡΗ:** Εμείς δεν έχουμε δικαίωμα να τριτολογήσουμε; Αυτοί έχουν δικαίωμα να τριτολογούν;

**ΠΡΟΕΔΡΕΥΩΝ (Απόστολος Αβδελάς):** Όχι, είστε εισηγήτρια. Έχει δικαίωμα ο Κοινοβουλευτικός.

**ΘΕΟΔΩΡΑ ΤΖΑΚΡΗ:** Αυτός είναι δικός σας Κανονισμός!

**ΠΡΟΕΔΡΕΥΩΝ (Απόστολος Αβδελάς):** Στον Κοινοβουλευτικό έδωσα τον λόγο από την πρώτη στιγμή, σας παρακαλώ πολύ.

**ΑΘΑΝΑΣΙΟΣ ΑΘΑΝΑΣΙΟΥ:** Και αφήσατε τη συζήτηση να ξεπεράσει ορισμένα όρια. Εδώ γίνεται μια συζήτηση εφ’ όλης της ύλης.

**ΠΡΟΕΔΡΕΥΩΝ (Απόστολος Αβδελάς):** Ο ένας είναι Αρχηγός και ο άλλος είναι Υπουργός.

**ΑΘΑΝΑΣΙΟΣ ΑΘΑΝΑΣΙΟΥ:** Βεβαίως.

**ΠΡΟΕΔΡΕΥΩΝ (Απόστολος Αβδελάς):** Δεν είναι μεταξύ Κοινοβουλευτικών.

**ΑΘΑΝΑΣΙΟΣ ΑΘΑΝΑΣΙΟΥ:** Μία διευκρίνιση θέλω να δώσω για όσα είπε ο Πρόεδρος της Ελληνικής Λύσης.

**ΠΡΟΕΔΡΕΥΩΝ (Απόστολος Αβδελάς):** Ορίστε.

**ΑΘΑΝΑΣΙΟΣ ΑΘΑΝΑΣΙΟΥ:** Είναι απαραίτητη η διευκρίνιση αυτή.

Όπως βλέπετε, κύριε Πρόεδρε της Ελληνικής Λύσης, είμαστε εδώ, δεν απέχουμε. Βρισκόμαστε εδώ, μετέχουμε στις συζητήσεις. Δεν μετέχουμε στις ψηφοφορίες. Θέλω να διευκρινίσω, λοιπόν, γιατί δεν μετέχουμε στις ψηφοφορίες γιατί είναι σημαντικό.

Σε αυτήν εδώ την Αίθουσα είδαμε στόχους της ΕΥΠ ουσιαστικά να εγκρίνουν την παρακολούθησή τους. Είδαμε στόχους της ΕΥΠ, παραδείγματος χάριν τον Υπουργό κ. Χατζηδάκη να εγκρίνει την Παρασκευή την παρακολούθησή του. Αυτό στην ουσία έκανε. Είδαμε μια Πλειοψηφία ομόφωνα να εγκρίνει την κατάχρηση της εξουσίας από τον Πρωθυπουργό.

Θέλω όμως να γίνω περισσότερο συγκεκριμένος. Είπαν ορισμένοι και ο Κυβερνητικός Εκπρόσωπος της Νέας Δημοκρατίας ότι μη μετέχοντας στις ψηφοφορίες υπονομεύουμε έναν πυλώνα της δημοκρατίας. Και έχω να του απαντήσω το εξής, μια και μας παρακολουθούν εδώ και νέα παιδιά του λυκείου. Ξέρετε, σε αυτήν την εκλογική αναμέτρηση εκατόν πέντε χιλιάδες δεκαεφτάρηδες θα ψηφίσουν για πρώτη φορά.

Σε αυτά κυρίως τα παιδιά, επειδή και σε αυτά αναφέρθηκε ο Πρόεδρος της Ελληνικής Λύσης, θέλω να πω το εξής. Τη δημοκρατία στην Ελλάδα πια την έχουν κλειδώσει σε ένα σκοτεινό, μυστικό δωμάτιο. Και θα επικαλεστώ μια περικοπή από τη χθεσινή συνέντευξη του Αλέξη Τσίπρα, την οποία λοιδόρησαν ορισμένοι σήμερα. «Πού βρίσκονται τούτη την ώρα αυτές οι πληροφορίες των συνομιλιών, των συνδιαλέξεων, των καθημερινών επαφών, των συζητήσεων; Διότι το κακόβουλο λογισμικό έμπαινε στο κινητό τηλέφωνο. Το είχες κλειστό και έμπαινε στο κινητό τηλέφωνο, συζητούσες εσύ και σε κατέγραφαν. Πού είναι αυτές οι πληροφορίες σήμερα; Σε ποιων τα χέρια βρίσκονται; Και αν κάποιοι θεωρούν ότι αυτό δεν είναι μείζον ζήτημα για τη δημοκρατία και την πολιτική ζωή του τόπου, εμείς θεωρούμε ότι είναι μείζον ζήτημα. Η ΕΥΠ κατέστρεψε στοιχεία. Όμως, οι πληροφορίες αυτές μπορεί και σίγουρα βρίσκονται σε ένα μυστικό δωμάτιο. Κάποιος τις έχει. Πότε θα τις χρησιμοποιήσει και ποιος είναι αυτός που τις έχει; Ε, λοιπόν, σε αυτό το μυστικό σκοτεινό δωμάτιο είναι κλεισμένη η δημοκρατία μας.». Προστατεύουμε τη δημοκρατία και δεν την υπονομεύουμε μη μετέχοντας στις ψηφοφορίες. Αυτό είναι το πρώτο που θέλω να πω.

Βέβαια, ο κύριος Πρόεδρος της Ελληνικής Λύσης έθεσε και άλλα ζητήματα.

**ΠΡΟΕΔΡΕΥΩΝ (Απόστολος Αβδελάς):** Κύριε Αθανασίου, θα μιλήσετε μετά ως Κοινοβουλευτικός;

**ΑΘΑΝΑΣΙΟΣ ΑΘΑΝΑΣΙΟΥ:** Ως τέτοιος μιλάω.

**ΠΡΟΕΔΡΕΥΩΝ (Απόστολος Αβδελάς):** Ναι, με τη σειρά, για να δώσουμε και αλλού. Εν πάση περιπτώσει.

**ΑΘΑΝΑΣΙΟΣ ΑΘΑΝΑΣΙΟΥ:** Θέλετε να σταματήσω; Σταματώ. Εγώ είμαι υπάκουος.

**ΠΡΟΕΔΡΕΥΩΝ (Απόστολος Αβδελάς):** Όχι, όχι.

**ΑΘΑΝΑΣΙΟΣ ΑΘΑΝΑΣΙΟΥ:** Εγώ εκείνο που θα ήθελα μόνο θα είναι αυτό που σας είπα προηγουμένως, να μιλάμε όλοι τον ίδιο χρόνο, να μην είναι αυτή η Βουλή μόνο Βουλή πολιτικών Αρχηγών και Κοινοβουλευτικών Εκπροσώπων. Αυτό είναι κάτι που πρέπει να διορθωθεί.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Αθανασίου. Απευθύνεστε σε έναν άνθρωπο που το έχει φέρει πολλές φορές το θέμα στη Διάσκεψη των Προέδρων, αλλά δεν μπορούμε να κάνουμε και διαφορετικά.

**ΑΘΑΝΑΣΙΟΣ ΑΘΑΝΑΣΙΟΥ:** Εδώ τέθηκαν δέκα ζητήματα. Δεν πρόκειται εγώ να θέσω άλλα δέκα.

**ΠΡΟΕΔΡΕΥΩΝ (Απόστολος Αβδελάς):** Θέλω να προσθέσω το εξής. Μου επιτρέπετε ή να διακόψω;

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΑΘΑΝΑΣΙΟΣ ΑΘΑΝΑΣΙΟΥ:** Κοιτάξτε, η τακτική του κ. Μητσοτάκη -να σας το πω με μία λέξη- είναι «ξεφούσκωμα», αυτό που είπε τότε για τον συνεργάτη του Νίκο Γεωργιάδη «μείνε λίγο στην άκρη μέχρι να ξεφουσκώσει η υπόθεση». Αυτό επιδιώκει και τώρα, να ξεφουσκώσει η υπόθεση και εμείς να υποκριθούμε ότι δεν συμβαίνει τίποτα, όλα είναι κανονικά, θα προχωρήσουμε. Δεν βλέπουμε τίποτα, δεν ακούμε τίποτα και αν κάνουμε κάτι, υπονομεύουμε τη δημοκρατία.

Λοιπόν, απέναντι σε αυτή την κατάσταση νομίζω ότι κάτι πρέπει να γίνει. Εμείς αυτό μπορούμε να κάνουμε και αυτό κάνουμε. Και αυτό είναι που υπερασπιζόμαστε. Με την πλειοψηφία -και πρέπει να το καταλάβει αυτό η κοινοβουλευτική Πλειοψηφία- με τις πλειοψηφίες δεν μπορείς να κρίνεις τα πάντα. Παραδείγματος χάριν, με οποιαδήποτε πλειοψηφία δεν μπορείς να καταργήσεις τα ευρωπαϊκά δικαιώματα, την Ευρωπαϊκή Σύμβαση Δικαιωμάτων του Ανθρώπου, όποια πλειοψηφία κι αν είναι αυτή, όσο μεγάλη κι όσο και γνήσια. Αυτό νομίζω ότι η Κυβέρνηση πρέπει να το καταλάβει.

Σας ευχαριστώ.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Παρέμβαση ή την ομιλία σας, κύριε Βρούτση; Γιατί έχω και τον κ. Γρηγοριάδη ο οποίος πηγαινοέρχεται. Θα μου χρεώσει τα παπούτσια του στο τέλος!

**ΚΛΕΩΝ ΓΡΗΓΟΡΙΑΔΗΣ:** Θα αδυνατίσω!

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αν και το θέμα της συζήτησης σήμερα στην ημερήσια διάταξη δεν ήταν ένα θέμα στο οποίο έπρεπε να γίνουν εκτενείς παρεμβάσεις από τους Κοινοβουλευτικούς Εκπροσώπους, δεν μπορώ όμως να μην τοποθετηθώ σε αυτά τα οποία είπε πριν από λίγο ο Κοινοβουλευτικός Εκπρόσωπος του ΣΥΡΙΖΑ, ο κ. Αθανασίου. Ξεκινάω με την άποψη που διαμορφώθηκε, κύριε Αθανασίου, ότι σήμερα επαναφέρει ο ΣΥΡΙΖΑ δι’ υμών το θέμα μιας συζήτησης που εξαντλητικά τρεις ολόκληρες ημέρες συζητήσαμε στην πρόταση δυσπιστίας του ΣΥΡΙΖΑ. Τρεις ολόκληρες ημέρες έγινε ένας εξαντλητικός, απόλυτα δημοκρατικός, όπως προβλέπεται και από την κοινοβουλευτική διαδικασία, κύριε Πρόεδρε, διάλογος μέσα στη Βουλή και πανηγυρικά η Βουλή -γιατί αυτή είναι η δημοκρατία, η πλειοψηφία, κύριε Αθανασίου, την οποία εσείς αμφισβητήσατε λίγο πριν ως έννοια και ως λειτουργία της δημοκρατίας και του κοινοβουλευτισμού, εκεί θεμελιώνεται η δημοκρατία, στην πλειοψηφία την οποία αμφισβητήσατε- πανηγυρικά, λοιπόν, καταψήφισε την πρόταση δυσπιστίας. Και κατά τη διαδικασία της συζήτησης εξαντλήθηκαν με επιχειρήματα όλα αυτά τα οποία έθεσε ο ΣΥΡΙΖΑ.

Εμείς, κύριε Αθανασίου, -και συγγνώμη για το πρώτο πρόσωπο ρητορικό είναι- από την αρχή λέγαμε για το θέμα των επισυνδέσεων. Είμαστε υπέρ της αλήθειας, να χυθεί άπλετο φως, και αυτή τη θέση συνεχίζουμε να τη λέμε και να την υποστηρίζουμε. Ειπώθηκε κατά κόρον εδώ από αυτό εδώ το Βήμα από τους περισσότερους ομιλητές ότι εξαντλήθηκαν από την πλευρά της Κυβέρνησης όλα τα θεσμικά εργαλεία τα οποία μπορούσε να κάνει και η Αντιπολίτευση και η Συμπολίτευση. Αποπέμφθηκαν πρόσωπα και από το Μαξίμου και από την ΕΥΠ, μπήκαν σε λειτουργία θεσμικές διαδικασίες οι οποίες είχαν να κάνουν με την Επιτροπή Θεσμών και Διαφάνειας. Ήρθε η πρόταση επί σύστασης εξεταστικής επιτροπής στη Βουλή. Ο ΣΥΡΙΖΑ έφερε προτάσεις οι οποίες συζητήθηκαν εξαντλητικά. Μπήκαν νέοι υποδιοικητές στην ΕΥΠ.

Όλο αυτό το πλαίσιο, λοιπόν, κύριε Πρόεδρε, είναι ένα πλαίσιο το οποίο αποδεικνύει στην πράξη ότι εμείς εξαντλήσαμε κάθε θεσμική δυνατότητα. Και συνεχίζουμε, γιατί στην κορύφωση της διαδικασίας αυτής βρίσκεται η δικαιοσύνη. Εμείς πιστεύουμε ότι η δικαιοσύνη -που κάνουμε την έκκληση να επιταχύνει τις διαδικασίες- θα δείξει την κάθε αλήθεια και πέραν κάθε αμφισβήτησης. Εκεί στοχεύουμε και αυτό θέλουμε.

Άρα, λοιπόν, αυτά τα οποία σήμερα ο ΣΥΡΙΖΑ υποστηρίζει και η θέση με την οποία τοποθετείται σήμερα διά της απομάκρυνσης από την κοινοβουλευτική διαδικασία της ψήφου, είναι απόλυτα δικαίωμά του για να είμαστε ειλικρινείς. Κόμμα είναι, Αντιπολίτευση είναι, δικαίωμά του είναι να τοποθετείται και να ενεργεί όπως θέλει, αλλά είναι και δικό μας δικαίωμα να αξιολογούμε την τακτική του και τις προτάσεις του.

Γι’ αυτό εμείς τι λέμε; Λέμε ότι ναι μεν είναι δικαίωμα του ΣΥΡΙΖΑ, αλλά αυτό ουσιαστικά είναι κοινοβουλευτική εκτροπή για να το γυρίσουμε και εμείς ανάποδα, γιατί η δημοκρατία απαιτεί πλειοψηφίες, απαιτεί και έχει ανάγκη την Αντιπολίτευση μέσα στη Βουλή, έχει ανάγκη την τοποθέτηση της Αντιπολίτευσης και την έκφρασή της και μέσα από την ψήφο. Διότι εδώ θα έρθουν και νομοσχέδια, θετικά νομοσχέδια, τα οποία θα δώσουν και χρήματα στους Έλληνες πολίτες. Τι κάνει ο ΣΥΡΙΖΑ; Θα αρνείται διά μέσου του τακτικισμού αυτού και του ελιγμού την ψήφο υπέρ των Ελλήνων πολιτών; Εγείρω ένα ερώτημα θεωρητικό.

Άρα, εμείς το ονομάζουμε κοινοβουλευτική εκτροπή αυτό το οποίο ο ΣΥΡΙΖΑ λειτουργεί σήμερα και παίρνει μια απόφαση πολιτική να απέχει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω και εγώ γιατί θα συνεχίσω από αυτό που είπε ο κ. Βαρβιτσιώτης, ο Υπουργός, ότι ο Αρχηγός της Ελληνικής Λύσης έρχεται και ανοίγει σε ένα νομοσχέδιο, το οποίο είναι μια συμφωνία μεταξύ χωρών, πλήρως την ατζέντα. Είναι δικαίωμά του. Πολιτικός Αρχηγός είναι. Όμως, θα έχει και μερικές απαντήσεις. Εγώ λέω μερικές φορές δεν είναι «όλα τα σφάζουμε, όλα τα μαχαιρώνουμε» και επειδή είμαστε και πολιτικοί Αρχηγοί λέμε τα πάντα χωρίς να σκεφτόμαστε το τι λέμε, διότι εδώ ακούστηκαν πράγματα τα οποία πολλές φορές τα ακούω από τον Αρχηγό της Ελληνικής Λύσης, αλλά κάποια στιγμή πρέπει να τα πούμε, να δούμε ποια είναι η πραγματικότητα. Είναι δυνατόν πολιτικός Αρχηγός να έρχεται και να λέει «θα χαρίσουμε όλα τα δάνεια»;

Μα, είναι δυνατόν, κύριε Πρόεδρε, αυτό σήμερα, που γνωρίζουμε ότι αυτό δεν μπορεί να γίνει, να τα ακούμε για λόγους αξιοποίησης και εκμετάλλευσης του κόσμου, που, πραγματικά, έχει δάνεια και υποφέρει, ότι θα χαρίσουμε όλα τα δάνεια; Αυτό δεν μπορεί να γίνει. Το ξέρουμε όλοι. Όμως, το ακούμε από έναν Αρχηγό πολιτικού κόμματος.

Εστιάζω λίγο στο θέμα του ασφαλιστικού, το οποίο ειπώθηκε με την ευθύνη ότι ως Υπουργός Εργασίας, πρώην Υπουργός Εργασίας, είχα και την ευθύνη της δημιουργίας του νέου ασφαλιστικού νόμου, του ν.4670, και γίνομαι συγκεκριμένος.

Από την 1η Μαρτίου του 2020 καταργήθηκε πλήρως ο νόμος Κατρούγκαλου. Ένας νέος ασφαλιστικός νόμος υπάρχει πλέον για όλους τους Έλληνες, ο νόμος Βρούτση, ο ν.4670/2020. Τι καινοτόμο έφερε αυτός ο νόμος;

Πρώτον, αυτός ο νόμος, ο ν.4670/2020, είναι ο πρώτος νόμος που ήρθε στην ελληνική Βουλή συνοδευόμενος από αναλογιστική μελέτη. Είναι, επαναλαμβάνω, ο πρώτος νόμος στην ελληνική ιστορία του κράτους.

Δεύτερον, αυτός ο νόμος είναι ο πρώτος νόμος που δείχνει βιωσιμότητα του συστήματος. Γι’ αυτό και στα κανάλια δεν ακούτε πλέον αυτή την ερώτηση: Είναι βιώσιμος; Με αναλογιστική μελέτη, με παραδοχές οικονομικές που πήρε από τη EUROSTAT και η οικονομοτεχνική μελέτη δείχνει βιωσιμότητα μέχρι το 2070. Άρα έχουμε ένα σταθερό, βιώσιμο νόμο.

Τρίτον, είναι ο πρώτος νόμος, ο οποίος δεν αμφισβητήθηκε συνταγματικά. Δεν έχει εγερθεί εναντίον του νόμου Βρούτση, του ν.4670, καμμία αντισυνταγματική διαδικασία στα δικαστήρια.

Πάω τώρα στην ουσία. Γιατί είναι καινούργιος ο νόμος; Γιατί υπάρχει άγνοια και στο Κοινοβούλιο και στα μέσα ενημέρωσης. Είναι δικαίωμα του καθενός. Ένας νόμος ασφαλιστικός είναι καινούργιος συθέμελα όταν συμβαίνουν τρία πράγματα:

Πρώτον, αλλάζουν οι εισφορές. Εδώ στις εισφορές έχουμε πλήρη αλλαγή και στους μισθωτούς -δέκα μονάδες μείωσης των μισθωτών- και δεύτερον, στους ελεύθερους επαγγελματίες καταργήθηκε το ασφαλιστικό-φορολογικό και έχουμε πλέον τις ελεύθερες κατηγορίες.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τοποθετούμαι, κύριε Πρόεδρε. Τοποθέτηση κάνω.

Δεύτερον, όταν ο τρόπος υπολογισμού αλλάζει δομικά. Ναι, είναι ο πρώτος ασφαλιστικός νόμος στην Ελλάδα που οι συντελεστές αναπλήρωσης έχουν ένα νέο πλαίσιο βάσει του οποίου μετά τα τριάντα χρόνια ο νόμος γίνεται ανταποδοτικός. Δηλαδή από τη διαδικασία που ξέραμε ότι όλοι έχουν την ίδια ασφάλιση, την ίδια σύνταξη μετά τα είκοσι-είκοσι πέντε χρόνια και δεν συνέφερε κανένα να παραμένει στον εργασιακό βίο, έρχεται ο νόμος Βρούτση, ο ν.4670, και γίνεται ανταποδοτικός. Δίνει ουσιαστικά μια σύνταξη επιπλέον στα τριάντα πέντε χρόνια περίπου ανταποδίδοντας τις εισφορές λόγω της εργασίας. Άρα, κινητροδοτεί και καλλιεργεί την ασφαλιστική συνείδηση.

Και τρίτον, αυτός ο νόμος ήρθε με αναλογιστική μελέτη που δείχνει τη βιωσιμότητά του μετρήσιμα πλέον, πλέον των υπολοίπων.

Μια επόμενη σημαντική παρέμβαση του ασφαλιστικού νόμου είναι ότι υπάρχει πλέον μία εισφορά ενώ παλιά, όπως θυμάστε, είχες διαφορετικές εργασιακές αναφορές και είχες πολλαπλές ασφαλίσεις. Τώρα χρειάζεσαι μόνο μία ασφάλιση. Και επιπλέον συνέδεσε όλα τα ταμεία -όλα τα ταμεία!- κάτω από την ομπρέλα του e-ΕΦΚΑ, του Εθνικού Φορέα Κοινωνικής Ασφάλισης που γίνεται ηλεκτρονικός, καθώς ο ΑΤΛΑΣ, η ηλεκτρονική βάση που μαζεύει το ασφαλιστικό βιογραφικό, θα δώσει τη δυνατότητα σε λίγα χρόνια, που ήδη το δίνει, μόλις συμπληρωθούν -γιατί ο υπολογισμός των συντάξεων γίνεται από ένα έτος και μετά- η σύνταξη να βγαίνει με το πάτημα ενός κουμπιού. Ήδη μέχρι σήμερα πάνω από εκατό χιλιάδες συντάξεις χηρείας και ΟΓΑ βγαίνουν με το πάτημα ενός κουμπιού, γιατί υπάρχει η ασφαλιστική γνώση.

Αυτός ο νόμος, ο ν.4670, έδωσε δύο μόνιμες και σταθερές αυξήσεις. Η πρώτη αύξηση με το άρθρο 25 του νόμου Βρούτση, του ν.4670/2020, από την 1η Ιανουαρίου του 2023 και εφεξής και κάθε 1η Ιανουαρίου θα υπάρχει αύξηση στις συντάξεις –σε όλες τις συντάξεις-, η οποία προσδιορίζεται με βάση τον αλγόριθμο ανάπτυξης και

**ΘΕΟΔΩΡΑ ΤΖΑΚΡΗ:** Μέχρι πότε θα μιλάει;

**ΠΡΟΕΔΡΕΥΩΝ (Απόστολος Αβδελάς):** Κοινοβουλευτικός είναι, κυρία Τζάκρη.

**ΘΕΟΔΩΡΑ ΤΖΑΚΡΗ:** Όσα λεπτά θέλει;

**ΠΡΟΕΔΡΕΥΩΝ (Απόστολος Αβδελάς):** Τελειώνει, όχι όσο θέλει. Πέντε λεπτά μιλάει.

**ΘΕΟΔΩΡΑ ΤΖΑΚΡΗ:** Γιατί μιλάει οχτώμισι λεπτά.

**ΠΡΟΕΔΡΕΥΩΝ (Απόστολος Αβδελάς):** Τον άφησα λίγο παραπάνω. Εσάς δεν σας άφησα;

**ΘΕΟΔΩΡΑ ΤΖΑΚΡΗ:** Κι εγώ σας ζήτησα να μιλήσω δύο λεπτά δευτερολογία.

**ΠΡΟΕΔΡΕΥΩΝ (Απόστολος Αβδελάς):** Αυτό δεν το δικαιούστε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αφήστε με να ολοκληρώσω. Τελειώνω.

Άρα, αυτή η αύξηση, κύριε Πρόεδρε, δεν είναι μια αυθαίρετη αύξηση η οποία εξαγγέλθηκε απλά, είναι με βάση τον ν.4670. Είναι η πρώτη αύξηση. Το 2024 θα έχουμε αύξηση; Βεβαίως. Με βάση τα στοιχεία του προϋπολογισμού που ψηφίσαμε εδώ στη Βουλή η αύξηση θα είναι περίπου 3,5% την 1η Ιανουαρίου του 2024. Για το 2025 θα δούμε τα στοιχεία του προϋπολογισμού του επόμενου έτους και έτσι εφεξής θα έχουμε αυτή την αύξηση. Και δεύτερη αύξηση είναι για όσους έχουν από τριάντα χρόνια και πάνω, καθώς το σύστημα είναι αμιγώς ανταποδοτικό.

Αυτή είναι η πραγματικότητα, την οποία δεν γνωρίζει ο Πρόεδρος της Ελληνικής Λύσης, ο οποίος, επίσης, δεν γνωρίζει ότι το ασφαλιστικό μας σύστημα παραμένει ακόμα υπό μια μορφή γαλαντόμησης της διαδικασίας, καθότι η συνταξιοδοτική δαπάνη σε σχέση με το ΑΕΠ είναι πολύ υψηλότερη από τον μέσο όρο της Ευρώπης. Γι’ αυτό είναι και βιώσιμο και σταθερό και δίκαιο και αποτελεσματικό και καταφέραμε να κάνουμε μεγάλα άλματα όσον αφορά το κομμάτι αυτό το δύσκολο που λέγεται «ασφαλιστικό της Ελλάδος».

Αυτά είχα να πω και ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, τον λόγο παρακαλώ.

**ΑΝΔΡΕΑΣ ΛΟΒΕΡΔΟΣ:** Έχω ζητήσει τον λόγο, κύριε Πρόεδρε.

**ΚΛΕΩΝ ΓΡΗΓΟΡΙΑΔΗΣ:** Και εγώ, κύριε Πρόεδρε, περιμένω.

**ΠΡΟΕΔΡΕΥΩΝ (Απόστολος Αβδελάς):** Κύριε Χήτα, θα κάνετε υπομονή πέντε λεπτά.

**ΚΩΝΣΤΑΝΤΙΝΟΣ ΧΗΤΑΣ:** Έχω το δικαίωμα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ξέρω ότι έχετε το δικαίωμα. Έχει ζητήσει τον λόγο ο κ. Λοβέρδος.

**ΚΩΝΣΤΑΝΤΙΝΟΣ ΧΗΤΑΣ:** Ακούστηκαν πράγματα που δεν μπορούν να μην απαντηθούν.

**ΠΡΟΕΔΡΕΥΩΝ (Απόστολος Αβδελάς):** Ναι, το ξέρω ότι ακούστηκαν. Δεν είμαι έξω από την Αίθουσα.

**ΚΩΝΣΤΑΝΤΙΝΟΣ ΧΗΤΑΣ:** Θα είχα τελειώσει τώρα.

**ΠΡΟΕΔΡΕΥΩΝ (Απόστολος Αβδελάς):** Δεν θα είχατε τελειώσει και το ξέρετε πολύ καλά. Μα, μου έχει ζητήσει πιο μπροστά ο κ. Λοβέρδος τον λόγο. Τι να κάνω εγώ τώρα;

**ΚΩΝΣΤΑΝΤΙΝΟΣ ΧΗΤΑΣ:** Είκοσι δεύτερα.

**ΑΝΔΡΕΑΣ ΛΟΒΕΡΔΟΣ:** Ας προηγηθεί.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Όταν ακούγεται για τον πολιτικό Αρχηγό ενός κόμματος από Κοινοβουλευτικό Εκπρόσωπο να λέει ότι δεν ξέρει τι λέει, πρέπει να απαντήσω.

**ΠΡΟΕΔΡΕΥΩΝ (Απόστολος Αβδελάς):** Ναι, φυσικά.

**ΚΩΝΣΤΑΝΤΙΝΟΣ ΧΗΤΑΣ:** Και δεν ξέρω τι είναι χειρότερο, κύριε Βρούτση: Να μην καταλαβαίνετε ή να κάνετε ότι δεν καταλαβαίνετε; Δεν ξέρω τι είναι χειρότερο από τα δύο. Είπε ο Πρόεδρος να χαριστούν τα χρέη; Αυτό καταλάβατε εσείς;

Δεν είπε αυτό, κύριε Βρούτση. Και να ρωτήσω κάτι άλλο; Είπε «κούρεμα χρεών στους Έλληνες πολίτες που υποφέρουν», όπως έκανε η Κυβέρνησή σας, κύριε Βρούτση, και το ξεχνάτε στο «ΠΡΩΤΟ ΘΕΜΑ», στους καναλάρχες και σε όλους αυτούς.

(Θόρυβος στην Αίθουσα)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Μιλάει συνάδελφος. Κάντε λίγο ησυχία.

**ΚΩΝΣΤΑΝΤΙΝΟΣ ΧΗΤΑΣ:** Εκεί πώς «κουρέψατε» εκατομμύρια ευρώ με τόση ευκολία; Πείτε μου λίγο. Και γιατί αφήνετε τους Έλληνες πολίτες απροστάτευτους;

Άρα, δεν είπε να χαριστούν τα χρέη, είπε να «κουρευτούν» αυτά που χρωστάνε και να βοηθήσετε τους Έλληνες, όπως βοηθάτε τους φίλους σας. Όμως, έτσι πάει, το ένα χέρι νίβει το άλλο. Οι ολιγάρχες, οι μιντιάρχες στηρίζουν εσάς και εσείς αυτούς.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Λοβέρδο, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, έχω ζητήσει τον λόγο εδώ και ώρα.

**ΠΡΟΕΔΡΕΥΩΝ (Απόστολος Αβδελάς):** Επειδή σας έχω θάρρος, κύριε Γρηγοριάδη, σας παρακαλώ, ας μιλήσει ο κ. Λοβέρδος. Η διαδικασία ήταν να μιλήσει ο κ. Γρηγοριάδης, αν θέλετε να το πάμε έτσι.

**ΑΝΔΡΕΑΣ ΛΟΒΕΡΔΟΣ:** Σωστό. Ωστόσο μίλησαν οι άλλοι Κοινοβουλευτικοί Εκπρόσωποι.

**ΠΡΟΕΔΡΕΥΩΝ (Απόστολος Αβδελάς):** Ακριβώς. Φταίω εγώ, κύριε Γρηγοριάδη, από το φιλότιμό μου.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Είναι αναπόφευκτο, κύριε Βαρβιτσιώτη, αναπόφευκτο επαναλαμβάνω…

**ΘΕΟΔΩΡΑ ΤΖΑΚΡΗ:** … (δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Εσείς κακώς παραπονιέστε. Σας άφησα και μιλήσατε και παραπάνω και εφ’ όλης της ύλης.

**ΘΕΟΔΩΡΑ ΤΖΑΚΡΗ:** Δεν με αφήσατε να μιλήσω. Κρατώ τον χρόνο για τη δευτερολογία.

**ΠΡΟΕΔΡΕΥΩΝ (Απόστολος Αβδελάς):** Κακώς. Κακώς διαμαρτύρεστε.

Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Είναι αναπόφευκτο, κύριε Υπουργέ –διαμαρτυρηθήκατε και χθες στην επιτροπή- όταν υπάρχει τόσο σκληρό και τοξικό κλίμα στο πολιτικό μας σύστημα και στον κοινοβουλευτικό διάλογο, μια συμφωνία Ευρωπαϊκής Ένωσης με Περού και Κολομβία που υπήρχε να διευρυνθεί για να συμπεριλάβει τον Ισημερινό, να πάρει τη θέση του κοινοβουλευτικού διαλόγου, που εν πάση περιπτώσει, όχι της αξίζει αλλά που λογικά προκύπτει.

Αλίμονο εάν εδώ είμαστε γραφειοκράτες απαξιωμένοι απολύτως, στεγανοποιημένοι από την ελληνική κοινωνία και συζητάμε μόνο αυτά τα οποία τυπικά εμπεριέχει η ημερήσια διάταξη! Οι Κοινοβουλευτικοί Εκπρόσωποι, άλλωστε, έχουν το δικαίωμα να διευρύνουν. Όταν μιλά και Αρχηγός κόμματος, εξ αντικειμένου η συζήτηση διευρύνεται.

Για τη συμφωνία Ευρωπαϊκής Ένωσης που θα συμπεριλάβει η υπάρχουσα συμφωνία με την Κολομβία και το Περού και τον Ισημερινό, είμαστε θετικοί. Προφανώς είμαστε θετικοί.

Πάμε, όμως, τώρα στα θέματα τα οποία έχουν προκύψει.

Κατ’ αρχάς, ποιος σας λέει –απευθύνομαι και σε εσάς και στον Κοινοβουλευτικό Εκπρόσωπο, τον φίλο κ. Βρούτση- ότι όταν μία συζήτηση επί δυσπιστίας ολοκληρώνεται και η ψηφοφορία αποδεικνύει ότι η Κυβέρνηση δεν πέφτει, το θέμα τελειώνει; Ποιος σας το είπε αυτό; Από πού προκύπτει αυτό θεσμικά; Οι προτάσεις μομφής όταν κατατίθενται από την Αντιπολίτευση είναι γνωστό ότι σπάνια ή ποτέ δεν ρίχνουν τις κυβερνήσεις. Η δουλειά που κάνει η Αντιπολίτευση, δηλαδή η κοινοβουλευτική της μέριμνα, είναι να αποδείξει ενώπιον του ελληνικού λαού ότι η κυβέρνηση έπρεπε να πέσει αλλά δεν έπεσε διότι στηρίζεται σε μία παλιά, δηλαδή, υπάρχουσα από εκλογών κοινοβουλευτική Πλειοψηφία, που θα τη λέγαμε και «τσιμεντοποιημένη».

Ποιος σας είπε ότι το θέμα τελειώνει; Ποιος σας είπε ότι δόθηκαν οι απαραίτητες διευκρινίσεις; Εδώ παρακολουθούσατε Υπουργό σας! Υπουργό σας παρακολουθούσατε, τον διάδοχο του κ. Βρούτση! Δεν στέκει το επιχείρημά σας. Γι’ αυτό, να ξέρετε ότι αφού το θέμα δεν κλείνει με την παροχή των απαραίτητων πληροφοριών, θα κρατήσει μέχρι και τις εκλογές. Ή μήπως σας το λέμε εμείς για πρώτη φορά σήμερα στην Αίθουσα αυτή; Το κλίμα είναι τοξικό και βρώμικο και έχετε συμβάλει και εσείς με τις διευρυμένες παρακολουθήσεις που ξεπέρασαν κάθε όριο στα όσα τουλάχιστον η Βουλή αυτή έχει υπ’ όψιν της από τη Μεταπολίτευση και μετά.

Ωστόσο, προκύπτουν και παράγωγα θέματα που διαμορφώνουν σε εμένα την πεποίθηση ότι η προεκλογική μάχη θα είναι και σκληρή, αλλά και πολύ βρώμικη και απολύτως προσωποποιημένη. Εδώ έχουμε να κάνουμε μια διευκρίνιση. Την έκανα και στα μέσα ενημέρωσης, θα την κάνω και εδώ. Το σκληρό ροκ στην πολιτική εμείς το έχουμε εφεύρει προ πολλών ετών. Θα το κάνουμε και «χέβι μέταλ». Θα το κάνουμε όσο πιο σκληρό γίνεται, διότι η λογική ότι τσακώνονται δύο μεγαλύτερα κόμματα και το τρίτο κοιτάει σαν καλό παιδί είναι μια ξεχασμένη λογική. Ξεχάστε το. Μπαίνουμε στο παιχνίδι με ίσους όρους. Οι εκλογές γίνονται δημοκρατικά, δηλαδή με ίσους όρους και θα ακούσετε τα επιχειρήματά μας από πάνω μέχρι κάτω. Δεν θα κάνουμε πίσω σε κανένα θέμα, σε καμμία περίπτωση. Θα είμαστε παρόντες. Οι Βουλευτές μας παρόντες και παρούσες, θα είμαστε όλοι εδώ για να δώσουμε τη μάχη, την οποία χρειάζεται ο τόπος. Θα τη δώσουμε, όσο σκληρή και αν επιβάλλεται από τα πράγματα να είναι, όχι, όμως, βρώμικη από τη δική μας πλευρά.

Πραγματικά, ήταν βρώμικο αυτό το οποίο έκανε η εκπρόσωπος του ΣΥΡΙΖΑ τις προάλλες και ο Πρόεδρός του λίγο πιο μετριοπαθώς, όταν είπε σε εμάς ότι ενδεχόμενες οποιεσδήποτε επιλογές μας μετεκλογικές ή θα είναι με τον ΣΥΡΙΖΑ ή θα είναι προϊόν εκβιασμού. Αυτό δεν έχει ξανακουστεί. Μάλλον έχει ακουστεί, αλλά με άλλες συνθήκες και για άλλο θέμα, όταν το ίδιο κόμμα πάλι έλεγε ότι όσοι ψηφίσουν τον Σταύρο Δήμα για Πρόεδρο της Δημοκρατίας έχουν πάρει λεφτά. Το θυμάμαι σαν τώρα.Υπήρξαν συνάδελφοι που έλεγαν τότε «Σιγά μην μπλέξω τώρα εγώ να με κατηγορούν ότι έχω πληρωθεί για να ψηφίσω για έναν Πρόεδρο της Δημοκρατίας».

Αυτά θα ξανάρθουν; Εάν ξανάρθουν -γιατί ξαναήρθαν με τον εκβιασμό αυτόν- είναι βρώμικο παιχνίδι. Είναι παιχνίδι εκβιασμών και εάν εσύ το αρνείσαι, σου λένε «Α, αφού το αρνείσαι, έχεις επιλογή να συμμαχήσεις με άλλο κόμμα».

Με κανένα κόμμα δεν έχουμε επιλογή να συμμαχήσουμε, όταν δίνουμε τη μάχη των εκλογών του Απριλίου, του Μαΐου, του Ιουνίου, του Ιουλίου, οποτεδήποτε γίνουν γιατί «κοντός ψαλμός αλληλούια».

Θα μου επιτρέψετε, συνάδελφοι, να πω κάτι. Δεν καταλαβαίνω τι σημαίνει «Συμμετέχω στη συζήτηση και δεν ψηφίζω». Αυτό μάλλον δεν το έχω ξανακούσει. Δεν λέμε «Συμμετέχω στη συζήτηση και απέχω από μία συγκεκριμένη ψηφοφορία ή δηλώνω “παρών”», αλλά «Συμμετέχω στη συζήτηση, σε όλες τις συζητήσεις και δεν ψηφίζω». Εάν σας κάνουν πλάκα και κάνουν τις εκλογές τον Ιούλιο; Τι θα κάνετε; Τέσσερις μήνες θα συμμετέχετε στη συζήτηση, αλλά δεν θα ψηφίζετε; Τι πρακτικές είναι αυτές; Καινούργια πρακτική, καινούργια ήθη. Είναι μάλλον απόδειξη αμηχανίας κατά τα άλλα εκβιαστών.

Και όπως θα έχουμε τις υποκλοπές, για τις οποίες ακόμη -επαναλαμβάνω- δεν ξεκαθαρίστηκε τίποτα, έχουμε και κάτι «Μάξιμους Σαράφηδες», θα έχουμε και κάτι Υπουργούς που είναι στα ακροατήρια αυτή τη στιγμή, θα τα έχουμε από όλες τις πλευρές.

Άρα ή βάλτε μυαλό να πάμε σε εκλογές με κριτήριο τα θέματα που αντιμετωπίζει ο ελληνικός λαός, τα θέματα που αντιμετωπίζει η χώρα μας με την Τουρκία που προσδιόρισε τις εκλογές της με έναν υποψήφιο μέχρι στιγμής -διότι η Αντιπολίτευση των έξι κομμάτων ακόμα δεν έχει ορίσει υποψήφιο και φτάνουν οι εκλογές- ή βάλτε μυαλό να πάμε με τα θέματα της πατρίδας. Εάνν το πάτε στον σαματά, ο σαματάς θα γίνει με πολλά υποκείμενα συμμετέχοντα. Συμφέρει τον ελληνικό λαό αυτό; Δεν τον συμφέρει. Όσοι έχετε την πρωτοβουλία μιας θορυβώδους, σκληρής και βρώμικη μάχης θα πάρετε και τις απαντήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, τώρα εγώ πρέπει να σιωπήσω;

**ΠΡΟΕΔΡΕΥΩΝ (Απόστολος Αβδελάς):** Όχι. Κοινοβουλευτικός είστε. Θέλετε ένα λεπτό; Να σας το δώσω.

Ορίστε, κύριε Αθανασίου, έχετε τον λόγο.

**ΑΘΑΝΑΣΙΟΣ ΑΘΑΝΑΣΙΟΥ:** Το τελευταίο που θα ήθελα είναι να αντιδικώ με τον Ανδρέα Λοβέρδο.

**ΠΡΟΕΔΡΕΥΩΝ (Απόστολος Αβδελάς):** Είστε και φίλοι. Τον βγάζατε στις εκπομπές.

**ΑΘΑΝΑΣΙΟΣ ΑΘΑΝΑΣΙΟΥ:** Γνωριζόμαστε δεκαετίες. Είναι το τελευταίο -μα, το τελευταίο- που θέλω.

Μετέχω στη συζήτηση, αλλά δεν μετέχω στην ψηφοφορία. Είναι ένα σύνηθες φαινόμενο. Πολλοί μετέχουν σε συζητήσεις, ιδίως στην Ελλάδα και αρνούνται να μετάσχουν στην ψηφοφορία, δηλαδή στη λήψη απόφασης. Είναι έτσι.

Δεν ξέρουμε να συζητάμε στην Ελλάδα, κύριε Πρόεδρε. «Συζητώ» σημαίνει «συν-ζητώ» στα ελληνικά, «συν», δηλαδή μαζί με κάποιον άλλον, «ζητώ» τη λύση αυτού του προβλήματος. Δεν ξέρουμε να συζητάμε στην Ελλάδα, όχι μόνο εδώ αλλά και έξω από αυτή την Αίθουσα. Απλώς κάνουμε παράλληλους μονολόγους.

Απέφυγα να απαντήσω σε πολλά, όπως, παραδείγματος χάριν, για τις Πρέσπες ή για τη μουσουλμανική μειονότητα. Θα μπορούσα να πω κάτι ουσιαστικό.

**ΠΡΟΕΔΡΕΥΩΝ (Απόστολος Αβδελάς):** Αν έχετε σκοπό να κάνετε ομιλία, να δώσω τον λόγο στον κ. Γρηγοριάδη και μετά να πείτε ό,τι θέλετε.

**ΑΘΑΝΑΣΙΟΣ ΑΘΑΝΑΣΙΟΥ:** Όχι, όχι. Θα χρειαστώ μόνο τριάντα δευτερόλεπτα.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

**ΑΘΑΝΑΣΙΟΣ ΑΘΑΝΑΣΙΟΥ:** Θα κλείσω όχι με δικά μου λόγια, αλλά με λόγια του κ. Νίκου Ανδρουλάκη στις 31 Αυγούστου του 2022 στον ραδιοσταθμό «ΣΚΑΪ»: «Δεν περίμενα ποτέ ότι θα είχε στηθεί μια τέτοια πλεκτάνη από την ελληνική Κυβέρνηση. Δεν ήθελε η ΕΥΠ μόνο να ακούει. Ήθελε να καταγράφει κιόλας. Δεν ήθελαν να παρακολουθούν μόνο τι λέω όταν μιλάω με κάποιον. Ήθελαν να καταγράψουν και την προσωπική μου ζωή. Αυτό ξέρετε πώς λέγεται; Απόπειρα παγίδευσης για εκβιασμό».

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και, επιτέλους, τώρα δίνουμε τον λόγο στον Κοινοβουλευτικό Εκπρόσωπο του ΜέΡΑ25 κ. Κλέωνα Γρηγοριάδη και μετά θα κλείσουμε με τον Υπουργό.

Θέλω να ζητήσω από τον κ. Γρηγοριάδη για άλλη μια φορά «συγγνώμη».

**ΚΛΕΩΝ ΓΡΗΓΟΡΙΑΔΗΣ:** Παρακαλώ, κύριε Πρόεδρε. Κανένα πρόβλημα από μένα. Μακάρι να προήδρευαν όλοι όπως εσείς σε αυτή την Αίθουσα.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

**ΚΛΕΩΝ ΓΡΗΓΟΡΙΑΔΗΣ:** Κυρίες και κύριοι Βουλευτές, κύριε Υπουργέ που εκπροσωπείτε την Κυβέρνηση, κυρίως πολίτες που μας ακούτε έξω από αυτή την Αίθουσα, το ΜέΡΑ25 παρακολουθεί τον τελευταίο προεκλογικό καιρό τα τρία μνημονιακά κόμματα, τα κόμματα δηλαδή που με κοινή ευθύνη μάς έχουν σύρει στην απόλυτη υποταγή και στην πτώχευση, να διαγκωνίζονται, να προσποιούνται, να παριστάνουν ότι δήθεν διαφωνούν -και μάλιστα τόσο ζωηρά διαφωνούν που φτάνουν στο επίπεδο του καυγά- ότι μαλώνουν, ότι καυγαδίζουν.

Ωστόσο, το ΜέΡΑ25, κύριε Πρόεδρε, κυρίες και κύριοι Βουλευτές, όπως και ο υπόλοιπος ελληνικός λαός, γνωρίζει με σαφήνεια, ξάστερα και πολύ καθαρά πού ακριβώς συμφωνείτε εσείς οι τρεις υποκριτές της πολιτικής σκηνής. Να σας πω πού συμφωνείτε; Συμφωνείτε στο σχέδιο «ΗΡΑΚΛΗΣ» που παίρνει τα κόκκινα δάνεια από τις τράπεζες και πουλάει στο 4% έως 20% της αξίας τους τα σπίτια των φτωχών ανθρώπων σε αρπακτικά ταμεία που εδρεύουν στο Ντέλαγουερ και στη μετοχική τους σύνθεση συμμετέχουν τα ύπατα αξιώματα της Κυβέρνησής σας, τα παίρνει δηλαδή η Κυβέρνησή σας από αυτά τα ταμεία.

Συμφωνείτε, λοιπόν, εκτός από το σχέδιο «ΗΡΑΚΛΗΣ», στο Χρηματιστήριο Ενέργειας. Απόδειξη ότι συμφωνείτε είναι ότι ο ΣΥΡΙΖΑ μας έβαλε, εσείς το ενεργοποιήσατε. Συμφωνείτε και συνεργάζεστε ωραιότατα.

Συμφωνείτε στο να χαριστεί το Ελληνικό στον κ. Λάτση και μετά συμφωνείτε στο να πάρει ο κ. Λάτσης 6 δισεκατομμύρια από τις οικονομίες του ελληνικού λαού, γιατί αυτός έχει ανακεφαλαιοποιήσει με 78 δισεκατομμύρια από το 1974 τις πέντε συστημικές τράπεζες που δανείζουν τον κ. Λάτση δανεικά και αγύριστα. (XS)

Συμφωνείτε να χαριστεί το Ελληνικό στον κ. Λάτση για να φτιάξει βίλες για πλούσιους φίλους του, ελληνικέ λαέ. Έπαψε πλέον να θέλει να φτιάξει την ριβιέρα της Αττικής. Τώρα πλέον είναι βίλες για πάμπλουτος. Συμφωνείται επίσης να πάρει ο κ. Ξενοκώστας όλα τα ναυπηγεία της πατρίδας μας. Έχει πάρει και ο κ. Προκοπίου κάποια απ’ αυτά, τα άλλα δύο πάντως τα έχει ο κ. Ξενοκώστας. Έχει εγκαθιδρύσει ήδη εργασιακό μεσαίωνα με προπηλακισμούς, με slapping, μηνύσεις σε συνδικαλιστές, με εργολαβική εργασία και με πολλά άλλα.

Να σας πω πού αλλού συμφωνείτε; Πρώτα απ’ όλα και κύρια συμφωνούν πολίτες που μας ακούν, ελληνικέ λαέ, απολύτως στην υποταγή των μνημονίων που μας έφεραν, συμφωνούν στη μαζική παραίτηση μας από τη ζωή, αλλά δεν θα τους κάνουμε τη χάρη. Μαζί με τον ελληνικό λαό θα αντισταθούμε μέχρις εσχάτων. Τέτοια ζωή δεν τη θέλουμε. Ζωή προσκυνημένη, ζωή που οδηγεί σε αργό θάνατο δεν τη θέλουμε. Θα κάνουμε ηρωική έξοδο από τα μνημόνια σας θέλετε δεν θέλετε. Θα το μάθετε σύντομα στις εκλογές που θα πέσουν τα ποσοστά και των δυο σας. Το προβλέπω δημόσια και παίρνω το ρίσκο να μου πείτε μετά ότι έσφαλα. Αυτό προβλέπουμε.

Κύριε Πρόεδρε, Ελλάς διαφθορά. Η διαφθορά στην Ελληνική Αστυνομία ή με άλλα λόγια, κύριε Υπουργέ, που εκπροσωπείτε την Κυβέρνηση, ποιος τελικά θα μας προστατεύσει από την Ελληνική Αστυνομία; Κοιτάξτε, το διεφθαρμένο πλήρως στην πατρίδα μας πλαίσιο από την ολιγαρχία, από την Κυβέρνηση, από το πολιτικό σύστημα, αναπαράγει και εντείνει συστηματικά -πολίτες που μας ακούτε- και στην Αστυνομία κάθε μέρα, τη διαφθορά. Τη χτίζει τη διαφθορά, να το πω απλά να το καταλάβετε.

Όταν μια κυβέρνηση έχει έναν Πρωθυπουργό που συμπεριφέρεται ως μαφία τι κάνει; Την πρώτη μέρα που παίρνει την εξουσία παίρνει υπό τη σκέπη και τον απόλυτο έλεγχό του την Εθνική Υπηρεσία Πληροφοριών μας, παίρνει το Μακεδονικό Πρακτορείο και το Αθηναϊκό Πρακτορείο και τα κάνει αυτά για να συλλέγει πληροφορίες παρανόμως, γιατί δεν έχει θεσμικό ρόλο να παίρνει τέτοιες πληροφορίες από την ΕΥΠ και να εκβιάζει με αυτές μέσω των δύο πρακτορείων που έχει πάρει υπό τον έλεγχό του επιχειρηματίες, πολιτικούς, δημοσιογράφους και πολίτες, τότε αυτός ο Πρωθυπουργός συμπεριφέρεται σαν αρχηγός μαφίας, σαν Capo dei capi, σαν ο αρχηγός των αρχηγών των μαφιόζων.

Και είναι πολύ φυσικό και λογικό επόμενο, οι αρχηγοί του, αυτοί δηλαδή που ο ίδιος μέσω των κρίσεων άφησε να φτάσουν στα ύπατα αξιώματα της Αστυνομίας, να ακολουθούν, κύριε Πρόεδρε, τι άλλο; Το παράδειγμά του. Να χρηματίζονται, να βγάλουν κάνα φράγκο παραπάνω, όπως κάνει και Πρωθυπουργός τους. Αυτό ακριβώς. Εννοώ, κύριε Υπουργέ, που γελάτε, μέσω των ταμείων στο Ντελαγουέρ. Έτσι τα παίρνει ο Πρωθυπουργός σας. Αυτό εννοούμε τόσο καιρό και δεν μας κάνετε μήνυση, γιατί συμμετέχει συγγενής του στενός στη μετοχική σύνθεση των κεφαλαίων του.

Αυτό λέμε. Αν έχετε το αντίλογο πείτε τον. Πείτε δημόσια ότι δεν συμμετέχει κανείς συγγενής της πρωθυπουργικής οικογένειας. Εμείς ξέρουμε, όμως, ότι συμμετέχει. Έτσι; Το λέω για να μη γελάμε.

Διαφθορά, λοιπόν. Σας εξήγησα με ποιο τρόπο διασύρεται η Ελληνική Αστυνομία. Ακολουθεί κατά μάνα, κατά κύρη, όπως λέει ο λαός και ο κύρης είναι ο Κυριάκος Μητσοτάκης. Το παράδειγμά του ακολουθούν οι στρατηγοί της ΕΛ.ΑΣ..

Κύριε Πρόεδρε, στην τελευταία ψηφοφορία της παρούσας Βουλής, η Αξιωματική Αντιπολίτευση δήλωσε ότι δεν θα ψηφίζει άλλο. Ποια είναι τελευταία της πράξη; Τι ψήφισε τελευταία φορά ο ΣΥΡΙΖΑ, να το ακούσει ελληνικός λαός; Μας άφησε από τις ψηφοφορίες με τον καταπληκτικό τρόπο να έχει ψηφίσει τη μελλοντική, ολική εκχώρηση της ψυχικής υγείας των παιδιών και των εφήβων μας στον κ. Σταύρο Νιάρχο, μάλλον στο Ίδρυμα «Σταύρος Νιάρχος», γιατί ο κ. Σταύρος Νιάρχος δεν υπάρχει πια. Ο γιος του το διοικεί από τις Ηνωμένες Πολιτείες της Αμερικής. Αυτό έκανε ο ΣΥΡΙΖΑ. Δεν ξέρω αν πρέπει να νιώθει πάρα πολύ υπερήφανος. Θα πάρετε ευχαριστήρια και απ’ την οικογένεια Νιάρχου, όπως έχετε πάρει μαζί με τον Σαμαρά και τον Μητσοτάκη και από την οικογένεια Λάτση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, θα είμαι εξαιρετικά σύντομος.

Διαβάζω την ανακοίνωση της Πανελλήνιας Ομοσπονδίας Θεάματος και Ακροαματικότητα, της γνωστής ΠΟΘΑ. Τη διαβάζω αυτολεξεί: «Σήμερα Τρίτη 31 Ιανουαρίου, η Κυβέρνησή σας, κύριε Βαρβιτσιώτη, που την εκπροσωπείτε -δεν φταίτε εσείς γι’ αυτό- έφερε την τροπολογία που είχε εξαγγείλει το Σάββατο ο Πρωθυπουργός κ. Μητσοτάκης με δημοσίευση στα μέσα κοινωνικής δικτύωσης. Η τροπολογία αυτή, ελληνικέ λαέ, μαθητές που ήρθατε στη Βουλή μας, λέει η Πανελλήνια Ομοσπονδία Θεάματος Ακροάματος, όχι μόνο δεν θεραπεύει τα προβλήματα που δημιουργεί το προεδρικό διάταγμα 85 του 2022, αλλά καταργεί και τα τελευταία εναπομείναντα δικαιώματα των καλλιτεχνών». Δεν το λέω εγώ. Το λέει το πανελλήνιο σωματείο όλων των καλλιτεχνών. Και τους εκατόν ογδόντα χιλιάδες αυτό μας εκπροσωπεί, αυτό το σωματείο μάς εκπροσωπεί.

Αναφέρει, λοιπόν, ότι κάθε είδους αμοιβές των καλλιτεχνών σε ΟΤΑ και νομικά πρόσωπα ιδιωτικού δικαίου -αυτή η τροπολογία που καταθέσατε χθες ή προχθές- καθορίζονται με κοινές υπουργικές αποφάσεις των Υπουργών Οικονομικών και Πολιτισμού -ακούστε το να φρίξετε- και Εσωτερικών και του κατά περίπτωση άλλου συναρμόδιου Υπουργού.

Αυτό ξέρετε τι σημαίνει; Σημαίνει ότι πλέον οι αμοιβές των καλλιτεχνών στον ευρύτερο δημόσιο τομέα και στα νομικά πρόσωπα ιδιωτικού δικαίου δεν θα καθορίζονται από συλλογικές συμβάσεις εργασίας, κύριε Υπουργέ -την οποία υπογράψαμε εμείς οι ηθοποιοί παρεμπιπτόντως πριν από λίγο. Την πετάτε στα σκουπίδια, όμως, αυτή που υπογράψαμε, αλλά από την Κυβέρνηση την εκάστοτε και τους Υπουργούς της.

Πρόκειται, κύριε Πρόεδρε, για ευθύτατη επίθεση στα εργασιακά μας δικαιώματα, ενώ ανοίγει ταυτόχρονα την πόρτα, ώστε να εφαρμοστεί αυτό το μοντέλο και σε άλλους τομείς στο μέλλον. Η τροπολογία δεν καταργεί καθόλου το προεδρικό διάταγμα, το κατάπτυστο προεδρικό διάταγμα και οι απόφοιτοι των καλλιτεχνικών σχολών, δραματικών, ωδείων, κινηματογραφικών και σχολών χορού οδηγούνται στην κατάταξη ΔΕ.

Επομένως, τα πτυχία, κύριε Πρόεδρε, των καλλιτεχνικών σχολών εξακολουθούν να θεωρούνται ισότιμα με απολυτήρια λυκείου. Γι’ αυτό, κύριε Βαρβιτσιώτη που εκπροσωπείτε την Κυβέρνηση και το νέο ανέκδοτο που κυκλοφορεί αφορά ένα παιδάκι που ρωτάει το μπαμπά του «μπαμπά τι δουλειά έκανε ο Κουν;» Και του απαντάει «λυκειάρχης παιδί μου». Όμως, δεν ήταν λυκειάρχης ούτε ο Ροντήρης ούτε ο Σολωμός ούτε ο Κουν ούτε ο Σικελιανός. Ήταν οι άνθρωποι που έκαναν την Ελλάδα να μην ντρέπεται που είναι η Ελλάδα. Αυτοί ήταν. Την πήραν από τη χούντα, την προσκυνημένη φασιστική χούντα και την έκαναν πολιτισμό.

Η τροπολογία δεν καταργεί το προεδρικό διάταγμα και οι απόφοιτοι, λοιπόν, των καλλιτεχνικών σχολείων θα παραμείνουν ΔΕ. Εξακολουθούν να θεωρούνται ισότιμα με απολυτήρια λυκείου και οι απόφοιτοι υποβιβάζονται πλέον οριστικά. Ακόμα και σήμερα όσοι κατατάσσονται μισθολογικά στην κατηγορία ΤΕ κινδυνεύουν τελικά να υποβαθμιστούν.

Η μόνη λέξη που αξίζει στη ρύθμιση αυτή είναι εμπαιγμός, όπως λέει η ανακοίνωσή μας, η ανακοίνωση του σωματείου -επαναλαμβάνω- που εκφράζει όλους τους καλλιτέχνες, τους εκατόν ογδόντα χιλιάδες αυτής της χώρας. Αν μετά από σαράντα πέντε μέρες η Κυβέρνηση πιστεύει -όπως λέει η ανακοίνωση- ότι θα της επιτρέψουμε να μας στερήσει και τα ελάχιστα που μας έχουν απομείνει, είναι γελασμένοι. Είμαστε δηλαδή σαν θηρία που έχετε στριμώξει στο πίσω μέρος του κλουβιού τους.

Ξέρετε τι κάνουν αυτά τα θηρία; Επιτίθενται. Θα σας επιτεθούμε όλοι οι καλλιτέχνες μαζί. Η τροπολογία σας μας δίνει και μια σαφή εικόνα του τι ακριβώς εννοεί ο κ. Μητσοτάκης ότι θα σχεδιάσει μέχρι το 2025 για τη δήθεν πλήρη ανασυγκρότηση του κλάδου μας. Δεν θα εξηγήσουμε ξανά ότι οι καλλιτεχνικές σπουδές απαιτούν πολύχρονη εκπαίδευση, απαιτούν αφοσίωση παιδιά, απαιτούν τεράστιους οικονομικούς πόρους. Η κοινωνία στέκεται στο πλευρό μας. Το ξέρουμε, το νιώθουμε. Και η αποδοχή των αιτημάτων μας είναι συγκινητική.

Συγκινητικό είναι και το γεγονός ότι συγκροτείται ένα μέτωπο πανκαλλιτεχνικό και με τη στήριξη των σωματείων, των τεχνικών μας, που πάντα είμαστε αγκαλιά με τους τεχνικούς μας, προχωράμε κανονικά, ακόμα πιο δυναμικά και πιο πεισμωμένοι. Η σαρανταοκτάωρη απεργία μας από σήμερα και μέχρι και αύριο 2 Φεβρουαρίου, στην οποία συμμετέχει η Πανελλήνια Ομοσπονδία Καλλιτεχνικού Προσωπικού ΟΤΑ, καθώς και η Πανελλήνια Ομοσπονδία Εργαζομένων Οργανισμών Τοπικής Αυτοδιοίκησης, έχουμε συγκέντρωση αύριο, εδώ απ’ έξω στο Σύνταγμα στις 12.00 για την Αθήνα και την ίδια ώρα στο άγαλμα του Ελευθερίου Βενιζέλου στη Θεσσαλονίκη. Και ανακοίνωση στήριξης της απεργίας μας έχει εκδώσει και η ΑΔΕΔΥ με τρίωρη στάση εργασίας την Πέμπτη αύριο από τις 11.00 έως τις 14.00 καθώς και η Ομοσπονδία Λειτουργών Μέσης Εκπαίδευσης συμμετέχει με τρεις ώρες στάση εργασίας στη 1 και στις 2 Φεβρουαρίου. Την ταφόπλακα που η Κυβέρνηση επιχειρεί να εναποθέσει τις διεκδικήσεις μας, εμείς αγκαλιασμένοι και ενωμένοι οι καλλιτέχνες και οι τεχνικοί μας, θα τη σηκώσουμε και θα την ξεχερσώσουμε από τον τάφο όλοι μαζί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, παρακαλώ τον λόγο επί προσωπικού.

**ΘΕΟΔΩΡΑ ΤΖΑΚΡΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Προσβάλετε τον κ. Αθανασίου με αυτό που κάνετε και με φέρνετε κι εμένα σε δύσκολη θέση. Διότι Κοινοβουλευτικός Εκπρόσωπος είναι να μιλήσει.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ως Κοινοβουλευτικός Εκπρόσωπος σας ζήτησα τον λόγο και ήθελα να πω ότι δεν έχει να κάνει με την ομιλία μου. Δεν θα δώσω κάποια εξήγηση. Έχω λόγο που ζητάω να μιλήσω και είναι σοβαρός, γιατί ο Κοινοβουλευτικός Εκπρόσωπος του ΣΥΡΙΖΑ, κ. Αθανασίου, θέλοντας να περάσει κάποιο μήνυμα, μεταφέροντας μία συνέντευξη του Προέδρου του ΠΑΣΟΚ, κ. Ανδρουλάκη ατύχησε διότι δεν ήταν αυτό το περιεχόμενο της συνέντευξης.

**ΠΡΟΕΔΡΕΥΩΝ (Απόστολος Αβδελάς):** Το διάβασε με εισαγωγικά ακριβώς.

**ΑΝΔΡΕΑΣ ΛΟΒΕΡΔΟΣ:** Ναι το διάβασε με εισαγωγικά, αλλά δεν ξέρω εγώ τι είναι τα εισαγωγικά.

Ουδέποτε ο κ. Ανδρουλάκης, εν πάση περιπτώσει, έχει πει ότι παρακολουθείτο για να εκβιαστεί για προσωπικά θέματα, αλλά για να καταστεί όμηρος η παράταξη. Αυτό έχει πει. Να είμαστε σαφείς. Άλλο σε παρακολουθώ γιατί κάτι έχω για σένα, άλλο γιατί θέλω να καταστήσω την παράταξή σου όμηρο. Έχει διαφορά.

**ΑΘΑΝΑΣΙΟΣ ΑΘΑΝΑΣΙΟΥ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Είναι τρίτη και τελευταία φορά, κύριε Αθανασίου, να ξέρετε.

**ΑΘΑΝΑΣΙΟΣ ΑΘΑΝΑΣΙΟΥ:** Δεν είχα πρόθεση, κύριε Πρόεδρε. Δεν επιθυμώ να λάμψω ούτε έχω στερηθεί στην ζωή μου το μικρόφωνο, ξέρετε.

**ΠΡΟΕΔΡΕΥΩΝ (Απόστολος Αβδελάς):** Το καταλαβαίνω.

**ΑΘΑΝΑΣΙΟΣ ΑΘΑΝΑΣΙΟΥ:** Μιλώ όχι για τα περί ομηρίας. Μιλώ για τη συνέντευξη του Προέδρου του κ. Νίκου Ανδρουλάκη στον Παύλο Τσίμα, στον ραδιοφωνικό σταθμό «ΣΚΑΪ», στις 30 Αυγούστου 2022. Η ακριβής έκφραση είναι: «Αυτό ξέρετε πώς λέγεται; Απόπειρα παγίδευσης για εκβιασμό». Λοιπόν, οι μαγνητοταινίες τηρούνται, νομίζω, κάπου, υπάρχει αρχείο, αλλά δεν θα κάνω εγώ αυτή τη δουλειά. Έχω χορτάσει περί μαγνητοταινιών και μαγνητοφωνήσεων και παρακολουθήσεων.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθητές και μαθήτριες και δύο συνοδοί εκπαιδευτικοί από το 1ο Γυμνάσιο Πετρούπολης (δεύτερο τμήμα).

Η Βουλή σάς καλωσορίζει. Σας εύχεται καλή πρόοδο. Ό,τι επιθυμείτε.

(Χειροκροτήματα από όλες τις πτέρυγες της Βουλής)

Να ευχαριστήσω και τους συνοδούς αστυνομικούς που συντόμευσαν, για να μπορέσω να δώσω και εγώ τον λόγο στον Αναπληρωτή Υπουργό Εξωτερικών, κ. Μιλτιάδη Βαρβιτσιώτη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, δώσατε τον λόγο σε όλους από τρεις φορές εκτός από εμένα.

**ΠΡΟΕΔΡΕΥΩΝ (Απόστολος Αβδελάς):** Είστε εισηγήτρια, τι να κάνουμε; Βάσει του Κανονισμού…

**ΘΕΟΔΩΡΑ ΤΖΑΚΡΗ:** Δεν δευτερολογεί ο εισηγητής;

**ΠΡΟΕΔΡΕΥΩΝ (Απόστολος Αβδελάς):** Κατ’ αρχάς μην μου υψώνετε τη φωνή. Υπάρχει κάποιος κανονισμός. Αυτό τηρώ. Δεν κόβω την κουβέντα από τον ΣΥΡΙΖΑ. Μιλάει ο Κοινοβουλευτικός Εκπρόσωπος.

**ΘΕΟΔΩΡΑ ΤΖΑΚΡΗ:** …(Δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Εισηγήτρια είστε. Είπα εγώ κάτι άλλο; Σας παρακαλώ, δεν θα το κάνουμε θέμα. Σας παρακαλώ, πολύ. Ανέβηκε στο Βήμα ο Υπουργός.

**ΘΕΟΔΩΡΑ ΤΖΑΚΡΗ:** Παραβιάζετε τον Κανονισμό!

**ΠΡΟΕΔΡΕΥΩΝ (Απόστολος Αβδελάς):** Ό,τι έχει να πει ο ΣΥΡΙΖΑ το λέει με τον Κοινοβουλευτικό Εκπρόσωπο. Τι να κάνω, κυρία Τζάκρη.

**ΘΕΟΔΩΡΑ ΤΖΑΚΡΗ:** Έχετε αφήσει και Βουλευτές του κόμματός σας.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, μην μου κουνάτε το χέρι.

**ΘΕΟΔΩΡΑ ΤΖΑΚΡΗ:** Έχετε ειδική μεταχείριση…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

Ορίστε, κύριε Υπουργέ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, νομίζω ότι μπήκαμε πλέον όχι μόνο στην προεκλογική εκστρατεία, αλλά και μέσα στα τηλεοπτικά στούντιο της προεκλογικής εκστρατείας, αφού πλέον οι ατάκες και οι επιδιώξεις για την κάλυψη των ψηφοθηρικών αναγκών έχουν μετατρέψει και αυτό το Βήμα της Βουλής ως πεδίο συνδικαλιστικής δράσης.

Όμως, θέλω να κάνω μία αναφορά στην κριτική που δέχθηκα από τον κ. Λοβέρδο και στην κριτική την οποία ασκώ προς το Προεδρείο.

Δεν έχω δει τέτοιο ξεχαρβάλωμα συζήτησης. Πραγματικά, τέτοιο ξεχαρβάλωμα συζήτησης στα εκτός θέματος ζητήματα, που ετέθησαν δεν το έχω ξαναδεί. Είμαστε κάποιοι παλιοί κοινοβουλευτικοί εδώ και ξέρουμε ότι άλλο να κάνουμε μια εφ’ όλης της ύλης κριτική και άλλο να συζητήσουμε έστω ένα παρεμπίπτον θέμα της επικαιρότητας. Όμως, όχι να βάλουμε τα πάντα στον ανεμιστήρα, να πετάμε λάσπη, να καταθέτουμε στοιχεία, όπως ο προλαλήσας Κοινοβουλευτικός Εκπρόσωπος του ΜεΡΑ25, ο οποίος εδώ ως νέος Κλουζό αποκάλυψε μετοχικές ιδιότητες του Πρωθυπουργού, τις οποίες έβγαλε από τη φαντασία του, τις είπε από το Βήμα της Βουλής, αλλά είναι υπόλογος να τις τεκμηριώσει.

Πρέπει να συγκρατείται αυτό το κλίμα. Πραγματικά, απορώ με την ανοχή που δείχνει το Προεδρείο προς το κλίμα όξυνσης και αν νομίζουμε ότι έτσι θα πάει η χώρα μπροστά όχι σε αυτές τις επόμενες εκλογές αλλά στις κρίσιμες στιγμές, τις οποίες ενδεχομένως θα ζήσουμε.

Θρηνεί η χώρα έναν αξιωματικό της Πολεμικής Αεροπορίας. Βρίσκεται υπό καθημερινή τουρκική απειλή. Η εικόνα που δίνει το ελληνικό Κοινοβούλιο είναι εικόνα καφενείου τριτοκλασάτου τηλεοπτικού σταθμού!

**ΘΕΟΔΩΡΑ ΤΖΑΚΡΗ:** Μας μαλώνει κιόλας.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Έτσι είναι! Να σέβεστε τον Κανονισμό και εσείς, κυρία μου! Να τον μάθετε κάποια στιγμή. Είσαστε αρκετά χρόνια σε αυτά τα έδρανα, για να ξέρετε πότε έχετε δικαίωμα να μιλήσετε και πότε δεν έχετε.

**ΘΕΟΔΩΡΑ ΤΖΑΚΡΗ:** …(Δεν ακούστηκε)

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Σας παρακαλώ!

Εδώ ή θα συζητάμε επί της ουσίας των θεμάτων και σε βάθος ή πραγματικά θα σύρουμε τον ελληνικό λαό σε μία αποστροφή προς την πολιτική και προς τον καναπέ. Δεν θα τον σύρουμε στην ψήφο του αντιπολιτευόμενου, θα τον σύρουμε προς τον καναπέ, να γυρίσει την πλάτη προς το πολιτικό σύστημα ή να «κλείσει το μάτι» σε αυτούς, οι οποίοι δεν πιστεύουν στον κοινοβουλευτισμό. Αυτό είναι ο μεγαλύτερος κίνδυνος.

Δεν θα ήθελα να μπω σε όλα τα παρεμπίπτοντα ζητήματα, γιατί νομίζω ότι εξαντλήθηκε αυτή η συζήτηση. Υπάρχουν άνθρωποι, συνάδελφοι, οι οποίοι σήμερα κρίνονται για τις πράξεις τους ή τις παραλείψεις τους ακόμα και σε ειδικά δικαστήρια, για να ξέρουμε ότι σε αυτή την Αίθουσα θα πρέπει να συζητάμε με ψυχραιμία και με βάση τα στοιχεία.

Έρχομαι τώρα στη συζήτηση που γίνεται για τις τρεις συμφωνίες, γιατί ετέθησαν ορισμένα πολύ συγκεκριμένα ερωτήματα. Μας συμφέρουν; Μας συμφέρει η επέκταση της εμπορικής συμφωνίας της Ευρωπαϊκής Ένωσης και προς τον Ισημερινό, σε συνέχεια της Συμφωνίας με την Κολομβία και το Περού;

Ζητήθηκαν τα στοιχεία. Θα καταθέσω, κύριε Λοβέρδο, στη Βουλή και τα τρία σημειώματα που μου ζητήσατε και εσείς, γιατί νομίζω ότι κανένας δεν έχει τα τρία σημειώματα, που αφορούν στις τρεις χώρες και τις οικονομικές σχέσεις. Θέλω, όμως, να σας πω κάτι πάρα πολύ απλό: Αν έχουμε ωφεληθεί ή δεν έχουμε;

Εξαγωγές και τι κάνει η Κυβέρνηση αυτή για τις εξαγωγές. Οι εξαγωγές προς τον Ισημερινό το 2018, επί ΣΥΡΙΖΑ, ήταν 5,8 εκατομμύρια, το 2021 ήταν 11,5 εκατομμύρια. Διπλασιασμός. Στην Κολομβία 11,9 εκατομμύρια εξαγωγές το 2018, 17,7 εκατομμύρια το 2021. Και στο Περού το 2018 ήταν 14,8 εκατομμύρια και το 2021 ήταν 22,4 εκατομμύρια. Αυτό από μόνο του δείχνει ότι τέτοιου είδους συμφωνίες είναι και προς το όφελος της ελληνικής οικονομίας και ότι αυτή η Κυβέρνηση, σε αντίθεση με την προηγούμενη, έχει δώσει έναν αγώνα, ώστε οι ελληνικές εξαγωγές να αυξηθούν, για να κλείσουμε με θεαματική αύξηση κατά 40% την προηγούμενη χρονιά.

Αυτός ο αγώνας που κάνουμε και στο Υπουργείο Εξωτερικών και για τις εξαγωγές, αλλά και για την προσέλκυση των επενδύσεων -γιατί, ακούσαμε πάρα πολύ μεγάλη κριτική για τις επενδύσεις, για τις αποκρατικοποιήσεις, για τη συμμετοχή, επιτέλους, επιχειρηματιών στα ναυπηγεία, στην ανάπτυξη του πρώην αεροδρομίου-, είναι ένας αγώνας που έχει σχέση με την τόνωση όχι μόνο με τις δυνατότητες της εθνικής οικονομίας, αλλά την τόνωση της απασχόλησης, της αύξησης των αμοιβών και βέβαια, του μεγαλύτερου διαθέσιμου εισοδήματος για τους πολίτες.

Δεν πάνε πολλά χρόνια. Ήταν 30 Ιανουαρίου όταν ο κ. Βαρουφάκης υποδέχθηκε τον κ. Ντάισελμπλουμ, για να του πει ότι η χώρα θα πάει στα βράχια. Και τον κ. Βαρουφάκη, μπορεί εσείς στον ΣΥΡΙΖΑ να τον έχετε αποκηρύξει και την πολιτική του, όμως, το κόστος της πολιτικής του το πλήρωσε ο ελληνικός λαός και γι’ αυτό σας έχει κατατάξει, τελικά, σε μία πολιτική μιζέρια του να βρίσκεστε μονίμως στην Αντιπολίτευση και ποτέ να μην μπορέσετε να ξαναδείτε -με τα μυαλά που «κουβαλάτε»- την κυβέρνηση.

Πιστεύω ότι τα παθήματα θα πρέπει να μας γίνονται μαθήματα και όχι αφορμή για νέους διχασμούς.

Ευχαριστώ πολύ.

(Στο σημείο αυτό ο Αναπληρωτής Υπουργός Εξωτερικών κ. Μιλτιάδης Βαρβιτσιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ωστόσο, δεν ξέφυγε κανείς από τους συναδέλφους. Δεν υπήρξε υβριστική εκδήλωση για να πω κάτι. Ανέβασαν τόνους, δικαίωμά τους είναι αυτό.

(Θόρυβος στην Αίθουσα)

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ, να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: - |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου τουΥπουργείου Εξωτερικών: «Κύρωση του Πρωτοκόλλου Προσχώρησης στη Συμφωνία Εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 151α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 13.12΄ λύεται η συνεδρίαση για αύριο, ημέρα Πέμπτη 2 Φεβρουαρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Διεθνής Εμπορική Διαιτησία - Ρυθμίσεις για τη λειτουργία του Ελεγκτικού Συνεδρίου και λοιπές επείγουσες διατάξεις του Υπουργείου Δικαιοσύνης», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**